text:
見到粒黑媽媽嘢好驚囉 原來係粒栗子
馬拉盞炒通菜 - 超惹味 正呀
牛丸冬蔭功河粉 - 好淡味 不過我又 ok 喎 但里奧大人就鍾意食泰北同特旺多 d
象啤 - 咩啤都飲喇 好鬼熱呀 不過飲咗半杯之後 先記得今晚要飲中藥 所以即刻唔敢飲喇
( 20-JUL-2013 SAT )
今朝 8 點起身 里奧大人就無啦啦去開機洗衫 之後我沖完涼 佢話佢醒咗 陪我食早餐 話食完之後再瞓過喎 ~
雖然星期六番半日好開心 但菇場氣氛仍然係超靜 真係怪 ~
尋晚放工 清潔阿姐放個桶喺我隔離 佢倒水時 d 水花彈咗落我柜桶度 之後我望一望佢啦 係好奇佢倒 d 咩嘢水落桶 原來佢倒我 Partner 杯水落桶呀 之後再搓手巾 嚇到我即刻叫佢唔駛幫我抹枱 佢次次幫我抹枱之後 我張枱好似打風咁 同埋又唔係抹得乾淨喎 我聽過幾個同事講 d 杯嘅唇膏漬仲喺杯度 佢唔會幫人洗杯 但佢其實係需要洗囉 佢只係倒咗 d 水出黎 8 卦話有次佢個杯仲有 d 茶渣喺度添呀 好離譜囉 之前 d 阿姐唔係咁架 今朝我張倒水搓手巾呢件事同 Admin 同事講 因為實在太唔衛生喇 Admin 同事講話阿姐承認倒水 但唔承認搓手巾 根本唔到佢唔認 我親眼睇住架 講真 佢唔搓手巾 我都唔會咁大反應啦 實在太嘔心喇 ~
話咁快就放工 今日喺地鐵站 join 埋里奧大人一齊去佐敦拎超市 Cash Coupon 嘩 今次又差 d 拎唔到喇 好在最後都拎到咋 只怪自己實在太大意啦 ~
拎完都 2 點幾 好餓呀 我只係勁想食餃子或者壽司 好感恩見到金田長壽司 因為呢間壽司 我想食好耐呢 但元朗太遠喇 ~
金田長壽司盛 - 想試 8 吋長壽司 其實無特別 想見下係咪講到咁震撼啫 ^^
刺身 size 同筷子差唔多長度
蟹籽沙律豆腐皮壽司 - 我鍾意食豆腐皮壽司 甜甜地好味呀
蟹籽壽司
青瓜壽司 - 如果係黃蘿蔔壽司就好啦 ^^
築地壽司船 - 木船會靚好多 哈
關東煮
珍味雙拚
曲奇雪糕
綠茶雪糕
食完行去漫畫星光大道 影下相 之後行隧道 經過地鐵站 所以去拎埋蜜糖 諗住黎到尖沙咀 所以順便叫里奧大人陪我睇中醫 去到見到得女醫師覺得唔對路 原來我睇嘅醫師係 6 點先有得睇 咁唔等啦 點等 2 個鐘呀 所以里奧大人話我頭先打黎做咩唔問有無得睇 今次我又係大意嘅 ~
步驚雲 ( 作者 : 馬榮成 )
南宮問天 ( 作者 : 黃玉郎 )
王小虎 ( 作者 : 黃玉郎 )
唔記得影係邊位添
我真係無睇過漫畫 唔知呢個叫咩名
李小龍 ( 作者 :上官小寶 )
海虎 ( 作者 : 溫日良 )
郭靖 ( 作者 : 李志清 )
老夫子 ( 作者 : 王澤父子 )
牛仔 ( 作者 : 王司馬 )
哨牙珍 ( 作者 : 甘小文 )
壽星仔 ( 作者 : 上官小寶 )
癲噹 ( 作者 : 貓室 )
馬仔 ( 作者 : 馬仔 )
麥兜 ( 作者 : 麥家碧 )
( 喺尖沙咀地鐵站西鐵入口附近拎嘅蜜糖 一來一回行到腳軟 @@ )
無得睇就即刻去 Gap 啦 想買襪比家姐呀 因為買 5 件以上有 7 折 平過上次 同埋家姐上次見到好鍾意 所以今次買 10 對比佢啦 里奧大人無啦啦又話買多 2 對比自己 咁一場黎到 我都買咗 2 條 1 pc 今次買咗 $340 咋 超級抵玩 ~
里奧大人話攰呀 所以去埋 City'super 就諗住去 Food Court 買杯嘢飲抖下 點知裝修 咁所以直接坐巴士去九龍城食泰菜喇 ~
( 5 點幾咋 個天已經黑哂 )
一心想去泰北美食 點知執咗 咁即係上次去已經都係執咗架喇 咁轉去隆姐 又要等位 6 點咋 估唔到咁爆 咁即去隔離小曼谷啦 好感恩有位呀 因為我想帶里奧大人食好耐啦 ~
唉 冷氣唔夠呀 越食越熱 我飲咗 5 杯水呀 食完行個圈就坐巴士番屋企 lu ~
番到屋企 里奧大人第一件事係飲馬蹄爽 仲成罐飲哂 話好口渴 之後我都飲西柚汽水 因為真係超級口渴 小曼谷實在太多味精喇 唔怪之得頭先飲咁多水啦 仲以為自己熱添 ~
今晚同里奧大人好 relax 呀 沖完涼就睇之前錄咗嘅電影 食完薯片再食爆谷 飽到呢 ~
( 維格嘅焦糖爆谷 又幾好食 最緊要唔太甜呢 )


c: text/html

text:
里奧大人 lunch 食唔哂嘅半碟西炒飯 炒埋都有一大碗
( 6-AUG-2014 WED )
今朝又係我鬧鐘響先 里奧大人第一句就問係咪 8 點 因為次次我鬧鐘娼響先即係 8 點 咁啱佢唔記得教番自己鬧鐘 7 點 25 分響 我又唔記得教番 7 點半響 所以咪 8 點先響囉 ~
又黎開行 turbo 梳洗 如果唔駛沖涼洗頭 其實真係慳番唔小時間 哈 ~
雖然趕 但我都照食早餐架 因為 9 點番到菇場 個個做嘢 我食早餐就唔係咁好啦 ~
唔好忙呀 同埋唔好有急嘢做 部腦太慢喇 想快都快唔到 呵呵 ~
Lunch 食杯麵 要快 d 食哂去 ~
放工去買街市 屋企無雪柜 里奧大人叫我唔好煮 話唔可以留過夜 我話煮小 d 咪得囉 8 卦又係好愕然話無雪柜仲煮 大佬 最基本嘅豉油糖鹽生粉油唔係放喺雪柜家嘛 所以無雪柜根本唔會煮唔到嘢囉 ~
熨完衫抖陣 里奧大人又係 7 點半放工 咁就即煮飯喇 ~
是日晚餐 - 鹹蛋皮蛋蒸肉餅 + 蔥油菜心苗 + Subway ( 外賣 )
鹹蛋皮蛋蒸肉餅 - 無啦啦勁想食肉餅 同埋想清哂 d 鹹蛋皮蛋 依家唔想留嘢 好似之前特登買 2 盒 Movenpick 雪糕同埋支 Balieys 諗住慢慢嘆 點知溶哂 咩都無喇 嗚嗚嗚嗚 ~
蔥油菜心苗 - 雖然拻菜心好煩 不過我真係鍾意食菜心苗 今次 d 菜心苗仲好甜添呀 ~
Subway ( 外賣 ) - 里奧大人話驚唔夠飽 所以買黎 share 食 最後飽到反肚 ~
搞掂哂都 9 點幾 即沖涼喇 ~
11 點半瞓 好攰 ~

robotstxt: allowed

filter: keep


text:
雖然被形容為'唔健康既活動',Sashimi人唔齊,不過都有十幾個人黎已經好好 =] .唱歌唔得,自然坐得多,不過有遊戲玩超開心,哈哈
玩呢個我叫住佢做ABCD既遊戲
玩完之後大家yu哂,玩法類似猜梅
懲罰係用雙手打人手背&摑人手背
大家都好狼,哈哈
不過既然要玩,就預左
如果下下就住就唔得投入啦
有別於一般既唱k,呢度係經常有摔角賽睇
或者食咪事件
我都差d中招..
唔鍾意睇摔角,可以參加solo
參加方法係去個廁所
返到黎評判就會叫你係門口唱一首歌
參加者有:
Peter
Frankie
同Ricky
比賽過程亦都拍低左,哈哈
途中亦都吸引過d觀眾既
或者係電動梯到著鞋
(實際係其他人除左基對鞋放左係escalator到
good job!)
由於各種活動都太激烈
連咪都爆埋
雖然唔支支咪係幾時爛左
但支咪都仲用到既
健康既生活
就應該要食返個早餐先
玩完就返番hall洗衫沖涼訓覺,訓左兩粒鐘又要起身吹笛補堂,去馬'馬安'幫個中二補英文&回家去,係有dd倦,不過估唔到都仲頂得順.特別係補習呢d.
其實長笛考試真係有d淆底,得返一個月但乜都未練好.噚日o岩o岩開始既aural test仲恐怖,都話我淨係鍾意聽但唔識唱,d音係亂咁哼出黎,大獲


text:
十月一日國慶, 非常怕人逼既我地想出街, 諗左好耐去邊會冇人?
哈! 就係弟弟一句: "有冇機會去沙灘呀?"
梗係有! 不過我地唔係去游水, 去摸蜆搵蟹仔好唔好?
好多年冇黎過白石喇, 對上一次小慈得 3 歲半, 弟弟仲係 BB! 呢度冇咩點變, 唯一係周圍附近已經起緊好多新樓盤, 落成之日怕且都係呢個沙灘消失之時
今日天朗氣清陽光普照!! 爸爸話潮退時間係 11:00am-2:00pm, 我地把握機會玩耐 d 未夠鐘已經黎到 ^^ 沙灘冇人, 我地行下行下發現勁多蟹, 見唔見小慈小明身後既白色一粒粒野呀?
成個沙灘都係, 好似大逃亡咁, 佢地個名叫 "海和尚", 又名兵蟹, 珍珠蟹
佢地行得好慢, 好易捉, 小慈小明勁開心
又笨得好可愛, 用 d 沙堆住自己就當呢埋左, 勁得意
呢隻係一隻非常惡死既寄居蟹
小白鷺出沒注意, 靜 d 呀......
無啦啦今日 32 度仲以為秋風送爽, 玩一個下晝兩姐弟又變炭, 弟弟個頸背仲成個哈哈笑印添
依? 咩黎架?
蟹仔咪走!!!
捉到!! 招潮蟹一隻!! 佢又叫大眼蟹, 隻巨鉗真係好有型~~
今日既收穫係 3 大桶, 其中一桶全部都係弟弟捉既螺
放生時間~~~ 多謝你地陪我地玩左幾個鐘呀 ^8^
好耐冇出街食飯, 因為今日摸唔到蜆, 我地好變態咁出去食蜆, 食蟹 >o<
仲有呢個馳名冰鎮大菠蘿, 又甜又好味 ^^
由我大住個肚已經黎呢度食蟹, 靚姐仲大大鼓勵大肚婆食蟹話多鈣, 細路仔骨同牙都好唔怕敏感! 所以當佢地見到弟弟面仔圓圓精精靈靈咁, 不知幾開心 :)


text:
星期五, 3月 5
中女
翻睇番 cctvb 中女特輯, 今次都唔算煽情, 但都係到喉唔到肺咁. 記得約十年前有女生家長投訴平機局, 話男女生唔公平咁排隊去攞成續, 影嚮以后入學機會, 最后政府都將兩條隊撈勻, 其后果就係大學男女生比例失衡, 做成而家女揾得多過男, 睇吓啲調查都話女既百萬富翁都係多啲嘞. 女既家長方當然大條道理, 男既家長亦無從辯駁, 但結果係咪佢地想要既呢. 公平怕且唔係死板一片, 殖民既智慧就畀啲上網上線咁整死, 每一個政策都影響深遠, 原則之外, 都要平衡吓其他原則同考慮, 要智慧地, 彈性地履行同檢討.
高樓價同傳統觀點塗毒啲港男女, 都不叙矣, 都咁多人講咗. 以技術上嚟睇, 不如畀個意見畀各男女好過. 女仔如大學畢業, 當歲數係廿二, 如佢預計最早廿四最遲三十六結婚, 中間就係咁揀. 咁就好似古哲講既故仔, 由頭到尾行入麥田, 想手揀一株最大最美既穗一樣, 但勁多弟子行完后, 一係兩手空空, 一係最尾求其揀啲弱既就算. 用黃金比率既睇法, 最正就係廿八拉埋, 三十二之前就要加把勁, 之后就真係點都要揾番件囉. 想揀番件正, 當然要咁上下 sample, 但太耐又歲月不饒人, 所以要攞個平衡, 去到廿八已經睇過大部份男人, 三十更加足夠啦. 筆者反對甚麼學業事業為上既籍口, 拖要早早拍, 好似投資一樣, 早啲輸好過最尾輸清光.
6 則留言:


text:
早喺 5 月 unwire 已經同成功申請數碼港創意微型基金嘅 Holumino 做過專訪,傾吓有關佢哋創業時申請資助嘅心得同埋面對嘅困難,俾貼士有理想有創意但欠缺資金為夢想踏出第一步嘅年輕人.我哋今次再搵佢哋講吓整網頁嘅工具,因為無論自己創業定係個人興趣,而家呢個環境冇個靚仔網頁又點見得人呢?如果你哋冇咩 budget,又冇專門寫網頁嘅同事,Holumino 嘅提議就啱晒大家喇!
而家網上面有好多工具,可以幫你做唔同方面嘅工作,Holumino 今次就介紹咗兩個「幫你整網站嘅網站」,方便一 D 冇乜 budget 搞網頁嘅初創企業.
1.wix.com
Holumino 嘅網頁 都係用 wix 揼出嚟,而 wix 同下面介紹嘅 strikingly 最大分別係 wix 容許有唔同分頁,佢入面有好多範本(template)俾你揀,分類得非常仔細,亦簡潔美觀,就算對「美感」非常唔敏感嘅朋友,都一定唔會揀錯!而且操作亦唔算困難,網上更有朋友話用 wix 整網「難學易精」,學識咗就唔使驚,而且用 wix 製作嘅網頁都係 responsive 嘅,喺唔同嘅流動裝置上都可以顯示同使用.
除左網頁要夠靚仔之外,唔少朋友都會擔心 domain name (簡單嚟講即係網址)嘅問題,駛唔駛喺其他地方申請同俾錢呢,wix 可以一站式幫你攞 domain name 同埋 host 網頁,呢兩樣都要收費架.因為免費版本會有「wix」個名喺入面,應該冇人想自己公司嘅網頁出現其他 brand 嘅名咁奇怪掛!
2.strikingly.com
一入到去 strikingly,最明顯嘅分別就係佢提供繁體中文介面(wix 只得英文介面),而且佢標榜只係需要「 30 分鐘就建立出一個又漂亮又好用嘅網站」.不過 strikingly 專門做「一頁式」網站,即係成個網冇分頁,基本上唔駛㩒任何制,只要不斷向下 Scroll 就可以睇完個網.同樣地,佢都有好多 template 俾你揀,大家亦都可以俾錢買 domain name.
3.WordPress
坊間唔少 blogger 或者傳媒都慣用 WordPress 整網頁,以前 D 人用 WordPress 主要用嚟做自己個 blog,而家亦有人用嚟起公司網.WordPress 有好多 plug-ins,小工具,亦有好多網絡社群支援,就算佢比較難用(因為有好多功能),網上都有好多網友專家可以幫手解決疑難雜症.
不過,Holumino 就話雖然 wix 同 strikingly 好方便,但係佢哋嚟緊都會自己寫返網頁,因為用現成嘅 template 有好多制肘,「有時想要靚 D 嘅過場,例如 video 或者其他互動元素,template 好多時都做唔到」,最後咪又係要另外比錢搵人或者自己攪返,所以針無兩頭利,都係睇你要求有幾高啦! • 不想錯過新科技 ? 請 Follow unwire.hk FB 專頁 http://facebook.com/unwirehk/
The post 數碼同學會:Holumino 創辦人教你低成本整網頁 appeared first on UNWIRE.HK 流動科技生活.


text:
嚟到旅程最後一日喇
一早起身 同mami嘆下先
daddy仲訓緊覺
之後就去食早餐
今日同琴日一樣咁多野食 食足一個鐘 滿足!
食完再食
去試左聽人介紹嘅自助餐
呢度有任食燒大頭蝦 yummy!
汽水呀 sushi咩都任食 睇你敢唔敢食
我地嚟呢度嘅目的係食大頭蝦
哇呀!!!!
任食啊 仲有其他燒烤食品
夾完比佢地燒就得架喇
食完仲有湄南河睇tim
可惜一d都唔靚唔吸引 ~_~"
走喇 去機場之前 要再shopping!
登登 Tesco Lotus Extra
好近機場嘅一個shopping mall
以為同big c差唔多? 咁就錯喇
呢度d童裝平到笑
睇下d鞋 好平呀!!!!
我等唔切要試試試.....
開心買鞋 唔開心都買鞋
當中最抵係barbie鞋 平過HK好多好多
mami同yeee喺度轉嚟轉去
我就玩陣車車先
男人埋單比錢 go!
之後再去食swensens
今次我地一人要一杯
即係叫左六杯 (曾小b要唔到一杯嘛)
睇下本menu就想要多一杯
雪糕未嚟 我地畫下畫先
yeah 我杯雪糕嚟喇
之後大家嘅swensens都嚟喇
今次旅程喺我腸胃炎之下都安然快樂渡過 cheers!!!
飽飽行過見到KFC
佢地早餐有粥賣架喎 千奇百趣....
話咁快車到去機場喇


text:
高加索人
高加索人通常喺唔同場合嘅意思唔係幾一樣,但係都同出自歐亞大陸西半部同中南部,非洲北部有相似體格同相貌特徵嘅民族有關.
科學咁嚟講,其實世界上係無種族呢樣嘢嘅.世界各大地理區域嘅人群間嘅差異其實細過人群內部個體間嘅差異.但係地理區域仍然係有某啲好表面嘅特徵可以話係分出大地理區群體嘅標準.自十九世紀以來,歐亞大陸西半部到北非同南亞,包括印度各民族,歐洲各民族,伊朗同中亞(包括新疆)大多數民族,北非大多數民族,甚至有啲西非,東非有啲懷疑同中東,歐亞民族有啲關係嘅民族(好似埃塞俄比亞嘅閃語係民族,西非嘅豪薩-富拉尼民族,東非嘅尼羅特種族等),都被認為係擁有共同嘅「高加索種族」嘅特徵.當然,呢種定義,主觀性好強.所以當代自然人類學通常唔同「高加索」定科學嘅定義.
而家喺非科學文獻中,尤其係北美嘅社會,政治,法律語言中見到嘅「高加索」一詞,通常只係指而傢世界上以歐洲血統為主嘅人口.咁就反而通常排除咗十九世紀科學著作中認為代表咗高加索特徵最典型嘅中東人,北非人同北部印度人.但係北美社會通常為咗語言嘅「政治正確性」,被迫放棄喺力求中立嘅法律,新聞,標準語言中用好似「白人」,「歐洲人」,「雅利安人」之類負面政治包袱比較多嘅表示歐裔人口嘅名詞,而採用「高加索人」呢個相對生僻嘅所謂「科學詞彙」,以至造成歧義.
叫法[編輯]
廣東話入邊通常唔用「高加索人」呢個唔流行嘅名詞稱呼啲歐美裔人.而家用得比較多嘅係「西人」,因為呢個係比較中立同尊重啲嘅叫法.如果唔加特殊解釋,「西」通常會被理解成西方國籍嘅歐美裔人,而唔係第啲種族.但係,啲香港人通常重鍾意叫啲歐美裔人做「鬼佬」或有者個「鬼」字嘅名稱.呢個稱呼有少少歧視性質,但係都唔係好惡意.有時連西人自己都欣然接受被稱為「鬼」.但係呢個稱呼主要係太粗俗,唔適合文雅場合使用.另外,「白」喺需要話明種族嘅時候用得比較多,其實無負面意義.「白種人」就相對生僻,主要用喺書面語入邊.「洋人」係清朝成日用來稱呼啲西人嘅用語,今日粵人好少咁用.中國北方人通常用來指歐裔西方人嘅「老外」屬於北方詞彙,廣東話入邊唔會好慣用.


text:
2015年4月10日 星期五
譚小環千金難買好老公 [忽然1周 - 1028] 譚小環,MW,
小環同老公去完何文田嘆茶,就沿路行去土瓜灣,睇佢拎住狗袋都幾攰吓. 媽咪姐 譚小環千金難買好老公 譚小環真係唔好彩,前幾日,佢喺謝斐道嘅手工店,遭賊人爆格,咁就唔見咗兩萬幾蚊,勁肉痛呀!呢次破財擋災,媽咪姐知道最擔心嘅人係小環老公蔡強榮.事關當初老公知道小環鍾意整手作,就投資百萬俾佢開手工店,而小環凡事親力親為,好多時親自睇舖.呢次遇劫好彩係撞正假期,冇人喺度咋! 呢日,媽咪姐喺土瓜灣撞到小環同佢老公,仲帶埋屋企新成員愛犬 LaLa出動.之但係當日氣溫近 30度,小環抱住 LaLa真係又熱又重.佢老公見到咁,就出手幫佢拎.有咁細心又唔計較錢嘅老公,小環真係幸福喇! 自從婚後息影,小環就同老公喺銅鑼灣賣魚蛋,生意仲愈做愈好. 兩年前,小環老公靜雞雞出資百萬入股朋友嘅手作店,送俾小環做禮物.為咗呢間舖,小環仲去咗日本上堂,學多啲製作技巧㖭. 轉頭就見小環老公出手拎狗袋.又係嘅,小環着到咁厚,又行到大汗疊細汗,體力勞動嘅嘢,都係留番俾男人做 呢個復活節假,小環話俾人爆格偷咗二萬四蚊同手機.佢話咁啱冇將啲錢存入銀行,嚟緊會考慮加強防盜.


text:
浸完左個按摩浴之後又係時候去食晚餐啦,今晚唔出去wet啦,就留係酒店既餐廳Patio食啦
Patio都好出名架,好多guide都有推介,我仲有張9折coupon,當然唔可以錯過啦
晚上既Patio比日間既感覺唔同左,多左幾份浪漫
中央既高高掛燈幾靚~
原來samui既餐廳一開始只會俾drink list你,要你order左飲品之後先會俾main menu你睇架,於是我地就係咁易叫左2杯iced tea算啦
呢個類似米通既食物係送架,都幾好味
本來係叫左個泰式既頭盤,點知waiter之後話無喎,咁就改左呢個西式既炸魷魚圈,唔錯架
主菜點都要個泰式風味既,呢個係青咖哩雞,好香好香,不過一d都唔辣,o岩晒老公啦,d汁當然最適合送飯,佢d飯好得意,用張蕉葉卷成圓錐形蓋住d飯架
老公見另一台個pizza好似好好味咁又要叫一個,味道都幾好
飯後再叫甜品,我要左個南瓜棷子糖水,原來係熱架,好多南瓜肉同棷子肉,不過我覺得甜味多左少少,而老公就叫左下面呢個,我唔記得叫咩名,我試左唔係好鐘意,因為我本身唔鐘意食nuts既,不過老公就覺得幾好味
今餐我用credit card找數,用埋coupon折實為港幣$237,都唔算好貴...
食飽飽行番房,途經酒店既library,就上去影幾張相,有棋玩添喎


text:
4 月中既時候, 我已經帶小慈返我一個好朋友既教會, 呢間教會最特別既地方就係佢有一個兒童詩班, 小朋友夠 3 歲讀 K1 就歡迎參加^^
我小學中學都係讀基督教學校, 小學 4 年級時, 音樂老師要我地每個小朋友獨唱一首歌, 我仲記得我自己揀個首歌叫 "感謝天父", 歌詞係咁既:
小孩像我這樣大, 是否能夠謝天父, 只要凡事好好做, 誠實忍耐心溫和, 盡著本份愛天父, 用心歌唱讚美父, 感謝我天父 x2, 感謝天父, 我的天父
而家都仲識唱, 冇幾耐之後就俾老師揀左去聖十架堂參加兒童詩班, 好在當年我媽咪准我參加 (我估最大既原因係唔駛錢同埋近屋企) 由 4 年級唱到小學畢業, 每個星期六練習星期日獻唱, 我真係好開心, 我識左好多唔同年紀既大小朋友, 學識唱好多詩歌, 參加過好多婚禮, 壯大左個膽見過下世面架! 當時仲有好多哥哥姐姐教樂理甚至教不同學器, 我淨係鍾意鋼琴, 但當年學琴太貴媽咪唔俾, 否則 5 年級開始學怕且我而家至少有 8 級
另一樣野我仲記得好清楚就係教會每個月都有一個星期日領聖餐, 好多人排隊去牧師度領聖餅同埋飲葡萄酒, 當時既我唔知點解好恨好恨, 硬係覺得 d 聖餅同酒係無上極品應該好好味, 不過我當年未受洗冇得領受, 一直至到中三我信左主中六受洗我先領聖餐, 喊到豬頭咁唔係因為終於有得食, 而係感受到神既大愛, 多謝佢揀選我
情意結, 我都好想小慈好似我咁係教會入面長大, 而小慈係唱歌方面叫做都有 d 天份, 咁岩又俾我知道有咁細個既兒童詩班, 於是幫佢報左名... 唉~~ 真係一匹布咁長.... 第一堂帶佢返去, 變左樹熊不特止仲由頭喊到尾, 但攪笑地一離開左教會, 小慈不停咁唱住頭先教個首詩歌!?! 又係咁, 喊住都聽到! 第二堂返去, 小慈 180 度轉變, 我話我係 partition 出面等佢, 佢非常爽快咁同我 bye bye 自己行左入去, 我耐唔耐係 d 板中間裝佢見佢非常投入, 我幾感恩呀, 點知兒童詩班放假, 隔左一個星期之後再返去, 小慈又唔肯自己入去仲一定要我坐佢隔離, 之後堂堂都係咁, 我坐係隔離就好地地仲不知幾投入開心, d 歌一教就識唱仲成日都聽到佢自己哼番出黎
畫班又係咁, 兒童詩班又係咁, 我已經就左佢好多次, 初時唔想逼佢唯有氹, 但我發覺佢成日反口真係唔可以太遷就佢, 越扶越墜, 勇氣可能係要逼出黎既, 於是今日我同佢講我坐係佢後面, 小慈自己同小朋友坐小朋友櫈, 媽媽係後面坐大人櫈, 小慈即喊, 我話你喊我就坐出面你仲見唔到我! 於是小慈默默流眼淚, 可憐兮兮咁喊左大半堂遊戲又唔肯玩, 哥哥姐姐撩佢又唔睬人仲成日擰轉頭苦瓜乾咁望我 @.@ 唔得呀, 要佢獨立第一件事就唔可以再黐住我, 今次我坐佢後面, 下次 or 再下次我就坐出面架喇
今日教個首歌叫 Dona Nobis Pacem, 拉丁文解作求天父賜平安, 係莫札特作既加冕彌撒第五段《Agnus Dei》(羔羊頌)的後段, 係好多合唱團音樂節目中最常出現既曲目之一, Dona Nobis Pacem 確實使唱者, 聽者都感受到屬天的平靜安穩. 真係好好聽, 我都係第一次聽呢首歌, 成首歌都係得呢一句歌詞, 但旋律真係好正! 連喊緊既小慈都停住眼淚, 擰轉個頭同我講: "媽媽, 呢首歌好好聽好舒服呀~~" 莫札特你好勁呀
仲有, 今日小慈終於成為正式詩班員, 落堂時茜婷姐姐將 "藍色薄薄" 派俾小慈令佢非常驚喜 ^^ 呢本藍色薄薄係用黎記錄出席, 派通告同埋詩歌譜, 小慈見其他小朋友有已經恨左好耐架喇, 今日無端端得手簡直係驚喜, 即刻同我講佢下次會好勇敢自己坐喎~~ 加油呀, 小慈! 你得架!


text:
Last Day 了!!! 唔係曼谷咁塞車, 我地都唔駛預咁早去機場, 嘆埋個早餐先
把握時間機會係香港人既特色, 雖然時間緊迫, 我地依然利用最後一分一秒去 shopping
近近地去 Terminal 21
呢度 d 舖頭好得意
分工合作 VV 買 coupon, Bessy 排隊買野食, Nikki 買果汁, 但時間緊迫趕住出機場, 芒果糯米飯要打包!
好在趕得切! 我地又包車出機場, 領隊 Shirley 設想周到
偶遇 Nemo 飛機, 好得意
上機了!! Bye Bye Thailand
真係好唔捨得, 好想玩多幾日
下午機既好處就係可以睇日落! 好靚呀, 天父
話咁快就返到香港, 返番去現實既世界
衷心多謝導遊 Bessy and 領隊 Shirley 帶俾我地一個真係好難忘, 好多笑料既旅程! 真係好開心
仲令我地容光煥發白白滑滑咁返香港
我既寶貝黎接機呀!!!!
衝埋黎攬完我就問我羅禮物
知子莫若母, 一早 hand carry 袋係身啦!
今次既旅程, 由忐忑不安咁上機, 到皇后式 spa 既放鬆, 再見到心頭好既喜悅, 更有一班知心友既開懷大笑... 好難忘, 亦不捨!
好希望再有下一次


text:
估唔到我地呢個靚 B gathering 由未放暑期約到開學終於要中秋先約得成都算好事多磨, 最心痛係聽到琛仔小腿有裂痕要打石膏, 好在而家冇事, 玩就幾時都可以, 健康緊要呀!
見到琛仔冇事真係太好了, VV 話打石膏既後遺症竟然係出腳毛真係勁攪笑呀 >.< 冇見一排琛仔大隻左好多, 有一大班哥哥姐姐係屋企仲心野唔肯訓覺添!
坐定定睇卡通片最乖
好在大家未變電視精, 玩具一出大家都爭住玩, 小慈同巧巧玩得幾斯文
Bernard 呢張相肯望鏡頭, 難得呀
要食飽飽先有氣力玩水! 小 B 們幾努力啃雞翼
YEAH! 好耐未試過咁人齊喇!! 趁大家未落水影張大合照先!
14 位小朋友排排坐等玩水, 超乖, 大家都錫自己既細佬, 好溫馨
3 個大水池, 好震撼呀
小慈呢張表情笑瓜我
呢條小滑梯好好玩
小慈幾自在
辛苦晒熙熙爸爸成日幫水池加水, 小明都去幫手
小 B 們玩小水池玩水槍
唔知水槍幾時輪左去大 B 組
即刻爆發左槍戰!! 小朋友幾齊心對付熙熙爸爸
柏弦爸爸都加入戰團, 玩到水花四濺俾人 ding dong 投訴 >.<
玩左兩個鐘皮都皺晒, 一落樓就見到 Bessy 姨姨既甜品超靚
靚到唔捨得食
柏弦柏橋, 你地就好啦媽咪整甜品咁叻, 好有口福
玩完水大家都好肚餓
今日真係玩得好開心, 天氣又好, 之前天氣預告話會有驟雨, 點知今日萬里無雲陽光普照仲有 33 度, 非常適合玩水, 超正呀!!! 好 high!!!
期待秋涼我地靚 B 一齊去郊遊先


text:
DAY5 (Part 1)
金曜日 雨 > 晴
為了包場泡湯, 我同花先生6AM就起身喇, 去度果然係一人都未見到有呀
女湯
女湯
大混浴
咁大個場無人真係好, 同花先生可以一齊浸一齊影過夠
見到遠處的一粒人仔麻? 那個就是花師奶我喇
差唔多時候我地要去番昨夜因下大雨而未能到的貸切風呂~ 望槍の釜湯
浸飽就要去食早飯, 平時早餐我都食好少, 依家要食咁多, 其實都有D辛苦
CHECK OUT後一出門口...駛唔駛咁大雨呀..貴人出門呀?
下一站就係去玩飛驒宝宝製作體驗
好彩下車時停晒雨...泊好車~沿途見到有七幅神社
七幅神社個場好冷清, 唔知駛唔駛入場費, 不過我無興趣入去
到喇~ 好期待今日既體驗
唔知是否因為係淡季, 入面無其他客人, 又係我包場
呢度有好多唔同既宝宝製作, 我想左一陣都係造最基本簡單既宝宝, 下次再有機會來就試埋其他款式
準備開始我的紅宝宝製作
第一步驟 ~ 先幫隻頭仔貼好條頭巾
第二步驟~ 固定好條頭巾, 頭仔和身軀
第三步驟~ 自選肚兜顏色, 再貼好佢
第四步驟~ 係肚兜入面寫上自己鐘意既字, 我就唔知寫咩好, 所以寫日期就算喇
第五步驟~ 固定好件肚兜
最後步驟~ 穿好外套, 掛番隻袋仔, 再穿埋條頭繩就完成喇
完成, 是否好有水準呢
再PACK番入袋, 和街上買既真係完全無分別
附近有另一景點~ 飛驒の里
明天會去白川鄉睇合拿屋, 所以呢度都唔打算入去睇
飛驒の里正門
入場費 700円
附近有幾間土產店, 又要入去八八先
今日係第一次見到花嫁宝宝, 不過唔係我最想買既彩色衫, 所以都係睇定先, 如果其他地方搵唔到就可能要返黎呢度買...其實睇睇吓白色都幾靚
揸車走喇~ 途經一間TEDDY BEAR ECO VILLAGE, 下車八下先, 揸車真係好鬼正, 想下車就下車
我本身對BEAR無咩大興趣, 入去博物館睇要俾600円, 所以我地係門口影幾張相就走喇
高山駅
高山陣屋
高山市內最具代表性既古建築
一眼睇晒, 又可以係門口影幾張相就走得喇
向上三之町出發
有一對新人在影結婚照呀
到達上三之町喇~ 一條極具傳統風味的老街
呢度有好多土產店, 食店
間間店都必定見到宝宝, 因為太多了, 搞到我都睇到頭暈眼花, 都唔知買邊隻好
其實呢款都好想買, 但到最後唔記得左
一對結婚公仔都唔平
結婚公仔有洋裝添呀
咁多隻一齊好得意
好想要呢隻KT公仔! 又係非賣品
店舖上面既植物唔知係咩品種呢? 好似一抽抽提子吊係度, 粉紫色勁靚呀


text:
Microsoft Edge
Microsoft Edge(開發代號Project Spartan)係一個由微軟研發嘅瀏覽器,喺2015年1月21號公布,2015年3月30號公開發布第一個預覽版.Microsoft Edge喺Windows 10同埋Windows 10流動版入面取代IE成為預設瀏覽器.
Microsoft Edge係一個拋棄傳統舊包袱嘅瀏覽器,它移除咗ActiveX技術,同時又加入一啲新嘅拓展技術,例如:建立網頁筆記,Cortana語音助理同埋OneDrive,同時亦會提供網頁標記(Webpage Markup)功能同埋閱讀模式功能.
特色[編輯]
Microsoft Edge喺Windows 10 Mobile以及Windows 10桌面版中取代Internet Explorer 11同埋Internet Explorer Mobile作為預設瀏覽器.Microsoft Edge用咗名為EdgeHTML嘅排版引擎,呢個引擎係Trident嘅一個分支.因為企業用戶對向後兼容性嘅要求,網頁同樣可以被MSHTML引擎打開.
Microsoft Edge並唔支援包括ActiveX同埋瀏覽器輔助對象在内一啲技術,而係會用一個插件系統(Extensions).因為ActiveX等兼容性等問題,喺Windows 10之中仍然可以用Internet Explorer 11,佢同Windows 8.1中嘅IE完全相同,並冇用到EdgeHTML引擎.
參考[編輯]
出面網頁[編輯]
- Microsoft Edge Dev (@MSEdgeDev) - Twitter
- Microsoft Edge香港(中文)


text:
香港迪士尼樂園酒店 Hong Kong Disneyland Hotel
商戶搜索
服務詳情
評語 提交評語
我本身好鍾意Disney,而當我哋決定結婚就已經肯定要响Disney擺酒.Serve 我哋嗰個 sales 叫 Annie Chu,佢會同我哋解釋各種package同埋theme,我哋揀咗Mickey Minnie theme,而Annie會留意嚟緊其他新人有無set呢個theme而會約我哋去睇清楚當日set好咗個場會係點既感覺.Annie 喺過程裏面好有責任感,我哋問佢所有嘅嘢都好快覆我哋,例如初時未知人數會有幾多,Annie都會解釋返唔同人數响唔同場地既選擇,好清楚.
到我哋confirm咗之後佢就pass咗俾另一位同事Loretta去處理同埋做我哋既婚禮統籌,佢會幫我draft哂由去酒店到走嘅rundown.Loretta嘅服務都好好,佢會好詳盡咁同我哋解釋幾時要做啲咩,又用唔同顏色highlight住啲重要日期(例如confirm菜單﹑電視slideshow嘅相),非常貼心.Big Day當日Loretta都有在場幫我打點唔同嘢,例如當日我叫伴娘幫手check-in間房,但係因為太多人佢排咗好耐隊,我老公就打電話俾Loretta,然後佢就幫我處理好,好快就攞咗條鎖匙俾我上去;另外佢亦都有同我老公溝通好有關律師點樣嚟,又同我哋rehearsal帶著兩對花仔教我哋點樣行出去,亦都有提番司儀說話上有啲咩特別要注意.
親戚朋友好多都話佢哋嗰日啲嘢食係佢哋去飲咁多次以嚟最好食,而我都記得份龍蝦真係好好味.到最後既甜品都唔係平時普通嗰啲美點雙輝,係好特別親託返Disney主題既,例如有米奇老鼠頭嘅布甸﹑芝士蛋糕等等.
嚟得Disney都有一啲佢哋啲規矩要遵守.例如普遍場地用projector係包埋係價錢裡面既,但係Disney就唔同,佢哋播片個projector係「一定」要額外收費嘅.佢哋話因為部projector唔係普通投射落去嗰啲所以就要另外收.呢點Annie第一次見面就已經同我哋講咗,好清楚,所以我哋都有心理準備.另一點就係當晚片段裡面(如早拍晚播,成長片段)係唔可以加攝影師嘅logo,好彩我哋既攝影師都okay配合到,所以一定要預先同攝影師溝通好以免尷尬.如果要Live Band又係要留意,因為Disney係唔準其他外面既Band入嚟彈既,要的話一定要用佢哋既Band.其實呢點都其實係個優點,因為其實當晚Disney會幫我哋準備晒所有既音樂,而Disney出品既音樂質素一向都唔錯,起碼上乳豬既時候唔會播埋嗰啲老土「喜氣洋洋」歌.另外就係場地裡面放出嚟嘅相好多都要俾佢睇過,係唔可以有其他牌子既公仔,呢樣Disney都執得幾緊.
最後都想提下我哋係度影結婚相既小插曲.我哋影 pre wedding 都係經Annie 安排,事關要响Disney影pre wedding係「一定」要响Disney擺酒,而要影的話亦「一定」要用佢哋endorse咗既攝影公司.間公司好好,相都好靚,但呢個唔係個重點.重點係我影相之前都check過吓,我留意到有一個叫「水魚星球 Water Fish」既blogger,佢放咗條片係Facebook show佢响樂園影pre wedding 既過程.條片裡面見到佢又用手機影相,又用自己部DV拍片.咁到我哋影嗰日我就諗住攞部手機自拍張相啦,都未影嗰時化妝師已經提我話Disney嗰邊係唔俾人自己影相既,我當時都覺得好無奈,點解人哋Blogger就可以唔擺酒有得影,乜嘢規矩都唔駛遵守,而我作為一個俾足錢既客人就全部都要跟規矩做,呢點我就覺得都好唔fair.
事後都繼續留意個blog,見到個blogger後期都係咁鬧當日Disney輯相幾差,又話啲相一張都揀唔落手,又話佢影到連普通人既水準都無.睇嚟Disney 裡面啲marketing諗住招待個blogger等佢寫好啲,點知個blogger寫到咁差,都唔明點解搵佢.撇除當中我覺得unfair既地方,我就好滿意晚宴同埋輯相,都好靚,絕對唔係個blogger講得咁差.


text:
幸福手作館 Glück handicrafts workshop
服務詳情
評語 提交評語
呢一間店喺我一位好朋友開嘅,佢做啲手工真係好靚,我成個婚禮入面好多嘢都係佢幫我handmade.例如花車車頭對公仔嘅花,所有長輩同兄弟姊妹嘅襟花,教會reception張枱上面有個雀籠,簽名筆,人名嘅英文字母嗰啲都係佢一手一腳設計,又縫又貼.
花車車頭我哋只係預備咗2隻公仔俾佢,佢就設計好一堆託住一對公仔嘅花一齊放喺車頭做裝飾.教會reception枱度用嘅人名嘅英文字母我哋就交咗啲喺cotton on度買嘅白色字母俾佢,佢就幫我哋就返個婚禮用粉紅色同花呢個主題,喺啲字母度加工同裝飾.就連放戒指嗰個小枕頭佢都有就住成個婚禮嘅主題設計埋.我覺得佢真係好用心,又同我一齊傾,希望可以搵到一啲我鐘意嘅材料去做設計.
我有其他朋友見到佢幫我做嘅設計之後都有搵佢做設計,大家啲feedback都覺得佢做野好快,有交帶同埋覆得好快.而且佢唔會亂咁放自己鐘意啲idea落去,佢真係會做咗啲之後就俾你睇,再同你傾下呢啲係唔係你想要嘅嘢同感覺先再繼續做.我覺得佢真係好比心機做每一個detail同埋希望嗰一樣嘢真係做到你心目中最想要嗰個效果.


text:
我諗大家都好鍾意去IKEA度食嘢,因為又平又幾好食,
仲可以去行街街買嘢tim...今日又嚟呢度食嘢發現咗個新地方玩
兩個小朋友又可以開餐飽!
頭先去完3D魔幻館之後我哋就落嚟IKEA度食少少嘢
同平時放假一樣,超多人!我同老婆分頭等咗10-15分鐘度
終於揀到個靚位!咁你估我哋等緊位嘅時侯佢哋兩個去咗邊?
佢哋就係咁,即刻嗱嗱聲除鞋走入去呢個新增嘅兒童遊戲區玩
其實我唔知有幾新,總之我對上一次嚟我未見到
家長可以一邊坐喺度食就一邊望住自己小朋友喺度玩都幾好
不過大前提係你要霸到個位先
但係我覺得有待改進,因為就算俾你霸到個位
其實全部都係高櫈,到佢哋要番去食嘢嘅時侯其實都坐得好辛苦同危險
所以我坐喺隔離嘅一張圓枱度,又可以俾佢哋入去玩睇住佢哋
我去排隊買嘢食都差唔多用咗20分鐘
總算嘢食一枱都係可以開餐lu...
芊芊最鍾意食雞翼
佢一個人唔知拆咗幾多隻!
話咁快食完又番去玩lu...
其實佢哋咁樣會阻住人哋食嘢囉...
你哋又唔係人哋個小朋友
跟住我哋落番去地下H&M行街街!
Photo by CANON 5D Mark III, Len | EF 24-70mm f/2.8L USM
呀劍評語: 多咗個咁嘅地方確係家長嘅好消息,可以安安樂樂咁食嘢!不過長短處就好似我上面咁講啦!所以最緊要霸兒童區附近的圓餐枱


text:
2016年2月4日 星期四
行年宵@維園
一年一度行年宵嘅日子又來到,原先艾菲計劃星期六先去行去逼,點知星期一天雨關係,學校個親子陸運會取消咗,忽然停課兩日無咩好做,星期一落雨加艾菲成手嘢未做又唔去得邊,星期二點都要帶呢個小朋友出去放放電,同米高商量完之後就決定呢晚帶佢過海接爸爸放工,順便去行維園年宵,呢個燒腩仔一聽到有得接爸爸放工不知幾興奮,仲一早就嘈住要坐叮叮車,廿四孝慈父當然會滿足佢啦,喺灣仔食完飯我哋就坐叮叮去維園.
記得之前幾年都係熱到要除衫,今年難得可以喺11度低溫下行年宵,感覺係有氣氛好多,而且燒腩仔今年開始大個,知道行年宵係咩嘅一回事,未入場就已經識得同我哋講價,話自己要買個風車走(佢唔知點解係好鐘意風車㗎),艾菲反問佢波波同風車只可揀一樣,佢都誓神劈願咁答艾菲話買風車,真係咁堅定?姑且睇吓點...
入場唔夠五分鐘,見到D哥哥姐姐拎住一大紥波波賣,燒腩仔已經即時轉軚話要波波,呢個時候仲要有個哥哥拎住兩個至愛Cars嘅波波埋來,艾菲見一個太大價錢又唔啱,另一個又同之前淘返來嘅差不多款,所以無幫襯決定揀吓先再算,可能因為我哋無即刻買畀佢,燒腩仔反而變得更期待,邊行就邊伸長條頸望邊到仲有Cars嘅波波,最過癮係今年興Elsa同小白波,啱男仔款嘅波波相對難搵,所以佢都失望咗幾次,終於畀我哋行到一檔有Cars波波賣,仲要只賣$30一個,為免再唔買燒腩仔會發難,艾菲價都無講就買咗畀佢啦﹗
買完波波,燒腩仔係超開心,但心就原來未足,因為成功買到波之前,艾菲勸過佢無Cars波的話Thomas波都殺啦(當時係怕搵唔到Cars波所以咁講),到後來真係畀佢見到Thomas波,佢就同我哋講想買埋,我哋即解釋每個小朋友只可以買一個波,而且佢個Cars波有晒車型,靚過Thomas圓波咁普通,聽完燒腩仔知道我哋唔會再買波畀佢,最近變得超現實嘅佢下一句就叫我哋走人返屋企囉﹗>.<
我哋當然無理佢繼續行,唔知係唔係第一日開檔關係,感覺呢日無咩人行得超舒服,我哋好快就行晒成個花市,而艾菲都有D收穫,就係平日好少有得散買嘅蝦叔叔一包,同埋阿姐見燒腩仔咁似韓仔,自動波減價到$30一盆嘅蘭花(原價係$100/3盆,單盆買要收$40,艾菲都係多口講句平D啦就有得減啦,呵呵呵...),真係抵到無朋友呀,希望返來轉盤時無畀艾菲整爛佢D根啦,來緊星期六應該會再去花墟睇吓有無靚嘅插花,到時配合埋燒腩仔公公盆水仙就更有新年氣氛啦﹗
難得大人細路都買到心頭好,我哋就帶住好心情返屋企啦,沿路艾菲仲同燒腩仔好開心咁講返呢晚行年宵嘅所見所聞添,點知...明明都返到屋企樓下,只差十幾步就行到入樓下大堂都可以出事...
話說離開維園後,為方便坐車,我哋就將燒腩仔個波波放咗入環保袋,艾菲一直小心翼翼咁保護住佢同棵蘭花,但去到屋企附近忽然有人扭米高抱,米高唔想就喺個環保袋到拎個波出來畀佢拎住行,艾菲當然唔理得佢哋兩父子咁多,但行咗唔夠幾步燒腩仔就突然大叫咗聲話個波飛走咗,艾菲回頭一望個波已經飛咗上商場頂,再望多兩秒正當艾菲諗緊辦法救佢時,個波已經飛咗出馬路再上咗天,三個人六隻眼眼白白咁望實個波飛走,下一秒發生嘅事唔使艾菲講大家都應該估到,燒腩仔即時喊到豬頭炳咁,唉...
為咗唔好發生呢件事,買完波時咁啱見到有個維尼熊波飛咗上天,艾菲已經即時同燒腩仔講,佢唔好好拎實個波就會飛走以後都唔返來,燒腩仔仲因為咁而份外小心,我哋已經幫佢喺個繩尾到綁咗個公仔畀佢拎,但佢除咗捉實個公仔,寧願唔拖我哋都一定要用另外一隻手再捉實條繩先放心,講真,艾菲咁耐以來都未見過佢咁認真咁緊張一樣嘢,小心到咁嘅情況以為安全啦,又有邊個會估到綁住波嘅另一邊繩竟然會鬆咗呢?
由細到大無論係燒腩仔病還是跌親受傷,艾菲都無咁肉赤過,望住眼前呢個好小心保護個波,但點努力都失敗而回嘅仔,嗰種肉痛真係非筆墨所能形容,嗰一刻除咗攬到佢實一實,盡量安撫佢之外已經咩都唔識做(以艾菲嘅性格真係從來未試過咁),好彩米高都知自己今次嘅決定衰咗(艾菲成日叫佢氹仔還氹仔,唔好搞咁多嘢出來嘛),即時提出第二日放工去買過個一樣嘅畀佢,燒腩仔聽到後都好快肯收聲然後上床休息,只係艾菲陪瞓時不停話「我今晚行年宵好開心,但仲好嬲爸爸」囉(咁艾菲當然又要解釋一輪呢個係意外,同爸爸無關係啦)﹗
艾菲擔心咗成晚,慶幸燒腩仔第二朝起身已經無咩嘢(但同婆婆講電話時仲係用好慘嘅聲來講返呢件事),而米高都順利買到個一模一樣嘅波返來,但好好笑嘅係期待咗成日嘅燒腩仔,衝去開門畀爸爸時見到個波竟然係話「乜你又買返呢個呀」(明明係你自己話要返呢個㗎喎...),然後就拎咗個波入屋玩咗成晚,事情總算完滿解決啦﹗
題外話1:
有朋友知道呢件事後都有問我哋打算點處理,買過個畀佢定當畀燒腩仔買個教訓?講真如果係燒腩仔自己唔小心搞到個波飛走咗嘅話,艾菲就一定堅決唔會再買等佢受吓教訓,但今次情況係你眼見佢已經好努力保護個波,係因意外而令個波飛走,呢個絕對唔係燒腩仔錯,所以能力許可我哋都會買返個補償畀佢,始終想佢開開心心過新年嘛.
題外話2:
米高第二晚去返同一檔買返同一個波,但個波已經由之前一日嘅$30加價到$38,米高講返佢知早一日買完飛走咗先返來再買,所以可以用返$30買(艾菲就話應該再講平D啦,點計都係佢哋無綁好個波之過嘛), 如果大家呢幾日會去行年宵的話,不妨講吓價慳返D呀﹗
訂閱: 張貼留言 (Atom)


text:
佢一打過黎我突然諗起上個星期舊同事問我既野 令我無名火起:
上個星期舊同事問返我果個system有咩問題 你臨走之前check成點
我話老闆果時唔想比個客見到其他客既data 叫我全部清曬佢
因為我唔知呢個system有咩data 係initial 有咩一定要有 如果清曬d data好有可能令到成個會collapse
我立即同老闆講返咁做會令到成個system有問題
點知佢話無問題照清 好啦 照清
之前個客話有問題 又要我check返邊d functions
我臨走前最多check 左開單 create cust record.
老闆係我之後又舊同事講 哦 果時呀chris check曬啦 點會仲有問題?!
哇 大佬 我預早同你講有問題 又係你夾梗清 有問題又推我度 雖然我走左都唔洗咁呀
令到個個都以為我係仆街無交帶 果一下真係...
之後舊同事叫我forward返果個email 我先無咁嬲
好啦 咁今次老闆打比我 話佢用system admin入去 竟然個個module都話無permission喎
咩都做唔到喎 前幾日都好好地login 到用到(我已離開公司) 點解宜家又唔得??
佢提起真係...還好 我既EQ高 我話我咩都無郁過咩(其實佢言下之意有d 想賴我)
咁佢又問 你有無其他account ? (下一句一定問可唔可以send email比我?)
我答佢 無 我咩都比曬你 你係唔係想要埋ssh account 入去打command?
咁佢聽到我咁講就”退而求其次“ 話可唔可以幫我起”多一個”copy?
我話 我連router password 都無 我點set port forwarding?
佢反應都算快 咁你可以打比Vic(公司既network admin咁上下) 叫佢幫你?
我不留情面咁講 唔好意思 我唔得閒 我聽日就Enrollment (事實係咁)
我同佢傾果時都忍著 唔發火 我覺得自己成長左
事後諗起Dr. Leo 提過話 有時可以offer helping hand 幫下手咁 (當然係得閒先咁做)
我心諗如果我同老闆搞 又唔知會拖往我幾耐 又煩 (又唔比錢 我時間唔係錢咩?)
又答應左舊同事要覆佢iPhone 既事 邊個得閒理佢既"ERP"
既既dff)fff


text:
2010年3月4日 星期四
有感
Ambrose出世之前我係無參加過任何產前講座,新手媽媽連最基本的初生兒護理都唔識,好彩嘅係產後醫院嘅姑娘會不斷催促媽媽們參加即日响醫院舉辦嘅講座,同咁啱Ambrose要留院,所以基本上最令我望而生畏嘅臍帶清理我都避過左.反而Ambrose出世我返埋工之後,我開始熱衷報唔同嘅講座,內容都係離唔開早教同幼兒食譜咁.
可能好多人都覺得而家嘅父母都太緊張,尤其係香港嘅父母,樣樣都唔敢執輸,怕自己嘅小朋友比唔上其他嘅小朋友,將來大個之後會唔夠人爭,所以個個都咁緊張要提早教育,早教早教,要嬴在起跑線!好多人嘅心態都係自己以前咩都無都係咁長大,係而家嘅父母先會咁攻利咁緊張去催谷小朋友.我唔排除有d家長係咁嘅心態去催谷自己嘅小朋友,驚執輸驚蝕底,人人都話早教,自己都要早教,羊群心理,人云亦云,根本唔知其他主張早教嘅父母嘅理據及信念,而我好相信時下好多人都只係睇到呢部份人嘅“緊張”行為而去作出批評!我對於早教其實唔係認識好多,基本上我亦都無咩偉大嘅教育理念,不過我係支持早教嘅媽媽.由陀bb嘅時候就已經聽音樂,聽胎教機,甚至睇圖卡,碎碎唸同bb講見到d咩做緊d咩,我諗好多人都好似我咁會聽音樂進行胎教,如果有人認為早教係無用同過度緊張嘅行為,咁點解胎教又唔係呢?好多時陀住bb嘅時候d人都會叫媽媽笑多d開心d,咁bb先會開心先會笑,呢d咪教育囉!既然bb未出世我哋都已經不斷咁進行教育,點解出左世之後一定又要等到學齡先再教呢?真係好矛盾!bb一出世其實我哋己經係不知不覺咁進行教育,如果唔係佢又點會無啦啦有一日識叫爸爸媽媽?既然係咁,其實學習呢樣野已經係由佢出世之後不斷進行緊啦,點解我哋要咁抗拒早教呢?定還是大部份人都俾香港嘅教育制度個框框死左,認為小朋友番學先叫學習?未到學齡根本就應該只係响屋企瞓吓覺食吓野玩吓玩具,要識嘅野自然佢哋就會識?
之前聽過唔同講座都有講0 – 3歲時期幼兒嘅學習能力係最高嘅,你俾d咩野bb,bb就學d咩野,佢哋個腦就好似海棉咁,你俾d咩佢哋就會吸收哂,呢個係硬灌輸時期,你想孩子係一個點樣嘅小朋友,就好睇你俾一個咩環境佢,所以教育唔係等小朋友大個d嘅時候做,而係由細細過就去俾一個你想要嘅環境小朋友,去教養你心目中嘅孩子,過左某d嘅時候,你想教佢都未必俾你教,你想培養佢可能已經錯過左時機!我相信,因為我自己本身就係果d“以前咩都無都係咁長大”嘅人,無專長無特別興趣無理想嘅女人仔,成個人生都無咩特別,讀書做野結婚生仔,人人都係咁嘅人生,唔可以話我唔快樂,只係有得選擇嘅話我都好想我識跳舞彈琴或者咩都好嘅一樣野,我重好記得細過學學吓琴學學吓芭蕾舞都停左,問番媽咪點解原來只不過係帶我去好麻煩,屋企無琴俾我練點學落去?今時今日我仍然都覺得係好遺憾,覺得點解呀媽咁懶唔帶我去學,當然無錢買琴或者租琴我係無得怨啦!而家我有自己嘅小朋友,經濟許可嘅話,我當然係想俾一個好嘅環境去培養佢啦,我唔想將來有一日佢會好似我咁問我點解唔俾佢點點點.只係我嘅信念係俾一個理想環境佢,之後佢接觸過d咩野有無興趣就係後話喇!我哋唔可以強迫亦強迫唔黎!語言文字係一切學問之始,我哋係透過語言文字去探索呢個世界,可見語言文字係幾咁重要!既然咁重要而又必學,bb又絕對有能力去學習,點解我哋去抓緊呢個黃金學習時間會被人認為係過度緊張,俾壓力呢?我睇唔到早教有咩問題,我睇唔到基於咁嘅心態去進行嘅早教係有幾攻利!
之前我同老公毅然決定買左一套幾萬蚊嘅教材俾Ambrose學英文,有d人話“廢架!”,有d人會話“使唔使呀?”,有d人會話“唔使買咁貴嘅教材都教到啦!”當中有幾多唔認同及不屑,我從來都無去炫耀套教材有幾好有幾貴,實際我都好肉赤,亦都唔知套教材係咪好係咪得,當然我哋買之前並唔係人哋話好我哋就去買,而係有真正比較過其他教材先去買,我哋係相信套教材嘅概念先至買,並唔係羊生羊太!我哋都相信即使唔用呢d咁貴嘅教材都可以教到英文!只係我哋番工都好忙,放工返到屋企已經唔係好多時間同呀仔玩同教呀仔,有一套有系統嘅教材係可以減低我哋嘅負擔,唔使成日諗點教用咩教買咩教!當然我哋唔會天真到認為咁貴一套教材買左番黎bb就會變叻,每套教材都有佢不足之處,一套教材唔可以教得哂,呢d只係輔助性質,點樣用點樣教同父母俾幾多時間小朋友係重要過套教材本身嘅,我哋唔係想要呀仔幾多歲就識幾多生字,唔係想佢做神童,只係想由細教佢英文將來無咁難去catch up,亦都透過套教材,早d俾佢有閱讀嘅概念,培養佢閱讀嘅興趣!除左英文之外,其實我哋都有俾其他語言呀仔聽,例如普通話,法文同意大利文,全部都係歌仔韻文,當平時背景音樂聽吓咁,我唔會覺得誇張,只要抱住嘅心態係輕鬆學習,將學習融入環境之中,學到咪當bonus,學唔到或無興趣咪算囉,我唔覺得咁樣係辛苦同催谷!
2010年3月3日 星期三
轉身之後
自從年三十晚我親身見證了Ambrose第一次轉身後,老公在年初一早上也看到了,大家都很興奮,因為相比起會用手拿玩具,轉身似乎是一項比較明顯的大動作,這亦意味著將來的某一天Ambrose會爬行,他的世界從此便不一樣了!
話說回來,自從Ambrose學會轉身,我哋都會不停用玩具鼓勵佢轉身,不過心態只係想睇佢轉身果個攪笑樣多過想同佢運動!Ambrose通常平瞓嘅時候想轉身,佢唔係將個身直接打側先,而係將兩隻腳舉高半空,然後用雙手捉住雙腳,再將兩隻腳發去一邊,咁佢先打側到個身,唔知係咪因為佢重所以平瞓時自己唔可以隨意打側身而要舉高腳用手借力發個人過一邊呢?當佢打側身之後佢就會係咁用個頭呀身呀典吓典吓就轉左身喇,過程係幾好笑架!不過當同佢換片或換衫嘅時候,佢會係咁走佬,典左典右就唔使點舉高隻腳先發到個身向一邊,繼而好快就扒左响度,攪到換衫同換片都好似打仗咁,我開始諗係咪要同佢著學習褲呢,因為換片係一定要瞓响度先換到架麻!
換片都重可以放番high chair度換,等佢無位走轉唔到身!床就唔可以轉過張細啦!自從Ambrose識轉身之後,佢夜晚瞓覺都越黎越大動作!以前可能係瞓左响度唔郁,之後係瞓瞓吓一係典左向上一係典左落下面,但都係直瞓,再大d就係瞓到打橫,個頭同腳就啱啱卡在床嘅濶度裡面,見到都覺得辛苦,但佢又瞓到架喎,到而家識得反身,真係煩喇!唔計佢晚晚嘈嘈嘅呼吸聲同食手聲,轉身郁黎郁去抓床圍嘅聲同偶然嘅喊聲之外,佢好興半夜反身扒响度瞓,再唔係佢反左身反醒左就周圍望唔瞓,攪到本身我都會一晚醒幾次睇佢會唔會“褲”被同卡左响張床度,而家係俾佢再嘈醒,又要搬番佢啱位,搬完又好快典左去第二度又再搬,但又驚搬醒佢,攪到我成個人都醒哂,重要如果佢反身反醒左周圍望,我又唔可以起身氹佢瞓番,驚佢以為我同佢玩唔肯瞓,但佢扒响度唔瞓我又唔可以唔理,唯有瞓响度咪起對眼“莊”佢,睇佢玩幾耐先再瞓,快則五至十分鐘,慢則半個鐘至九個字,唉!一場覺有幾多個“半個鐘至九個字”呀?所以而家真係一場覺係分左N咁多次瞓,好疲累呀!
原來Ambrose會轉身唔止意味住佢嘅世界從此不一樣之外,我嘅世界從此都不一樣呀!
訂閱: 文章 (Atom)


text:
2014年5月21日 雨天/晴天
09:44~10:15 | [和歌山電鐵 - 玩具電車] 和歌山 →貴志
12:25~12:54 | [普通和歌山電鐵] 貴志 → 和歌山
14:14~15:02 | [紀州路快速 ] 和歌山 → 新今宮
15:52~15:54 | [普通]南海本線] 新今宮 →難波
(交通收費及詳細資料請往交通篇
)
酒店:なんばオリエンタルホテル
一早起身浸過溫泉,食過簡單嘅早餐就出發去貴志川摘士多啤利啦!
出發前我落街睇過環境,仍然落住細細嘅雨,而且溫度亦降咗好多,所以原本諗住拉埋行李出車駅放喺Locker,可以回程時慳返啲時間,但噚日睇個放大件行李嘅儲物櫃唔多,而且落住雨拉喼真係好唔方便,所以都係決定放喺酒店先,返嚟先再過嚟攞返.
吩咐三寶加夠衣服同安排好啲行李後就正式出發.朝早落住雨,條商店街好冷清啊!
由於和歌山電鉄係同JR用埋同一個閘口,但係兩間唔同公司,所以去到和歌山車駅,先跟閘口工作人員講要去貴志駅,佢就會比你過,跟住沿住啲貓腳印就可以去到九號月台.
指示相當清楚
去到九號月台就會見到售票處
我哋係買一日乘車劵,其實來回兩程係370円x2 = 740円. 哩個Pass 720円一日,價錢差唔多,不過可以慳返每程買票.當然越搭得多越抵,但我哋無時間啊!
當時月台上好多人都係等玩具列車,雖然哩班普通列車停咗喺到,但都無咩人上啊!
隔離月台就係JR線
好快普通列車開出,玩具列就駛入月台
月台上嘅人見到列車到都一湧而至. 我都唔拾輸快啲入去睇吓先!
有一排玩具櫃放咗好多公仔同火車模型.
小玉列車模型
玩具列車同士多啤利列車模型
有張小書枱
有一排扭蛋機,但到車程中段我哋已經發覺哩幾部絕對唔係扭蛋機咁簡單,佢哋原原全全係一部食錢機.
十部機裡面只有兩三部可以正常運作,其他都係入咗錢但扭唔到蛋出.
大笨蛋都為咗母明比中間部機食咗300円
半個鐘車程都無辦法扭返隻蛋出嚟,埋駅唯有搵工作人員睇吓可唔可以攞返隻蛋.
搞咗輪,睇住哥哥仔不斷咁攞啲coins放入部機到都係扭唔到隻蛋出嚟.入咗十幾個重唔係食錢機,最後佢都放棄,比返300円大笨蛋就解決咗件事.但大笨蛋係想要蛋唔係要錢,不過哥哥仔係唔可以開部機,唯一辦法係賠錢.所以大家有機會去就諗諗玩唔玩哩幾部機啊!
搞咗輪,月台嘅人潮都散晒,因為佢哋係一團台灣團,導遊比佢哋十多分鐘影相同買記念品,所以我哋解決完扭蛋問題,佢哋已經夠鐘上晒旅遊巴走人啦!
咁我哋就先去搵小玉站長先.
但佢又係瞓緊覺,不竟十幾歲嘅貓貓好老人家啦!所以瞓嘅時間比較多.
同小玉影完相就先出發去士多啤利園,因為約咗十一點,以三寶嘅步行速度我預算要半個鐘.如果我哋自己行三個字應該就得啊!
我有諗過同佢哋坐的士,但哩到係鄉村嘅地方,跟本唔會搵到的士囉!所以無辦法啦!唯有要三寶努力啲啦!
個天嚿黑雲好厚呀!真係驚會落雨啊!
沿途有好多好靚嘅花花,所以三個花痴都唔覺行得好辛苦,重覺得好開心添啊!
哩啲係大蔥嚟咖!幾得意!
哩朵花唔知咩名種,好靚啊!
兩個幾字到就行到去紀陽銀行,即係重有三分二路程就到啊!
繼續行行行
嚟到郵便局啦!
見到郵便局表示要留意轉入嘅路口位,見到前面嘅藍色嘅交通板就可以轉彎啦!
之前睇過如果喺四月嚟,沿途都有士多啤利園嘅指示牌,但當日所見係一個牌都無,可能已經到士多啤利嘅季尾,好彩之前用google map行過,如果唔係真係未必識行呀!
到啦到啦!貴志川観光いちご狩り園
(預約詳情
)
不過哩到只係報名處,喺到對咗名交埋錢,農場嘅工作人員就會開車送我哋去農場啊!
等三寶去完洗手間就上車啦!
間車一直喺田與田之間嘅窄路穿嚟穿去,跟本都唔知自己身在何處,大笨蛋前面個GPS都無顯示地方名稱,只有一條條彎彎曲曲代表山路嘅線,所以如果自己揸車嚟都未必試行啊!
都坐咗幾個字嘅車程就到咗一個溫室場啦!司機就咁開住門停咗間車喺到,一直到車返我哋走都係咁,唔關門,唔鎖車,厲害.
跟住司機行咗過馬路之後,佢就揀咗哩個溫室比我哋隨意享用,我問有冇時限,佢話無,總知食到夠就話佢知.
入到嚟溫室,啲溫度真係升咗好多,而且出面重開始出太陽,跟住有踎有跪,搞到一頭大汗呀!
有啲都未熟重係係綠色
紅卜卜嘅士多啤利啊!I love you all!
真係又甜又多汁呀!
好多有紅有甜嘅士多啤利,真係好好味啊!
玩咗成個鐘食到好飽,真係好開心呀!我同司機話我哋食飽走啦!照規矩司機會車我哋返頭先上車嘅報名處,咁我問佢因為老人家對腳唔方便,可唔可以喺第一個燈位放底我哋,咁三寶就可以行少啲路.我緊係唔識同佢講,只係比我個地圖佢睇加身體語言,佢話OK,跟住攞咗我個地圖指住貴志駅問返我 - OK? 嘩! 我當然OK啦!佢真好人啊!真係想熊抱佢呀!
三寶聽到幾開心呀!拿拿聲拾埋嘢就上車啊!
.... 續 Day 4.2 貴志駅/和歌山往難波


text:
飯後我地四個細路就繼續我地重點行程 - 實戰,將今朝學既野,搬到真正既滑雪道!呢度唔再係滑雪學校既小斜坡,而係真真正正既滑雪道!
導遊Pauline先教我地擺甫士,被隨團攝影哥哥Simon幫我地影相留念!我同太陽哥哥呢個甫士,咁似影個d婚紗相甫士既?!
粉紅色衫個位就係Pauline啦,佢係我地既導遊,成團人都好鐘意佢架,因為佢真係超nice超好人超盡責,好似佢陪我地滑雪咁;我以前個團既導遊,一離開滑雪學校就閃左去,團友自由活動架啦,大佬,冰天雪地喎,但Pauline係全日咁陪住我地一齊玩,真係好少有呢d咁好既導遊!
威哥同琪琪呢兩張相係Pauline操刀既:
跟住再幫我地影跳跳相~~
咁岩呢個時間開始落雪,相中一點點白色就係雪啦!
琪琪身後個條就係滑雪道啦,望唔到盡頭架,因為真係斜架,就係咁滑落去架啦!我地宜家係山中間(箭咀位置):
呢條係初級滑雪道(AT2),我地就係咁每次由高滑落低處,我一路玩一路跌到飛起呀!
係Gondola影落去,呢條就係我地玩既滑雪道啦!
滑到落去點呢?梗係唔洗自己行返上黎啦,咁斜有排行呀!滑雪道旁邊會有兩種方法比您上返黎,一係輸送帶,就咁企上去就會運返您上山架啦;二係叫T-BAR既物體,佢係一個倒轉左既T咁,用手拉落黎,然後坐上去,類似借力咁坐住咁拉返您上山頂!
不過對snowboard初學者用T-BAR就較高難度喇,因為我地對腳有如同snowboard鎖為一體咁,好難咁借力坐係T-BAR上,所以我同太陽哥哥試過都失敗,都係用返輸送帶上返山;反而琪琪玩ski就好成功咁用T-BAR上返山!
T-BAR究竟係點,可係威哥自拍短片度睇睇:
玩左兩三個鐘,成條滑雪道玩左好似四次,又未至於碌落山既,不過都有跌住跣住咁滑落山,真係好好玩,勁鐘意snowboarding呢個新活動!
懷住唔想走既心情,都要走啦,因為要就返時間合集,我地就坐返Gondola落山!
去到纜車站見到呢個紙牌公仔,即影~~我地真係好鐘意呢度,好鐘意High One呀!We Love High 1!
跟住發覺今日冇咩型相影過,出返室外補影!先幫琪琪~~
打斜影...扮落緊斜!似嗎?哈哈~~
呢張有d似痾屎唔出...
跟住到我~~
琪琪扮埋玩過snowboard!
跟住我同太陽哥哥輪流影跳相!勁呀~~
跟住我地仲一齊跳添,影到都好似從第二個山頭飛過黎咁丫!我覺得影得唔錯,好鐘意呢幾張相,全靠琪琪影得掂!
呢個滑雪場真係又新又大又靚又好滑,或者又咁講,我咁大個女都係第一次滑雪滑到要坐吊車上山玩,真係好唔同,好鐘意!
離開滑雪場後,我地即刻食晚飯,今晚食餃子火鍋,我地仲加料呢(便利店買既蟹柳)!
Pauline真係有點似李珊珊呀~~佢示範點用紫菜夾d飯黎食,我仲即刻推太陽哥哥去試,叫佢餵太陽哥哥!大家都玩得開心,借個老公出黎又有咩所謂呢!
Pauline仲搵威哥做對象表演神秘魔術添~~試問邊個導遊咁親民,安頓完團友食飯仲唔拿拿林自己食,反而成日走黎同團友們與眾同樂?咁親民,難怪個個團友都咁鐘意佢啦!
知道有團友今日生日,Pauline同領隊Hoday仲買左蛋糕同燒酒,一齊舉杯飲勝,黎個mini birthday party!仲叫埋餐廳另一團既香港團友一齊唱歌,所有人一齊又拍手又唱歌,氣氛真係好正呀!
諾諾都分到蛋糕食,睇佢食得幾開心!
夜晚係酒店還滑雪用具時,先發覺有免費上網室!琪琪仲上youtube比thomas諾諾睇,點知段片係講thomas撞車,諾諾一見到thomas跌低左,反應如下:
跟住好快又嘻嘻咁笑返~~
註:還滑雪用具之際,Pauline問細妹聽日仲玩唔玩,玩就會特登租套ski,陪細妹一齊上山玩喎,反正聽日大家都自由活動,一係去滑雪場,一係留係酒店享用設施!琪琪聽到好心動,但一個人又怕羞,就問我同太陽哥哥一唔一齊玩...我地concern緊體力支唔支持到啦,因為怕聽朝對腳會因耐冇做運動而好麻痺,又怕去另一個更難玩既滑雪道會唔會對我地難左d,始終ski同snowboard level唔同...
正當商量緊點好時,媽咪就話:玩啦,唔好諗咁多,聽日我請您地玩!咁遠黎到梗係盡玩,又唔係成日可以黎,唔好晒左d團費,唔係下次想玩又要再比過團費,一齊去啦!
的確,我地唔係住係有雪落既國家,唔係成日有機會去滑雪,既然黎到,就盡玩啦!所以聽日我地又可以玩多次啦,好開心呀!拜託聽朝起身,對腳千祈唔好麻痺呀~~


text:
今日請左假陪媽咪,近排我好積極咁用太陽哥哥的buffet club coupons,有d仲送左比同事同朋友呢,誓要十一月前用晒去唔好晒!而有一張係帝苑酒店的lunch buffet,我咁多假,放假同媽咪去食兼撐檯腳就最好不過啦!
帝苑酒店我第一次黎咋,佢係正香格里拉斜對面,以前經過覺得佢外觀好舊,印象麻麻;點知今日黎到,一入到大堂就比我幾唔同的感覺,都幾grand,內外的確好大分別;去到食buffet個度仲令我跌晒眼鏡,呢度有晒花園水池鋼琴,流水聲襯托住雕像石柱,我覺得好舒服,仲好有羅馬feel呢!
趁少人時快d影低呢度既環境先,呢度會按食物的款式而分開一檔檔,有專食潮州野的區域,撈沙律檔,粉麵檔,雪糕檔,壽司檔等等...
黎個食物close-up先,呢度都有長腳蟹食,但太細隻,味道麻麻,都係九龍酒店no.1!值得一提既係凍蟹,雖然唔係大大隻,但勝在膏同肉都好足料,再襯埋食蟹不可缺少的紅浙醋,真係好正!我同媽咪食左好多呀,尤其是好多膏的蟹蓋呢!
熱葷款式:
一d都唔起眼的puff,一咬落去,入面原來係雪糕而唔係cream,令我相當有驚喜,好好味呀!
食buffet女士不能錯過的當然係甜品區域啦,lunch buffet黎講,都算幾多選擇架!
黎個近鏡引下大家先,我覺得個麵包布甸最特別,窩雲呢拿汁(好似芝士火煱)一路有熱水滾住架,咁樣熱住d雲呢拿汁,我都係第一次見咋!
介紹完就睇下我地食左d咩先,"返兜"個d梗係好味啦,食左最多既係凍蟹同燒牛肉,食到我 lam lam脷!
我亦試左幾款芝士,我覺得中間的boursin勁正,好似蒜蓉芝士味咁,我食完再食呢!而後面的bire亦唔錯,我要認住呢兩個名,第時有機會再食先,因為有d芝士食落真係好難啃,唔係款款岩我口味架!
呢款冰皮朱古力卷,我覺得個名好特別,而我又好鍾意食糯米滋喎,d朱古力脆卜卜,有d似美心脆脆蛋糕的口感,唔錯唔錯!
我唔想食香蕉班戟,廚師叔叔話溝雪糕都得架,佢仲好攪笑咁問我點解淨係影個班戟唔影埋佢喎!嘻嘻~~
雪糕班戟...熱中帶冰凍,一熱一凍,感覺幾得意,唔通...冰火五重天就係呢種感覺?哈哈!
為食的我,食完雪糕班戟,再食埋雪糕夾餅,因為呢度d雪糕係Haagen-Dazs架!嘻嘻~~
食完buffet後同媽咪影相留念先!
之後去洗手間,入到去覺得好型,有埋gel比人gel頭?既然相機仲係手上,唔爭在影埋個靚靚廁所比大家睇啦!哈哈!
觀光電梯:
跟住shopping,好耐冇買衫了,今日終於忍唔住...先睇中紅色的大甲蟲,近年好鐘意著長身衫,有袖的更係最好不過,既然有折,點會放過!點知買兩件再有七折,揀左好耐...最終揀左菠蘿連身裙仔,不過呢條裙仔有兩大缺點,一係雞翼袖,二係上身略嫌透左d!好在著上身都好有summer feel,襯埋白色converse,應該唔錯!有新衫著,yeah~~


text:
Sep 14, 2016 (Wednesday)
Jayden 6Y5M1D
Jaylen 1Y5M1D
好多小學都會要求小朋友學一種鋼琴以外嘅樂器,
Jayden嘅學校我就冇咁嘅要求,
只係平時上音樂堂全班都要拉小提琴,
而老師亦冇要求小朋友出去再額外學小提琴,
只係音樂堂上學就可以啦.
學校冇要求小朋友學多一種樂器,
都唔知係好事定壞事.
媽媽我呢,係咪好多事呢?
既然學校冇要求小朋友去學樂器,
咁我就自己帶Jayden去學多一種樂器啦!
咁學乜嘢好呢?未決定到.
其實之前係諗住俾Jayden學大提琴嘅,
因為我都想學呀嘛!
但係近排同阿sir傾開,佢話學oboe(雙簧管?)好少少喎,
因為比較少人學,樂團比較缺乏吹oboe嘅人.
其實我唔係好鍾意吹嘅樂器...
考慮考慮...
應該短期內唔會俾Jayden學新樂器住,
起碼一年級下學期,又或者升二年級嘅暑假先.
因為嚟緊三四月有校際音樂節要練琴,
跟住四五月要考琴試,
等佢彈琴個表現再穩定少少先,
費事一次過塞咁多嘢俾Jayden.
加上而家我同佢都適應緊小學生活,習慣晒先再開始新嘅樂器.
咁點解要咁快開始諗呢?
我覺得諗得來差唔多架啦,
又要買樂器又要搵老師又要夾時間上堂,
仲要執一執而家興趣班嘅時間,
幾十樣野要做,而家得閒就諗少少,
諗得嚟就差唔多架啦!
嘻嘻,仲要諗下聖誕新年去旅行呢!
如無意外,我都會同Jayden一齊開始學新樂器,
心底裏,有十萬個期待呢!


text:
呢個五月話咁快就過,仲有一個星期BB豆豬就滿月啦﹗
D人成日話BB大得好快,特別係頭一個月變化最大,要同佢哋影多D相記低佢,否則錯過咗就唔同晒樣,可惜想當年燒腩仔出世時,艾菲只識為佢餐媽媽奶埋頭苦幹,撐到滿月先醒起無乜同佢影相,所以今次BB豆豬出世前,已經盤算住要盡早幫佢私影返輯初生相,亦一早搜集定唔同物資做足功課,當然都慶幸今次餵媽媽奶過程尚算順利(雖然仲係唔肯埋身...),令艾菲可以安心休息有足夠精神去完成呢件事.
一如之前嘅maternity photo,艾菲都係無俾錢搵人影,而係自己親自操刀舉機影,趁燒腩仔返咗學,BB豆豬又飲醉奶,就同米高夾手夾腳捉BB豆豬入房影,雖然說不上係專業級數,但總算係媽媽送畀BB豆豬嘅一番心意啦﹗
本來想學人包到BB豆豬成粒豆咁,但最後發現要包得靚都幾高難度㗎喎,嘻...
堅持唔同BB豆豬影露點相,始終係女仔來嘛,性感極都唔可以畀人睇蝕晒呢﹗
2016年5月31日 星期二
2016年5月24日 星期二
五日五夜仁安生B之旅~part 2
落床OK後,艾菲即去梳洗一輪再換返自己衫,之後等米高送飯過來,食飽有氣有力就準時2:30去BB房餵奶,點知...BB房姑娘居然mark錯時間,以為艾菲6:30先過去,一早幫艾菲餵飽咗BB豆豬(嗰吓真係有D晴天pig pig嘅感覺)﹗﹗﹗結果佢當然對艾菲無乜興趣,但都有乖乖咁啜咗一陣,仲畀艾菲整到一面都係奶添(艾菲當時未上奶,但其實28周時已經開始有滲奶嘅情況,所以點都有D存貨畀BB豆豬)﹗
之後一次過去餵奶房,BB豆豬更加係好乖女咁同艾菲啜咗成個鐘,相比起想當年嘅燒腩仔,BB豆豬係啜得認真同有力好多,所以當晚明知自己未上奶,又撞正餵奶房夜晚裝修無得餵,本應爭取時間休息多D,艾菲都好勤力盡量擠D黃金初乳拎去畀BB豆豬半夜食.
可惜歷史總係重覆又重覆地上演,到第三日艾菲正式上奶,BB豆豬就開始抗拒微谷嘅艾菲,雖然佢無燒腩仔當年推開艾菲咁狠,但都係keep住啜幾啖又爆喊一輪,再加上兒科醫生話佢有D黃,艾菲知道自己無可能堅持全埋身同唔補奶粉,為求令佢順利跟艾菲一齊出院,跟住幾日都係餵奶前自己喺房擠鬆,再入餵奶房埋身加補人奶同奶粉.
2016年5月19日 星期四
五日五夜仁安生B之旅~part 1
話咁快就出咗院返咗屋企一排,雖然每一日都係混亂之中渡過,但總算叫做settle down,就等艾菲記憶仲深嘅時候,快手記返低五日五夜仁安爽YY生B之旅先.
手術前一日,艾菲依依不捨咁送埋燒腩仔上校車(眼淺媽媽差D忍唔住喊...),再放肆地去東海堂買多杯抹茶紅豆來飲,就返上樓做最後點算,等埋米高下午放工返來,我哋夠鐘就慢慢出發去仁安報到,因為係預約開刀,所以要先喺樓下大堂登記,事前都同米高講過近排有幾多case係大房full咗,要加錢upgrade去半私家二人房,點知真係畀艾菲開口中,咁呢D情況其實都無得揀㗎啦(除非臨時話返QE生),好彩一早同米高打定底有個預算...
艾菲上一次生燒腩仔時係住四人大房,感覺比半私家二人房仲闊落,而且都係兩個人share一個洗手間, 同二人房分別唔係太大,但今次住完二人房就覺得加錢upgarde都係值嘅,至少少咗一半病人,醫護人員同親友輪流入房嘅比例都少咗一半,真係靜好多休息得好D,特別係艾菲嘅同房都有個兩歲半大嘅小朋友,雖則醫院講明唔畀十二歲以下小朋友入病房,但我哋大家都OK唔介意,所以燒腩仔來探艾菲都好方便,而最最最正嘅係最尾兩日,同房走咗之後就一直無人再搬入來(應該係過咗五一黃金周所以好多吉位),變相艾菲自己一個住私家房,就住得更加清靜同爽YY啦﹗
喺大堂登記完就有staff帶我哋上三樓,上到去要先跟姑娘入房磅重(最後一星期都係無重到㗎,即成個懷孕期只係重得14磅)同量血壓,對個人資料,再同你做一輪答問環節,包括講解手術流程,教點著手術袍,提你幾點開始禁食,問吓BB飲咩奶粉(開刀第一日唔落得床點都會餵咗奶粉),揀邊個兒科醫生,老公入唔入去陪產,要唔要留臍帶血,要唔要手術室D相之類,基於有過上次生燒腩仔嘅經驗,艾菲都有晒model answer,話咁快搞掂,之後姑娘就會叫另一個同事入來剃毛毛,係有D唔舒服同尷尬,但來到呢個moment,艾菲已經豁出去啦﹗
手術前一日,艾菲依依不捨咁送埋燒腩仔上校車(眼淺媽媽差D忍唔住喊...),再放肆地去東海堂買多杯抹茶紅豆來飲,就返上樓做最後點算,等埋米高下午放工返來,我哋夠鐘就慢慢出發去仁安報到,因為係預約開刀,所以要先喺樓下大堂登記,事前都同米高講過近排有幾多case係大房full咗,要加錢upgrade去半私家二人房,點知真係畀艾菲開口中,咁呢D情況其實都無得揀㗎啦(除非臨時話返QE生),好彩一早同米高打定底有個預算...
艾菲上一次生燒腩仔時係住四人大房,感覺比半私家二人房仲闊落,而且都係兩個人share一個洗手間, 同二人房分別唔係太大,但今次住完二人房就覺得加錢upgarde都係值嘅,至少少咗一半病人,醫護人員同親友輪流入房嘅比例都少咗一半,真係靜好多休息得好D,特別係艾菲嘅同房都有個兩歲半大嘅小朋友,雖則醫院講明唔畀十二歲以下小朋友入病房,但我哋大家都OK唔介意,所以燒腩仔來探艾菲都好方便,而最最最正嘅係最尾兩日,同房走咗之後就一直無人再搬入來(應該係過咗五一黃金周所以好多吉位),變相艾菲自己一個住私家房,就住得更加清靜同爽YY啦﹗
喺大堂登記完就有staff帶我哋上三樓,上到去要先跟姑娘入房磅重(最後一星期都係無重到㗎,即成個懷孕期只係重得14磅)同量血壓,對個人資料,再同你做一輪答問環節,包括講解手術流程,教點著手術袍,提你幾點開始禁食,問吓BB飲咩奶粉(開刀第一日唔落得床點都會餵咗奶粉),揀邊個兒科醫生,老公入唔入去陪產,要唔要留臍帶血,要唔要手術室D相之類,基於有過上次生燒腩仔嘅經驗,艾菲都有晒model answer,話咁快搞掂,之後姑娘就會叫另一個同事入來剃毛毛,係有D唔舒服同尷尬,但來到呢個moment,艾菲已經豁出去啦﹗
2016年5月7日 星期六
Hello!
大家好﹗我就係燒腩仔個妹妹BB豆豬啦﹗雖然我第一日個look激似哥哥,但媽媽就一直堅持我同哥哥係唔同樣,佢話我女仔D﹗似媽媽多D﹗眼線長過哥哥D﹗連喊聲都溫柔D﹗你o地又點睇呀?
來到呢個世界幾日,我暫時最大o既工作就係食同瞓,最大嗜好係嘟咀同微微咀笑,媽媽讚我食得比哥哥叻,每次埋身都肯認真啜,唔似哥哥餐餐都呱呱嘈,不過媽媽一開始上奶,我就明顯食得差o左,希望我o地出院後可以慢慢夾到,等我做個全人奶B,幫爸爸慳返D奶粉錢啦﹗
至於媽媽呢,雖然所有o野都係預計之中進行,但佢話今次唔知點解比上一次生哥哥辛苦,傷口同宮縮都比上次痛,唯一係休息就好充足,皆因心情比上次輕鬆,同埋大房無位upgrade o左佢上半私家二人房(艾菲:今晚同房走o左,直情變o左私家房添﹗),清靜好多無咁多外來騷擾,佢話等佢抖夠返屋企settle down之後,就會慢慢同大家分享佢呢個五日五夜仁安之旅.
好啦,我宜家食飽奶奶好眼瞓啦﹗遲D先再同大家慢慢傾啦﹗
2016年5月4日 星期三
寫在BB豆豬出世前...(38W)
仲有唔夠三十六個鐘,BB豆豬就會出世,個肚明顯吹漲咗但都仲未到38寸,胎動喺呢幾日明顯少咗好多,下面三角位間中會有酸痛畀針拮嘅感覺,宮縮情況多咗但有過陣痛經驗嘅艾菲知道係假像來,只要平安度過今日,一切就會on schedule咁進行...
回顧返成個陀BB豆豬嘅過程,早孕期嘅不適係艾菲意料不及嘅,嗰種辛苦同無助感實在令人諗起都想喊(最唔開心係當時連米高都唔諒解,可能係陀燒腩仔時艾菲實在太輕鬆掛), 到中期開始回復正常就只係一心諗住爭取持間同燒腩仔四圍去玩,甚麼胎教傾偈講故事係少之又少,直至中後期大病一場然後開始自覺輪盡行步路都唔行得快,難頂但深知做N無FTM係無可能有產假,唯有頂硬上繼續陪燒腩仔作戰到最後一刻.
來到呢個moment,走佬袋一早執好,BB豆豬嘅出院衫都預備好,入院期間照顧燒腩仔嘅事宜已經安排好,BB豆豬嘅嘢都準備得七七八八(剩低嘅就交畀米高喺艾菲住院期間完成佢啦),陪月都confirm咗邊日開工,預備畀BB豆豬返屋企時送畀燒腩仔份禮物已經pack好,就連之前set畀自己嘅target都完成晒(1. 整BB豆豬對鞋仔同口水肩 2. 一口氣睇晒汪培珽老師三本書 3. 影大肚相 4. 煲晒全套太陽的後裔 5. 食好東西),大致上可以做嘅嘢艾菲都處理好.
不過心情呢?艾菲到底準備好做第二任媽媽未?來緊一湊二嘅非人生活有信心捱過嗎?唔知點解,由37W開始,艾菲就有D忐忑不安,再一次諗返起2014年尾出現過嘅「佢」,艾菲知道BB豆豬得來不易要好好珍惜,亦因為BB豆豬艾菲先終於放得低「佢」,但眼見燒腩仔嘅不安情緒,每晚半夜起身喊住大叫「我要媽媽」,不禁又會懷疑自己堅持生兩個嘅決定啱唔啱,當初決定再生係想燒腩仔有手足之情,他日艾菲同米高老咗有咩事,都有個伴有個親人同佢有商有量,但艾菲同米高又係唔係真係做到對佢哋兩個公平公正不偏心?還是會令燒腩仔覺得爸爸媽媽畀妹妹搶咗?甚至搞到佢哋大個反面不和?
至於手術又係唔係一切順利?雖然今次已經係預約開刀,所有嘢有得一早預算好,無上次緊急開刀咁驚險,但意外嘅嘢真係話唔埋,萬一有事的話米高承唔承受到?唔好話手術出意外咁大件事,簡單如之後艾菲又因乳腺炎被捉入醫院幾日,燒腩仔同BB豆豬點算好?如果再一次畀醫生勸停餵母乳,艾菲又接受到呢個打擊嗎?無間餵奶同時招架燒腩仔嘅情緒,搞到屋企出現六國大封相嘅場面艾菲頂得住嗎?
OKOK...其實艾菲都知所有嘢只係自己諗多咗,「船到橋頭自然直」係燒腩仔出世之後艾菲一直沿用嘅態度,做咗三年半媽媽無理由仲唔明好多嘢唔到自己主宰,艾菲不過係得閒得滯所以搵D嘢來擔心吓,為咗燒腩仔,BB豆豬同埋米高呢三個至愛,艾菲一定會積極去面對將來嘅一切,大家安心等艾菲返來報喜啦﹗
訂閱: 文章 (Atom)


text:
2015年4月8日 星期三
點樣對付毒舌婦先最有效? [FACE - 411] MF,
XYZ#@!! 全知言 點樣對付毒舌婦先最有效? 做同事唔等如係朋友,唔 like你除咗 in your face單打你,亦可以喺 facebook留言唱衰你.大台新聞小花林小珍同前主播周嘉儀就親自示範咗!娛樂圈梗係是非地,毒舌女人更加多的是,對住啲是非八婆,莊思敏話直頭鬧番佢,《導火新聞線》皇阿媽梁小冰就話會捉住佢對質,而女神心悠 BB就會扮慘問點解,總之要揭穿佢哋真面目 莊思敏 爆粗問候 鬧番佢囉!因為如果佢咁樣對自己的話,嗰啖氣都唔需要忍啦,有兩種做法嘅,一種係當面鬧,一係就唱衰佢.我就會揀當面鬧,因為有咩誤會可以一次過講晒出嚟,一次過對住當事人發洩咗會好啲,太間接又驚佢睇唔到.如果到時要加強語氣,粗言穢語都可能用一兩隻字. 估唔到周嘉儀同林小珍做咗咁耐同事,原來咁大仇口,一個就鍾意單單打打,一個就鍾意喺 fb暗寸,真係典型八婆鬧交. 電視畫面 網上圖片 周家怡 當佢透明 我就好好彩冇遇過是非精,但我覺得如果遇到是非精呢,應該做嘅嘢就係唔好理佢,因為佢哋最鍾意睇到你反應,如果你冇反應,佢哋就會覺得冇癮,冇癮就唔會再講㗎喇. 劉心悠 點解要 hort我呀! 其實我冇咩招可對付,千祈唔好似我咁,如果我 find out咗講我是非嗰個人,我會問佢:「點解要 hurt我呀?」,「我真係好 hurt!」就係咁咋!我冇其他辦法.我會集中問點解,而唔會針對講我是非那個人. 梁小冰 當面質問 其實我好少遇到呢啲情況,我同啲女拍檔都相處得好好,萬一遇到呢啲事,我會捉住佢問下佢咩事囉.我唔會縮埋,我唔會唔埋,我係性格比較剛烈啲,同埋直接啲,會問清楚佢發生咩事,係咪唔鍾意我啦,有咩令佢唔開心呀?我會想同佢化解啲誤會.我唔會喺 facebook講,我唔會做小動作,因為我係剛烈女人,有咩就大情大性講. 街坊趕是非精:毒舌番佢囉! 遇到是非精,毒舌婦,女星大多數捉住造謠者對質,不過一眾市民都係沉默的大多數,除咗同朋友呻下,其他都唔會出聲,但亦有人話會同是非精鬥毒喎. 琪琪 2x歲 有遇過是非精,但我唔會對付佢,因為我個人比較善良!唔好同佢做朋友囉,疏遠佢囉,其他人會用 facebook暗示,但我唔會咁做. Johnathan 18歲 唔會理佢囉,都係同朋友呻吓,亦唔會喺 facebook做任何動作,我覺得唔理佢一陣就唔講㗎啦. 陳生 25歲 佢毒舌我,咪毒舌番佢囉!我唔會喺 facebook話佢,佢明毒,我咪暗毒囉, facebook太多人喇.如果唔諗住做朋友或者份工,咪明刀明槍鬧佢囉.


text:
今日知道新同事幾錢人工, 好谷氣
原本個同事就係因為份新工人工高D先走, 不過個人工就同依家個新同事差唔多…
點解新黎人工就要高D??? 如果佢俾咁既人工個舊同事, 佢就唔駛走!!仲要依家返新工咁唔開心!
新同事同另外2個舊年黎既同事人工一樣, 高我幾舊
完全唔能夠理解! 究竟憑咩決定幾多人工?
我黎O個時就我同另一個同事人工高D, 因為我地有CERT EDU
跟住今日其中一個舊年黎既同事就同我講, 話可能呢度重視學位多D
我話我夠有咯
真係嬲!
做得耐D就要人工低D?
跟住佢話可能我地O個時填既薪金要求低D, 佢的確又係俾返我開個價, O岩O岩走O個個
同事又係俾返佢開個價, 唔通真係呢個原因?
請舊年呢2個同事O個時, 書記小姐仲話為左公平起見, 佢地唔會高人工過我地, 仲有我
地過多幾個月約滿有人工加佢地冇, 點知一黎仲高過我地加左之後!!(約滿加左幾個%)
Wednesday, April 11, 2007
心淡
今日知道新同事幾錢人工, 好谷氣
10 comments:
- wai sum9:13 PM
Scorpio~~只好怪自己生不逢時啦! 我個friend都話出面好多學校都唔會咁請TA,新一定冇舊咁多錢的,係我地咁騎呢... 而且,我實在好唔明佢請咁高學歷黎做乜,你話成日要教書就話姐,成日做埋d製造業工人做o既野,要咁高knowledge黎托咩!所以我走,最大原因都係因為唔"kur",咪放長雙眼睇下高學歷o既會唔會為左未夠一皮野o既"九千大元"同你做得長囉!留人唔係咁留架嘛,實在唔知佢地點諗野...唔通做學校做得太耐,同出面市場脫晒節? 聽Rachel講新同事o係澳洲讀法證,我覺得好驚訝...完全唔la更o既野...個勞工市場係咪失衡得咁勁呀?遲下讀醫o既都要做地盤law...都係掘下掘下咁姐...性質一樣... so,如果你地將來走而又夠膽o既,不妨同老細嘈下,我上因為時間太倉促冇講到,起碼俾佢知下我地o既不滿都好吖,呢頭同我地4個打官腔話出面都冇得加(其實有=_='),又話老師都冇得加(呢個原因更加無聊無謂,老師跳point,跳到點會冇得加呀?況且請我地o個舊錢都唔同請老師o個份,請佢唔好當我地白痴,撈埋一齊講啦!)o個頭又高價請人,唔通我地好hup d咩? 唔好怪我多口水,真係勁不滿囉,不過我人都走左咯,都冇得好講啦!再唔係我打匿名email去媽叉佢都仲得...(真係有諗過)唉...祝你地呢幾個月順順利利,無風無浪啦!ReplyDelete


text:
馬鞍山綫大圍 財務公司支店検索
大圍
大圍站位於香港沙田區大圍,是港鐵東鐵綫與馬鞍山綫的轉車站.本站是一個架空車站,大堂設於地面,並連接A-D出入口,而1及2號月台南端亦設有E-G出入口往返路面.大堂內亦設有不同類型的商店供乘客購物以及不少自助服務設施供乘客享用.1983年8月15日,大圍臨時站開設,位於現時大圍工業區對開隔音屏位置的九廣鐵路(英段)臨時車站,因為車站主體是用木材搭建,當時俗稱為「木頭站」.當時車站只有兩個相對的出入口.後來到2001年,馬鞍山綫動工,大圍站週邊開始進行擴建工程.擴建初期,車站擴建部份局部性啟用,原有的大堂同日封閉進行改建工程,並將車站主題顏色由綠色變成深藍色.隨著馬鞍山綫通車,餘下的大堂部份及月台轉乘通道啟用,更於2004年新設5個出入口,現時共設7個出入口.車站設有4個側式月台,位於大堂之上.其中3號月台和2號月台間設有4條斜道連接,使馬鞍山綫的南行乘客可在轉乘東鐵綫往市區時無須轉換樓層.然而,由馬鞍山綫轉乘東鐵綫往羅湖站/落馬洲站或由東鐵綫轉乘馬鞍山綫時,必須經大堂方可轉乘列車.為方便乘客由馬鞍山綫轉乘東鐵綫列車,因此馬鞍山綫採用右上左落的行駛方向,與港鐵其他路綫不同.大圍站以南設有大圍站公共運輸交匯處.另大堂東面有一條24小時全日開放的行人隧道,連接村南道及公共運輸交匯處.大圍站是東鐵綫及馬鞍山綫的轉車站,加上附近也有多個大型屋苑及大量租單車的店舖,因此不論平日還是假日,均有大量人流.而且距離車公廟較車公廟站近,因此在農曆新年期間,市民會選擇由大圍站步行前往車公廟參拜.


text:
噚日車爸爸收早好嘢有街去呢幾次轉咗路線跑因為喺邨入面跑咗11年先比人話唔可以甘早喺邨內跑不過算車媽媽唔想我唔開心費事同D廢人拗喺邊樹跑對我呢講冇問题一樣Happy
15 3月, 2012
Wow有街去
噚日車爸爸收早好嘢有街去呢幾次轉咗路線跑因為喺邨入面跑咗11年先比人話唔可以甘早喺邨內跑不過算車媽媽唔想我唔開心費事同D廢人拗喺邊樹跑對我呢講冇問题一樣Happy
09 3月, 2012
期待已久的蕃茄麵
早兩日又要去表弟道整牙車爸爸返下午可以陪我去兼食埋Lunch即刻諗到要食勝香園嘅蕃茄麵整完搭叮叮過去等咗一陣就有位嘞車爸爸叫咗茄牛麵我呢餐肉火腿通加多份檸蜜脆脆好味之後我就去咗銅鑼灣行街車爸爸就返工我去街都不忘羅車車隻衰豬仔架佢瞓開隻心心豆袋漏豆之後就掉咗今日終於買番隻過佢車車不知幾鍾意個新豆袋瞓到唔願走哈哈快樂真係可以好簡單正如我一見到身邊嘅人開心我就會好快樂真的心足了
06 3月, 2012
減肥成功
車媽媽話我同佢一樣肥咗要減肥喎下次要食D淡而無味嘅減肥糧慘不過我要減肥總有辦法你哋睇減肥前
係咪瘦得好快呢
01 3月, 2012
留念
車媽媽買咗兩隻蛋我心諗做乜呢食又唔食得玩又唔玩得原來個傻婆用嚟放我D毛毛同鬚鬚因為車媽媽見我都11歲了怕唔知幾時會同我分開所以將我可以留低嘅都留下等將來可以留念車媽媽我愛C妳呀
27 2月, 2012
又落雨
星期六車爸爸放假心諗發達Lu可以落街蒲點知"落雨"晴天霹靂唯有在家比個悶爆樣佢兩老睇啦
訂閱: 文章 (Atom)


text:
2014-11-09
上天下海水上飄_Day 2
Day 2 2014.06.29
落水去到check point跪好,Trainer call條海豚過嚟.第一事件,緊係要俾魚海豚食喇.之後先開工同我地玩.玩咗伸隻手掌比海豚錫,錫番佢,聽佢唱歌,攬住佢游水.
到另一個check point,海豚已經走咗.而Trainer已經call咗偽虎鯨嚟,一嚟又係要食魚先開工.對佢又摸身又摸脷,又攬又抱.由於偽虎鯨大條過海豚好多,Trainer叫我地3個一齊捉住佢背鰭游水.前後玩咗40min左右上水,枓一陣,準備下一場去餵鯊魚.
都係briefing先,今次會餵鯊魚,海龜同埋Giant Jackfish,再去浮橋落水,都係1 DM,2 Trainer.briefing時,叮囑我地千其唔好伸啲手指出去,唔係會比鯊魚當係食物食咗.落到去,跪係黃框範圍,跟手Trainer開始引班鯊魚嚟.佢餵咗幾條魚後,就開始比我地輪流餵.餵咗一陣,就去另一個場,睇Giant Jackfish.之後再轉場睇餵海龜.前後玩咗35min左右上水.比起海豚冇咁好玩囉,唔怪之得平咁多喇.(海豚 @P4250,鯊魚@P1400)
約埋趙生佢地一齊食lunch,之後睇埋海豚表演,就去下一個景點 “Zoobic Safari”餵老虎.
本來打算明天去,朝早揸車經過見咁近,費時明天又兜過嚟.
買飛入場後已經2點幾,仲要等埋其他party,先再由領隊帶住先可以入場.先係門口聽吓簡介同睇班土人跳舞,跟住再入森林度睇一輪動物,雀鳥咁,再睇動物巡遊.就到戲玉,換車餵老虎.
進入老虎區,見到老虎喇,但係佢唔so我地,可能前面幾架車已經餵過佢喇.咁繼續搵下一隻喇,搵咗幾隻都係咁,真係唔應該咁晏先入場.之後,終於有一係隻肚餓,肯比我地餵.不過一路食,一路望其他經過嘅車.食到一半,飼養員將雞肉拋上車頂,隻老虎跟手跳埋上去食.食完跳走,準備又換車,去餵鱷魚.P50 1隻雞脾,好似釣魚咁,玩鱷魚.
向Zoobic前後遊咗都2個幾鐘,比想像中耐.雖然唔見到多嘢睇,不過都幾好玩丫.
晚餐前去咗Ritz Tropical Spa,本來想卜時間按摩.睇到價錢後,即刻揸車走喇.之後返去Harbour Point,揀咗Resto Seafood Island食飯.見佢上菜好特別,好似成張麻雀板咁大.食物一般,可以喇.
飯後去咗對面街口間Nuai Thai按摩,價錢ok,本來想做Hot Stone,點知話只得2位.咁試吓咩Bentosa喇,原來係拔罐嚟.揼完都有杯薑茶食,比埋tips走人喇.整體都OK,係個reception發緊夢唔知做緊啫.揼完返屋企.
訂閱: 張貼留言 (Atom)


text:
今日比返上兩堂既堂課我哋, 我竟然可以拎到A+!? 但最衰係我冇寫名, 仲要比風吹左去!? 我張畫果然夠特別. 另一張未畫哂只有B+, 唔係太開心呢..
就係呢張畫, 本來拎高分好開心, 點知唔記得寫名, 仲要比miss寫[kumi??], 佢又認得到係我畫既?
仲有件衫未outline, 只有B+, 點解自己唔畫埋佢? 雖然話唔計分, 但有點介懷
放工之後同joejoe約好係青衣站等大家, 因我哋都好少去呢個地方, 所以就去下. 我都好耐冇去, 對上一次去好似係幫文迪及berry拍片, 估唔到已經成年, 果陣我仲要和駿扮情侶拍戲, 估唔到而家同真正既男朋友去, 果然係世事難料, 真係意想不到
先到呢個青衣城呢個奇奇怪怪既市鎮既門口度影下相先
間屋既屋頂都係斜斜地, 好搞笑
joejoe都係聖誕樹度影返相先, 估唔到呢個位影又幾靚喎
等我都影返一張相扮下可愛先, 感覺都唔算太差, 不過隻腳好累呢
有兩間好大既屋, 呢間係其中一間屋既後面, 要捐出三十元先可去一間
其中一間屋, 有好多鏡咁, 不過我同joejoe都冇比錢入去睇, 只好係出面影下相
間屋既屋頂, 有個好可愛既雪人公仔
仲有一間好大好大既屋, 同樣地都係要捐錢後先可入去玩, 我地係出面睇, 見佢屋內都係斜斜地. 呢個係屋頂既裝飾
冇得入去兩間屋影相, 只好係上層影個overall比大家睇下
同樣地, 呢架巴士都係要捐錢之後先可入去, 雖然話係為慈善, 但覺得好市儈
雖然唔可以入巴士內, 但zoom近鏡都可影到巴士內既擺設, 好似好近距離影相一樣
好在車頭都可任人影相, 你睇joejoe坐得幾輕鬆
我企到好似冇腰骨咁, 加上太光啦, 影到我塊面太白
呢張既感覺都幾鍾意, 好似等緊人一樣, 我仲幫佢改左個名叫做waiting for...
仲有個肥肥地既聖誕老人, 連我都唔知自己係度擺咩pose
你睇joejoe既pose幾簡單, 只係攬住個聖誕老人就得
係其中一間大屋既後面影相先, 好難得冇人, 擺個白痴pose先
呢張係我係巴士度等人既下半部分, 今次到joejoe等, 好似係相約錯地方咁, 感覺好得意
屋頂上既擺設都唔錯, 除左突對腳出黎果位聖誕老人, 仲要對腳郁郁下, 覺得仲核突
仲有個聖誕老人爬爬下, 都幾得意既
影完相之後去間叫赤丸製麵所食飯, 都要排下隊先有得食
赤丸製麵所既格局, 唔係太大, 但都算坐得幾舒服
星期四睇完醫生之後先知自己喉嚨發炎, 所以食得清淡d, 呢個溫泉玉子什菌烏冬夠清淡掛?
照燒雞排蕃茄湯烏冬, 個樣好似比我個碗正好多咁, 見到冇得食..
仲有我哋叫既芝士年榚, 咬落去軟軟地, 有芝士必出黎, 感覺幾得意
我同你影既合照, 加埋雞雞豬, 呢張由我影既~
joejoe影既合照, 影左四張都手震, 呢張叫好d. 其實其他相既角度都好好, 只不過係手震左o者
係合照當中, 影影下相已經冇哂電, 只好留返下次再影. 臨走時送比joejoe一部iphone4.....既鏡, 佢終於做左機主啦, 而我也去健康工房買左支椰汁雪耳海底椰, 返去可以同姑姐慢慢飲啦, 哈哈~
kumi's new life
2010年11月27日 星期六
青衣城逛逛
今日比返上兩堂既堂課我哋, 我竟然可以拎到A+!? 但最衰係我冇寫名, 仲要比風吹左去!? 我張畫果然夠特別. 另一張未畫哂只有B+, 唔係太開心呢..


text:
呢排好煩,公司又多野做,D人事關係又煩.......>_<
不過我都做咗好多野,已經 confirm 咗 MUA,仲去希臘女神影咗我地第一輯婚照~~
呢輯相係free 既,我地係上年年尾係煌府訂酒席時送既.本來呢輯相要係訂酒席後3個月之內去影,但係我地吳想咁早,煌府都好好人,幫我地係張coupon 上面寫我地第二次落訂既日子,咁所以我地可以到今時今日先去影
個 package 包1套婚紗,1套晚裝,一套男禮,兩次化妝set 頭同配飾,影完後俾返12張 hard copy 我地
咁我第一次上去佢地緊係有sell 我地加錢轉 package 啦,加錢果D 野其他bloger 都有講,我就吳講咁多喇.
由於我同 Funny 先生之前都無影過婚照,我地想將呢輯相當係一個預演,我地又無經驗,又吳識,如果加幾千蚊影出黎吳靚咪好吳抵?所以個sales 叫咗我地考慮咗幾次我地都係堅持吳加錢轉 package,不過佢都無黑面
最後我地都淨係加咗 $100要個男士化妝,自己要預備乾濕粉卜,假睫毛,鞋,男士裇衫同內衣
試衫同影相都幾麻煩,只可以係 weekday
我地約咗星期一晚收工試衫,幫我地試衫既係另外既 staff,sales 吳會出現
佢地先俾相簿我地選衫,我一睇,嘩!!!好彩無加錢,都無咩款選.
由於我第一次試衫,都吳知自己著咩款咩色好睇,我就吳理好醜,選咗十幾件吳同色吳同款黎試.最意想不到既係,原來我著魚尾裙同鮮紅色好好睇~~
Miss Ho Ho 非常大鄉里,吳知原來個姐姐會一齊同我換衫,果日無預備走光褲或者legging,失禮死人
全程有姐姐跟住,我好辛苦先叫 Funny 先生幫我偷影咗兩張相
呢件衫係試衫姐姐吳小心攞錯俾我試既
最後我選咗一件短裙款拖尾婚紗同一件粉藍色蛋糕晚裝裙
之後就到 Funny 先生選禮服,得幾件款可以選,我地選晒黑,白,灰諗住試下佢著咩色好睇D,點知姐姐話我地個 package 男禮只係包黑色禮服,吳係fa........
正當我地扁緊咀既時候,好人既姐姐就話可以吳使加錢俾 Funny 先生選咗套銀灰色.呢件衫仲係啱啱返 jar,呵呵呵
姐姐最後都有問我地要吳要俾$250 租扎假花影相,咁我地緊係吳租啦~~~


text:
真係無得再離譜架啦我,下面所有斜體字嘅內容由2015嘅1月寫~~~~~~~~~到家陣都重係攝喺「草稿」嗰欄度封塵,唔知我夠「資格」入健力士未?梗係啦梗係啦,我知,我唔係入啲咩勁野紀錄嗰欄,我係入「懶」嗰欄丫嘛.收到.好啦,愛好研究「歷史」科嘅朋友,下面好多「咸豐年」嘅野比你睇呀!(睇下,連上面個標題都由happy new year 變左Happy Chinese New Year 就知我嘅成就啦!
唔知啱啱2015左嘅第幾日我打過下面一堆字……(《《《連呢句都變埋歷史嘅一部份!)
好~~~~~~~~~~~~耐無見.(作屎呀….xyz@^##$^&@#^(@&^~!!!!!下刪一萬字兼我自丙,ok?)
自揮九萬幾拳之後爬返返黎……同大家
拜年 ☜飲大左?未拜年住,但祝各位新年快樂,身體健康!(大家咁話啦!)
2015身體健康好重要呀,尤其係我地嘅兩個女喳lift人.啱啱過左去嘅十月,靜雞雞「宣佈」 – 有三個外星人落左黎地球嘅香港探親.正所謂「俏俏的我走了,正如我俏俏的來.我揮一揮衣袖,就黎比人打到七彩!」點解會比人打呢?如果我重有朋友睇呢個blog而我又無喺香港同你見過面嘅話,家陣見到我話返過黎香港呢件事後,係咪好想打穫我呢?
真係無誇張,我地兩個女揸lift人喺2014年裡面唔知係咪約定左一場比賽,睇下邊個入得最多醫院,影呢張相嘅個幾兩個星期前佢地先相繼入完院再出院,到我地而家返左黎幾個月啦,中間都入左幾次啦,賽事鬥得非常激烈,簡直係叮噹馬頭,難分勝負!佢兩個堪稱係我目前識嘅人裡面幫襯得香港醫療服務最多嘅人,唔知重以為佢地加入左啲咩秘密組織,專責考察香港嘅醫療體系!禧婆婆已經熟手到可以自己搭車去醫院然後自己上房換衫,就黎可以考牌自己做埋醫生……隔離嗰個助手都得啦.
無啦,總之返黎係為左幫手照顧家人嘅任務而已,真係唔係為享樂.連口水禧返緊學都要同佢向學校請假,重要咁啱撞啱嗰個「對出席率極度痴迷嘅」校長企喺度聽住我要幫個仔請3個幾禮拜假,校長頓時望住我嘅眼神仿彿好似我要同佢「踱」一百幾廿個過大海翻身咁款!
再寫呢篇野之時已經係一月底啦.真係服左自己.人所皆知我嘅中年痴呆日益嚴重,所以經已將想講嘅野忘記得八八九九啦.只好諗起咩就寫咩啦.
(深呼吸!)……係咪好想中佢呢!「好好地影張合照」對佢黎講真係有難度!不過就算唔用個枕頭,佢都總會整埋啲九唔搭八嘅表情,所以睇呢個樣可能重好啲添.今次返去香港,因為主要都係照顧呀婆,所以多數都無乜點去邊度玩,日日都係屋企附近嘅商場食下野行下街.不過對於人山人海嘅場面,我其實已經招架唔住,出過一次銅鑼灣食飯,一出地鐵站嗰一刻已經好想返屋企.鄉下婆出城係咁架啦.
點解後面幅畫會有啲蜘蛛絲架呢?事緣我地2014年嘅萬聖節係喺香港渡過嘅,於是喺美國返香港前,我地已經計劃好要佈置下呀公呀婆間屋,等佢地感受下萬聖節嘅氣氛(實情係有兩個屎忽鬼羅友痕……).於是當日不單止係幅畫,我地連部電視都包滿蜘蛛絲,周屋都係蜘蛛呀,枯顱骨呀,寫住”caution”嘅彩帶呀之類,但勢估唔到呀婆連包住蜘蛛絲嘅電視都可以照睇,我真係服左佢!
至於攞糖嗰部份就梗係無啦,香港唔興丫嘛,口水禧帶埋件戰衣去香港,不過我已經記唔起佢萬聖節嗰日有無著過件野啦.無所謂啦,反正佢都得閒戚起條筋就會自己攞黎著,理得佢萬聖節定係重陽節,佢隨時都可以變身超人拯救地球,打救佢呀媽!咩?我無講粗口呀!無呀真係!
呢次去香港,呢條友總共食左超過三十件馬拉糕!重顛到晚市都問人有無馬拉糕,呀婆重顛,真係想叫餐廳特登為佢個寶貝孫蒸籠馬拉糕出黎,救命!點心師傅收左工九世啦兩位!唉!比下面,正常少少好唔好!
講起正常呢兩個字,我突然諗起有日同口水禧喺巴士站等緊巴士嘅時候,排喺我身後有個呀嬸突然指住口水禧個頭同我講:「乜佢啲頭髮咁長架?成個女仔咁!」我答佢話我地喺外地返黎嘅,嗰邊好多細路都係咁嘅髮型架.點知個呀嬸繼續講:「車!人地係咁嘅頭就要跟架咩?鬼仔同中國人唔同丫嘛!呢!好似嗰個明星個仔咁,留咁長頭髮,成個人妖咁!剪短佢丫嘛,呢!而家啲韓星好興嘅嗰種髮型呢,短得黎又好睇!」我覺得佢真係好無禮貌呀,第一,男仔長頭髮唔一定係人妖;第二,我仔個頭喺佢條頸上面,要留咩髮型連我都管唔到啦,其他人講咩屁呀!我完全無咁好氣同佢研究韓星個頭呀,妖!求鬼其應佢兩句就算.呢個世界就係有好多人硬係要管埋人地嘅事,真係得閒得滯!
因為返香港,所以我先知道原來向學校申請自修 (independence study)攞到盡都只可以係20日,多過呢個數嘅話,我估係要向教育局特別申請,比足理由先得.自修同請假嘅分別就係前者唔影響政府向學校嘅撥款資助學生嘅教育費用而後者係會攪到學校收少左錢嘅.對於我地學校個校長黎講,當然係兩者佢都唔like啦,攞少一日錢同返少一日學攪到影響學生進度都係校長個死穴,最好就唔好篤得佢咁行啦,成日篤人個死穴,口水禧黎緊呢幾年就無運行啦.
正所謂「出得黎行,預左要還」,咁「話左自修,日日無休」,係咪先?何解咁講呢?事關自修呢家野唔係浪得虛名,20日之後,個仔返到學校就要即刻跟上其他同學嘅進度,無錯,係即刻.好似美源髮彩嘅「立即變黑」咁樣,絕對唔可以「逐漸變黑」個隻呀.所以臨行前,老師好開心咁掉左一大堆功課同書比我,講明第一日返返學就要交,起碼要交一半.(外國嘅教育果然係寬鬆!)
由幼稚園請病假收學校警告信到申請自修20日比校長怒啤,我永遠都好明顯咁比返個訊息呀校長~~~~(李小龍經典豎起食指,個頭35度少少打側顎高,瞪大對眼,嘴邈邈咁嘅樣啤返校長):「我地唔係東亞病夫,啲功課我地唔要交一半,我地要交晒!」<<< 當然無真係咁樣同校長講啦,心諗啫.因為以本人同校長嘅高度,要啤到校長塊面,我個頭要顎高至少180度先勉強對到佢對眼,正常人呢個情況下,條頸應該會斷左先做到.
就係咁,喺香港每日都要睇住口水禧做功課,我地預先計好晒每日要做幾多頁,電腦功課做幾多時間,加埋閱讀時間,重忙過係美國嘅生活.係美國,口水禧每日返黎做功課都好神速咁完成,皆因堂課嗰啲由老師啃晒.原來當我要啃埋堂課家課之時,真係比條友激活又殺死唔少細胞,個人肥左又瘦左,殘左又靚左,半邊人半邊野獸!
二年班嘅生涯一轉眼就過左一個學期啦.今年好「不幸」又同返好多幼稚園嗰陣嘅同學一班,即係又無乜人去學校幫手囉.雖然我唔係room mom,但個room mom 有野要搵人幫手嘅時候總會諗起我呢個其中一個鐵腳嘅,所以呢個亦係個blog封晒塵嘅其中一個原因.唉!衰野唔再講啦.
暫時口水禧嘅成績都算幾好,無乜煩腦比我.基本上佢都會自動波做功課嘅,係有時要同佢拉鋸下幾時做電腦上嘅數學功課.其實我覺得有時啲功課都幾重疊下,比著係我都唔想做啦.學校做一大堆,返屋企又做一樣嘅野.倒不如比佢地多啲時間睇下書,搵下自己有興趣嘅野發展下重好啦.
最近因為睇左一本叫Captain Underpants嘅書之後開始迷上畫漫畫,開頭係跟住人地本野照抄,後來就識得自己創作.除左畫漫畫之外,口水禧鍾意寫野,佢會自己寫個簡短嘅故仔,中間會加啲插圖,整好之後佢就會帶返去學校比佢個老師睇,所以家長日嗰日佢個老師問我口水禧係咪好鍾意睇書,因為佢發現口水禧識得寫啲好長嘅句子,重識用” ” 呢啲符號,啲插圖重有擬聲詞添.所以話睇書對小朋友係好重要架,好多知識都係喺書本入面學嘅.呢期條友鍾意睇超人,蝙蝮俠同埋關於狼狗嘅書.通常帶佢去圖書館,佢自己會去攞自己鍾意睇嘅書,一借就借十本八本.曾幾何時,我會覺幫佢揀書,但後來發覺我揀嗰啲佢未必有興趣睇,咁不如有得佢自己借佢鍾意嘅書重好啦,咩書都好啦,佢有興趣睇嘅話,點都會學到野嘅.就算唔係學野,當係培養閱讀嘅興趣都好丫.
今年聖誕前嘅時段不停落雨,攪到我地想攞假野聖誕樹出黎洗下啲塵先擺入屋都唔得.結果唯有買真嘅聖誕樹黎擺下.揀左一棵好大棵嘅,搬到隻野咁!但真嘅聖誕樹擺喺屋企確係好香,不過啲樹葉就真係跌得好勁!以我呢啲見到地下有粒塵都周身唔自在嘅人黎講真係無時無刻都想搵吸塵機去吸!結果擺到過左口水禧生日,我就頂唔順搬返棵野去路邊等垃圾車黎收啦.下年睇下咩天氣啦,如果好似今年咁樣係咁落雨,就唯有幫襯泳隊買真聖誕樹啦.
今年聖誕前幾日,我地上左雪山踎左幾日民宿.我學左兩日滑雪之後就決定以後都係留返啲錢比口水禧學好過.我應該係已經過左學呢啲刺激野嘅年紀啦.今年學左兩日,第一日因為錯鞋嘅關係,腳痛到乜都學唔到,第二日搵返對啱我腳形嘅鞋,但始終因為以前去溜冰P過K,仆到尾龍骨都裂埋,自嗰次之後,對於好「羨」嘅地面有陰影,完全處於失控嘅狀態,我決定以後都順其自然啦,”sir”到就玩下,唔得嘅咪唔玩囉.搵間咖啡室坐下睇下書都好啱我,無謂一把年紀仆多鑊甘,有排都唔好返就大件事啦.上次仆嗰次已經係廿幾年前嘅事,嗰陣都要幾個禮拜嘅時間先好返,而家間唔時都會突然痛到行唔到,40歲再跌,我驚到80歲都未好返呀!
聖誕係呢度其中一個好大嘅節日,尤其係正日,啲滑雪場超多人,餐廳完全訂唔到位!前幾年試過撞正多人到爆嘅時間去,滑唔到雪不特止,重容易發生意外.所以今次我地決定平安夜前幾日就上去住幾日玩下,平安夜之前就返屋企,唔同人地迫啦.
我地揀嘅嗰間民宿勁正,又乾淨又靜重佈置得好靚添.兩間房,一個細廳仔,一個洗手間,屋主雖然住喺樓上,但完全唔會落黎打攪我地.住咁多日大家都無見過面,而價錢只係酒店嘅一半,無野好講啦啩!
(2月25號繼續寫)就喺大家都趕住衝上山過聖誕之際,我地三條怪誕就係平安夜之前一日落山返屋企.平安夜嗰兩件男士食牛扒當晚餐;我就……唔牛唔豬,淨返雞肉同海鮮比自己揀.無錯,豬肉都唔食啦家陣(我指我自己咋,我無虐待嗰兩「兄弟」架!).如常食完晚餐同生果之後,我地就要踢禧哥去瞓,因為有個大行動要做,條友喺度嘅話,我地邊度進行到丫!唔好諗邪野啦,我地嘅大行動好有意義架!
究竟發生咩事呢?點解啲麥皮會倒瀉晒喺客廳張coffee table (喂,呢件野中文叫咩?突然諗唔起添!)個答案就係昆人昆到底,唔佈置下個場境,好難入戲架嘛大佬!
我地呢啲製作認真,昆人都要昆得有血汗!本來想用火爐裡面啲灰印聖誕鹿同聖誕老人嘅腳印,點知原來唔上色架喎,正當唔知點算好嘅時候,我內心一個邪念就飄出黎:「係玩就玩大佢啦!洗C咩!」就係咁,有個茂利把心一橫,一手執起爐裡面嘅灰,忍痛灑落乾乾淨淨嘅地板上,越灑越落力,場面震撼!下?碎料?哈,我開頭都係咁諗,到第二日要吸塵嗰陣就好後悔自己嘅一時衝動!不停咁諗,究竟前一晚係咪飲大左,點解同自己咁過唔去呢!唉!
何解要咁認真製造疑似聖誕老人黎過嘅痕跡呢?無他嘅,有見某人都已經八歲人啦,其實唔呃得佢幾耐架啦,趁佢重有呢份童真,重覺得世界上係有聖誕老人同聖誕鹿呢回事,就繼續比個美好嘅童年回憶佢啦.佢完全無懷疑過聖誕老人重肥過佢呀媽,我地屋企個火爐位咁細,莫講話聖誕老人啦,連mimi都入唔到個窿啦大佬!奈何,小朋友就係相信有聖誕老人,口水禧重覺得聖誕老人臨近聖誕嗰排會check住佢睇下佢乖唔乖先送禮物,所以嗰排撻聖誕老人嘅朵果然令我地一眾嘅呀媽過左一段好日子,唔洗日日做潑婦.
結果聖誕嗰日,口水禧一起身就一支箭咁飆出去客廳,當佢見到地下嘅灰同檯上倒瀉左嘅麥皮,佢非常興奮地大叫:「媽媽,聖誕老人同聖誕鹿真係有黎呀!你睇下!」喺嗰一刻,我梗係要入戲啦,雖然自己知道禧爸咪係聖誕老人,而我就係嗰隻鹿囉!但都要扮驚訝,重要加啲嬲添,因為平時咁緊張個地板有無塵嘅呀媽,喺見到一地灰塵嘅時候唔發火確係唔合情理架嘛,於是點都要爆兩句:「攪錯呀!整污糟晒個地下!」而嗰個比我地昆到入晒局嘅口水禧當然察覺唔到面前嘅呀媽原來係咁好戲啦.
每年呢封扮聖誕老人寫比口水禧嘅信裡頭都寫左我地對佢嘅讚美說話,更唔少得嘅更梗係對佢來年嘅要求啦.正所謂我講一百次都唔及聖誕老人半句都唔洗講,齋用聖誕禮物就可以KO佢.當然,做到幾多樣野,除左要靠佢自己之外,老豆呀媽平時喺旁邊嘅鞭策又點少得呀!功課上佢自己可以攪掂,而家主要係睇實佢嘅品格同生活習慣嘅訓練,例如講野有無禮貌呀,有無望住人講野,打乞癡同咳要遮住個口,喺街或搭電梯唔好攝人位,個人衛生等等.非常老實咁講,呢啲野口水禧可以話係未完全掌握到,雖然由細教到而家,但佢都重係無時無刻要我地提佢先記得.書有講呢個年紀嘅男仔確係大頭蝦又不修邊幅,真係提少陣都唔得.無計啦,我啲「天哦功」一直都係年中無休架啦,鬼叫我係佢呀媽咩!
呢排有一件令我既興奮但又有啲感慨嘅事發生左,令我突然多左個領會.無乜野嘅,有經驗嘅人士,睇完應該會明白我講緊乜野.
事緣係有日,我同口水禧講,如果佢中午喺學校想食牛肉麵,咁我就朝早唔同佢帶午餐住,到佢放午餐時,我喺屋企整熱左啲牛肉麵就會帶去學校同佢一齊食午餐.記得佢一年班嘅時候成日叫我去學校陪佢食午餐.點知嗰日,佢聽完我講之後,佢話:「呀,你唔洗同我食啦,你攞比我就得架啦.」我問佢點解,佢話:「我同同學食得啦.」嗰一刻我簡直無辦法用任何字去形容我有一半為左我期待已久嘅自由已離我唔遠而興奮;但同時又驚嘆從前癡住我嘅仔會有一日叫我唔洗去陪佢食飯,佢要同朋友食.又興奮又驚嘆,兩種極端嘅情緒撞到bang bang 聲,幾乎內分泌失調!
曾經,我有擔心過我同禧爸喺度無乜有同齡小朋友嘅朋友,口水禧平時都無乜點同學校以外嘅小朋友有互動.有時難免會驚佢唔識同其他小朋友相處,第時變左孤獨精就大穫.但經過呢兩年嘅觀察,其實佢鬼咁多野講,一見到佢啲同學又好,泳隊嘅隊員又好,連打功夫嗰邊嘅大朋友小朋友,口水禧都傾到停唔到口,有次去佢課室做野,條友重可以傾到同隔離嗰行嘅同學隔住條巷都照傾,真係服左佢!於是我開始覺得與其驚佢無朋友,不如珍惜下佢而家重肯同我地出街或去旅行重緊要,因為我知道佢好快就會飛甩我地兩老,有佢自己嘅天地啦.
所以而家一放長週末,我地就會搵地方去下小旅行,長假期就去遠少少.八歲嘅小朋友會好需要霸佔媽媽,呢個歲數對母子將來嘅關係,與及對口水禧將來同其他人相處兼待人接物都好重要.一句講晒,呢個年紀如果媽媽同小朋友嘅關係良好嘅話,小朋友大個就比較少人際關係嘅問題.所以揭盡所能,蛇咬都要誓保呢年同口水禧兩母子之間嘅和諧,為佢邁向開始自立嘅九歲做好準備.就係咁,口水禧隨時過黎想媽媽攬下佢,我梗要配合;佢想我聽佢讀故事,睇佢寫嘅故事或漫畫,除左爆緊石或沖緊涼之外,所有事都要放低理左佢先.淨返嘅時間,家務,同屋企講電話,呢樣嗰樣,blog方面就……哈哈!
blog成日脫期,facebook無乜更新.之前重開呢個blog時講過啦,唔好喺facebook “friend request”我啦,我唔更新架,真係無野睇架嗰度.但我講過我會搵到一個好地方,又唔洗好多時間,但相又最新鮮之餘,大家又有私隱咁同我有互動架嘛,講得出就做得到,而家有計啦……
最近有人公司整左個新電話app,叫做wrapLive,簡單黎講就等同instagram或facebook.但呢個app 唔係所有人會睇到我嘅相,只有我加左佢喺我個列表裡面嘅人先可以睇到相兼留言.我喺wrapLive裡面有一個Life in SF 嘅相簿,裡面嘅相係可以比blog友們睇嘅,當然其他有啲相簿因為夾雜其他家人或朋友,而佢地唔想公開啲相嘅話,個相簿就只會係我同家人或朋友之間先可以睇.
我下一個blog會再講多啲wrapLive 究竟點用同點download同登記.家陣最緊要嘅係……
如果你信得過我嘅話,就將你嘅手提電話號碼email比我,因為個app加人係要用手機號碼黎加嘅.而個相簿人物列表中只會顯示你電話號碼嘅後面四個號碼.前面嗰四個號碼除左我,唔會有人見到嘅.
點解我係可信架呢?
- 我無閒錢打長途電話去叫你半夜起身屙尿.
- 我無閒錢買好貴嘅吸塵機,叫人黎試野再出賣你個電話號碼.
- 就算我真係出賣你個號碼,我唔信有美國嘅sales會打長途電話比你sell野.
- 我無時間打長途電話去香港騷擾你,迫你同我傾心事.我一日只傾到一個電話,而嗰個quota長期都係我呀媽用左.
- 就算我喺香港,我都唔會做以上#2同#4嘅事,你睇我返親黎連朋友都無見幾個就走,就知道我喺咁有限嘅時間裡面真係做唔到試吸塵機同傾心事呢啲事啦.
OK,一句講晒,信就比,唔信嘅唔好比.
喂,我無話唔寫blog呀,不過脫期之嘛.
幾乎唔記得最重要嘅野:


text:
2013年3月26日
曲奇餅‧便條簿‧貼紙 - 買盡所有心頭好!
農曆新年之前,園方為 奇妙處處通 會員推出額外10%購物折扣優惠,之後又突然推出六折優惠!相信各位都有趁機會將自己嘅心頭好一一帶返屋企!當然,我自己都唔例外啦!
其實我有啲瘋狂,都買咗幾多野;之前都有同大家分享過買咗返黎嘅新年產品,T恤等等.今日,想分享埋剩餘嘅 迪士尼樂園商品;當中,有一樣野我覺得係非常特別嘅!就係呢套便條簿!
點解會話佢好特別呢?係因為呢套便條簿設計到好似T恤咁,包裝上更加貼咗一啲 米奇耳朵衣架!便條簿一套三款,T恤上面分別印有 米奇,米妮,唐老鴨 可愛嘅樣子!
呢套便條簿令我諗起,三年前我響日本 迪士尼商店 都買過差唔多嘅野,就係兩套 Pooh 記事簿!一套都係T恤嘅形狀,另一套就係袋嘅形狀,同樣都係好可愛架!
近期,樂園都推出咗多個全新嘅商品系列:甜點,香港地標... 而我最鍾意嘅,就係布偶系列啦!
今次又再買咗一罐曲奇餅!上面可以見到 米奇家族 嘅各個 迪士尼朋友,以及佢地嘅布偶!
平時買糖果禮盒,通常都係貪個罐夠靚,今次終於有另一樣野吸引到我,就係綠茶味曲奇餅!我係超鍾意所有綠茶味嘅食物!不過我仲未試食,希望呢款新口味嘅曲奇餅唔會太差啦!
呢個布偶系列推出咗好多相關產品,我另外仲買咗一版貼紙!因為見到啲圖案好靚,又心郁郁買咗... 都係有各個 米奇家族 迪士尼朋友 同埋佢地嘅布偶!
除咗布偶系列貼紙之外,我睇下睇下,又搵到另一版好靚嘅貼紙,用咗主題園區 卡通城 嘅圖案!
呢個主題園區,以卡通動畫做主題,響加洲嘅 迪士尼樂園 以及 東京迪士尼樂園 都有架!不過我又唔明... 響香港都冇興建 卡通城,點解會推出有關商品?其實都冇所謂啦,最緊要係靚!
嗯,諗返轉頭,冇咗特別優惠後我都係繼續買野... 我係唔係應該遠離商店,慳返啲錢呢?哈哈!但係,有時候見到一樣心頭好,能夠買返屋企的話,真係會好開心架!所以都算係值得嘅!
訂閱: 張貼留言 (Atom)


text:
近排成日係電視廣告見到S.H.E.賣個隻OSIM既uKimono, 我對呢類保健+減肥+relax作用既機都甚有興趣.家中係我幾歲個陣已經有部震震按摩腰帶, 當時係for我婆婆用既, 我當時既高度只可以用黎震頭, 我都用過佢黎震頭(好可能就係咁痴左線!!).家中各人眾志成城, 買左好多按摩保健product, 例如有一部海豚(即係手持按摩器), 一部足部脈沖按摩機, 一部背部按摩機, 以前仲有一個眼部按摩器(禮服曚面俠個款), 計計下原來真係好多……,如果屋企有位真係想買部按摩椅tim呀!!!
講番轉頭,uKimono呢部機主要減下身, 岩晒我呢類OL, 所以呢部我都有!!! 香港女仔有幾多個唔係啤梨型呀,我朝8晚6,係個位又不時忍唔住隊零食(好難忍架, 想減下壓je....), 有時又忙到全日冇飲水,全部都係令我下身勁水腫勁肥既主因.又一個夏天過去啦, 減肥唔可以太快, 我反而覺得冬天係減肥既黃金時期, 慢慢減完又到春天, 個陣又可以著短袖衫啦.
我個部係紅色, 好靚呀!!上面仲有和風pattern, 個外型好似和服腰位個包包,uKimono就係咁解啦~(Kimono=和服).另外uKimono係有日本既專家既理論去支持既,部機縛係腰位就會震動 到2個係左右叫梁門既穴位同埋係中間叫水分既穴位,縛係肚位就會震動到2邊既天樞位同中間落D叫關元既穴位.我呢D香港人多數都係自己揣摩部機點用而唔睇 充說明書, 但都好易用, 一般基本操作一睇個remote就明.
我一入手就已經忍唔住縛係腰試下佢,我首先係用Duo+既mode,即係邊震邊有按摩既感覺.試之前我岩岩用好快既速度食完飯, 所以有D胃痛, 真係好得意, 胃竟然真係冇咁痛!! 震既感覺好好, 個人好似鬆左D, 因為平日好難有咩動作會有鬆到個胃位,可能就係咁幫到我消化啦~~
按摩既感覺起初有D痕痕地, 之後就好enjoy啦,感覺好似出去比人通淋巴咁.做到一半已經急急地, 去vivi個陣竟然都真係有通淋巴既效果!!即係咩?少少不雅都要講啦, 做過通淋巴既人都知做完之後去洗手間, D尿尿好明顯比平時濃D同埋黃D!!!排毒成功!!!!


text:
2014年5月7日 星期三
招牌水餃 + 腐乳通菜 ( 7-MAY-2014 )
( 7-MAY-2014 WED )
嘩 瞓得唔好加上天氣又潮濕 真係攰到無朋友呀 ~
早餐食通粉餐 但食唔哂個奄列同多士 留番晏 d 先食 之後渠王又黎 其實我攰就唔想出聲講嘢 不過唔想妳眼望我眼 我都求其 up 下嘢咁啦 ~
菇場都忙呀 真係越忙越眼瞓添 哈 ~
媽咪 10 點幾打黎話出院 不過醫生轉咗藥 所以我晏晝要番媽咪屋企執好 d 藥 等工人拎去比醫生睇呢 ~
一到 Lunch Time 就打的番媽咪屋企 執好哂藥之後就叫工人幫我買飯盒 同佢 share 食 好在佢肯食咋 因為佢話頭先食完飯 但我話真係食唔哂 要佢幫手食 哈 ~
搭巴士番菇場 點知落車先黎勁大雨 搞到我對腳同對鞋都濕哂 嗚嗚嗚嗚 ~
菇場又忙啦 仲要對住 d 數字 我覺得對眼就黎盲咁囉 ~
放工去百佳買菜 之後就去八方雲集買生嘅招牌水餃 $38 有 20 隻真係抵囉 同埋我又鍾意食 但里奧大人就鍾意食鍋貼多 d 所以如果佢話唔食 我就轉買燻蹄就算 老實講 我超勁攰 真係唔想又炒又煎咁呢 ~
PMS 又打黎傾 不過今次傾咗 15 分鐘就要收線 因為家姐打黎搵我 我比衰 Line Range 嚇死呀 佢間唔中就話唔知咩 Promo 但我教靜音家嘛 佢係都會叫一聲 yes 定咩 麻鬼煩 咁啱同家姐傾緊 我聽到無啦啦有人叫咁喎 嚇得我以為家姐咩事 再睇電話原來係 Line Range 叫 之後再聽到家姐講嘢 我個心先定落黎咋 之後即 delete 呢個 game 唔係遲早比佢嚇到命都無呀 ~
番到屋企浸菜同開機洗衫 之後抖陣 7 點先開始煮嘢 咁啱里奧大人打黎話放工 不過我食先 lu 我想 8 點前食呢 等到佢番黎再淥比佢食 ~
是日懶餐 - 招牌水餃 + 腐乳通菜
招牌水餃 - 今次同里奧大人講明唔煮麵 因為 10 隻都好飽下 ~
腐乳通菜 - 喺百佳買 1 pack 都係 $4.9 咋 勁平 其實我鍾意食通菜 不過 d 人話食得多會抽筋 所以我唔敢食咁多呢 ~
今晚等埋里奧大人番黎食埋 幫佢洗埋碗先沖涼 但我本身係諗住沖完涼先食 咁樣舒服 d 嘛 但個人好攰 咩都亂哂籠添 ~
等埋里奧大人沖涼就一齊食榴槤同睇心計 不過今晚 11 點就瞓喇 勁攰 ~
標籤: 肥在家煮食篇
訂閱: 張貼留言 (Atom)


text:
23-apr-2012 ( mon )
早餐諗住食奶醬脆脆豬呢 d 甜包 點知居然無 所以轉食腿蛋治 ~
菇場又靜到耳嗚 又超眼瞓 好彩朝早 d 時間過得快 d 唔係真係幾難頂 ~
lunch 又食叮意 今次買咗日清嘅拿破崙蕃茄意粉 嘩 超難食呀 我仲買咗 3 盒 有排捱喇 ~
個肚唔多舒服 不過比平時好好多 不過就有 d 怪怪地咁 所以放工即睇醫生 好彩無嘢 ~
無胃口呀 瞓咗陣就食個芒果算喇 里奧大人差唔多 11 點先番到屋企 同佢傾陣計就瞓覺 lu ~
24 apr-2012 ( tue )
無啦啦差唔多 7 點先肚痛 所以最後都無番工 喺屋企休息 ~
瞓到 4 點幾打去診所問有無得補假紙 有就去拎 無就 A/L 算 真係好感恩有得拎呀 ~
都無無胃口食嘢啦 里奧大人 10 點半仲見緊客 所以我就入房瞓先喇 ~
25 apr-2012 ( wed )
個肚都有小小痛 不過都 ok 但一番到菇場就扯住扯住痛 又嘔 真係好難頂 9 點半食粒超勁止痛藥 家姐話呢粒藥好勁架 食完可以跳舞 不過就應該勁傷胃啦 一定要食 2 粒胃藥 我又無食到嘢 所以其實真係驚驚地胃痛 不過唔理喇 食 2 粒胃藥算數 但 10 點半仲痛喎 所以頂到 11 點 15 分就請假番屋企喇 ~
睇完醫生就番屋企沖涼瞓覺 1 點半醒咗 一 d 都唔痛呀 咁即係要 3 個鐘頭先有料到 下次早 d 食先 咁就應該可以番工喇 ~
又煲碟 又頭暈暈 應該餓啦 所以即叫外賣廈門粉米 估唔到 4 點 50 分叫外賣 都要 5 點 20 分先送到 ~
食咗少少咋 仲有大半盒可以留番聽日做 lunch box ~
食完又煲碟 今晚好好喇 里奧大人 9 點放工 所以叫佢買碟菜比我食 食 d 熱嘢舒服好多呢 ~
( 22-apr-2012 sun )
今朝居然 11 點15 分先醒 番唔到教會喇 我問里奧大人點解唔教鬧鐘 佢話平時多數瞓到 10 點幾就自然醒 所以無教鬧鐘 估唔到會瞓到咁晏 ~
咁晏都無早餐食 所以我煮麵喇 好耐無煮 間唔中喺屋企煮早餐真係唔錯 感覺唔駛咁趕 食幾耐都得 ~
洗完碗又做下家務啦 反正里奧大人做公司嘢 我做完就 hea 下喇 每月一到呀 所以都唔比自己咁攰喇 ~
里奧大人個肚有 d 唔舒服 所以去大快活食 tea 本來佢話陪我買餸 好似好耐無陪我咁喎 不過我話唔好喇 一陣肚痛仲煩 叫佢快快番屋企呢 ~
差唔多 6 點佢就去跑步 我就預備晚餐喇 ~
是日懶餐 - 肉絲炒麵 + 節瓜鹹蛋肉片湯
肉絲炒麵 - 今次醒喇 買一個麵餅算喇 $3.5 一個麵餅真係幾抵食 再加埋滾湯嘅肉片黎炒 咁就有碟肉絲炒麵 平靚正又方便 最緊要唔好浪費嘛 ~
節瓜鹹蛋肉片湯 - 我覺得自己真係好耐無滾湯咁呀 里奧大人又成日咁夜番 都唔會飲湯嘅 我都懶得滾 好在媽咪屋企有煲湯 唔係真係好 dry 都似 我覺得湯水好緊要 因為我做女時晚晚有湯水飲 結婚初期就唔識滾湯煲湯 又懶去媽咪屋企飲湯 所以係完全無湯水 楂 lift 阿姐話我塊臉好黃好乾呀 嚇得我即刻請教同事點滾湯 好記得一生人第一個滾湯就係節瓜鹹蛋肉片湯 因為夠簡單 ~
( 20-apr-2012 fri )
好喇 終於感受到星期六 off 嘅振奮喇 早餐又食腿蛋治 正呀 ~
午餐又食叮叮 落雨懶得出街呀 ~
放工唔駛買餸 去商場行下 番屋企就開機洗衫再拖地 之後就預備晚餐喇 ~
是日懶餐 - 煎立魚 + 黑蒜油出前一丁
煎立魚 - 媽咪尋晚比我架 叫我煎香之後點沙律醬 真係好奇怪 媽咪煮嘅一啲都唔腥 但我覺得自己整得好腥 同一條魚黎架噃 ~
黑蒜油出前一丁 - 懶得煮飯嘛 所以又煮丁 呢隻味都唔錯 ~
里奧大人差唔多 9 點先喺大陸放工 番到黎都 10 點幾 lu 又係煮丁比佢 聽得出佢好開心 不過又係嘅 咁夜食真係唔想食飯 我自己都係咁呢 ~


text:
( 11-FEB-2014 TUE )
好凍呀又 直頭凍過上年冬天 屋企開咗小小窗咋 都覺得好鬼凍呢 我無諗過市區都咁凍架 ~
早餐食腿蛋治 今次唔烘底 原來好味過烘底喎 因為 d 麵包好軟熟 好好味呀 ~
菇場忙到 11 點就搞掂 又可以做番自己嘢 lu ~
Lunch 出去食酸辣米線 之後再幫里奧大人拎褲去腳 行多陣就番菇場喇 ~
阿 head 話 5 點 15 分要開會 我見到佢叫埋 shipping 同事一齊開 仲以為因為 partner 走所以有嘢講 點知原來所有同事都要開會 ~
入到 show room 見到好多信封 原來係老闆派 bonus 話上年成績非常之好 盈利仍都非常之好喎 所以要同我地一齊分享 聽到之後勁開心啦 有 bonus 派喎 哈哈 ~
放工即走喇 要去街市買餸呢 ~
番到屋企勁忙 燉肉汁同煲中藥 之後就浸菜 又要剪蝦鬚同蝦腸 搞掂哂就開機洗衫 諗住抖下先煮 但原來已經 7 點半 所以唔抖即煮喇 ~
我今次買靚小小嘅當參同黑北芪 呢度 $260 每樣 10 兩
是日晚餐 - 豉油王煎海蝦 + 臘潤腸炒菜心
豉油王煎海蝦 - 1 斤海蝦 $64 我買咗 $50 因為我唔識睇靚唔靚 咁買住小小先 好味下次可以買 1 斤 估唔到 d 蝦都好彈牙 今次本來用美極煮架 不過過咗期 所以用豉油算喇 都一樣咁好味 哈 ~
臘潤腸炒菜心 - 其實我諗住就咁灼熟就算架喇 不過煎臘潤腸時 見有 d 油剩咗 所以用黎炒菜啦 ~
今晚自己食先啦 里奧大人 8 點幾先放工 咁我食完就即刻洗碗 之後再拖地 真係番到屋企未停過架 ~
幫里奧大人洗埋碗就沖涼喇 都已經 10 點 ~
又睇電視劇 差唔多 11 點 45 分先瞓 今晚都係要開電毯喇 實在太凍呢 ~


text:
2015年1月11日 星期日
稻香 @ 九龍灣 ( 11-JAN-2015 )
鴛鴦湯底
黃金脆竹卷
鳳城水餃
四寶丸
北海三鮮 ( 珊瑚蚌 / 桂花蚌 / 雪花蚌 ) - 樣樣有 d 都唔錯
美國肥牛 - 叫錯咗呢個肥牛添
手唧蟹籽麵
田園菜籃
Asahi X 3 支 (大) - Ivy 兩公婆好飲得 ( 對我黎講 ) 里奧大人飲咗大半支都話夠 我最勁 飲咗兩啖 所以最後都係叫咗罐忌廉
( 11-JAN-2015 SUN )
今朝要番教會 所以 10 點起身 鬧鐘響咗都懶床 10 分先起捨得起身 下次真係唔可以咁夜瞓呀 ~
食完早餐 抖陣就番教會 lu ~
崇拜完畢之後 我要留喺教會參加事奉聚會 所以里奧大人就番屋企喇 ~
1 點開始講下一陣程序係點 之後就食嘢 lu 1 點 15 分至 45 分就係用膳時間 教會安排咗沙律同三文治 我食咗芝腿治同小小沙律 又同 d 教友傾計 好似講幾講就要番入去開會咁 哈 ~
依家教會越來越多人 以前都做過司事 係好簡單 依家要好有程序去做 有 d 壓力 哈哈 因為編咗下星期到我做嘛 好在有組長跟住 唔係做錯就唔好啦 ~
2 點半搞掂 約咗義工隊 2 點 45 分喺大堂集合 祈禱之後就出發去老人院探訪婆婆喇 ~
原定 3 點 今次遲咗小小 3 點 10 分先到 我地主要探訪對象係婆婆 不過婆婆就啱啱病完 所以無咁多嘢講住 而個女就好多嘢講喇 咁啱個女喺我果邊 我就負責同個女傾計 咁可以了解婆婆咩情況 而其餘 3 個義工就同婆婆傾計 差唔多完結嘅時候 組長就將話題集中喺婆婆身上喇 ~
原定 30 分鐘 最後用咗 45 分鐘 所以下次要好好再運用 d 時間喇 最搞笑係我地去到探婆婆 都無介紹到自己就開始傾計 最後係個女問我地叫咩名 我地先記得介紹番自己咋 好在尋日約婆婆嘅時候 我都講咗自己係咩教會同咩名 唔係以為我地白撞呀 哈哈 ~
探完婆婆就要再番教會寫事後檢討喇 今次探訪過程非常之順利 婆婆同阿女又好依靠主讚美主 真係好感恩 起碼唔會抗拒 ~
最搞笑我負責寫報告嘛 牧師話我地咁開心 以為我地玩遊戲呀 咁之後牧師又望住我好耐 我以為佢想搵我 所以問佢做咩 佢話見我笑得好開心 比我吸引住 嘩哈哈 話好難想像係寫緊探訪檢討報告 寫得咁開心喎 為我地感恩 事奉工作做得咁開心 係呀 我都覺得真係好開心好開心 好感謝神嘅帶領 ~
搞掂哂都 5 點 lu 行黎行去好熱嘛 所以塊臉實會紅卜卜 去到屋企大堂 管理員又話我皮膚好好 白裡透紅喎 又問我用咩護膚 我話塊臉肥嘟嘟 睇落咪滑囉 嘩哈哈哈 ~
今晚約咗 Ivy & Jack 兩公婆打邊爐 所以我番到屋企一陣先 一入屋見到里奧大人熨衫 又開機洗衫 算佢啦 肯自動自覺做嘢 ~
5 點 45 分又要落樓去稻香 lu 因為約咗 6 點嘛 食下傾下 8 點幾走 但阿 jack部電腦用唔到 所以一齊上佢地屋企 里奧大人同 Jack 整電腦 我就同 Ivy 傾計 差唔多 10 點 里奧大人終於整好哂部電腦呀 實在太感恩喇 ~
番到屋企即沖涼 之後真係休息喇 睇下電視 11 點瞓添喇 ~
訂閱: 張貼留言 (Atom)


text:
我覺得削搖麵好似喺西安食嘅皮帶麵咁 不過佢整得都幾煙韌 但真係好鬼飽肚囉
鹹腩肉手攪麵 - 真係好腩肉啦 @.@
辣菜甫 - 我覺得超勁辣 正
( 20-APR-2013 SAT )
今朝瞓到 8 點先起身 如果唔駛番工幾好呢 ~
正想食早餐嘅時候 見到另一部門嘅阿 head 西瓜頭 所以就一齊坐啦 我隔離又無人坐喎 好在都傾到兩咀 唔係唔知點咁 之後佢仲請埋我依早餐 佢又唔收番我錢 咁樣就更加唔好啦 好似欠人一餐咁 ~
菇場忙呀 真係做到 12 點 50 分 去埋廁所 抖多陣就放工喇 ~
去牛頭角拎藥同睇中醫 差唔多 2 點就去到酒樓同媽咪家姐飲茶 里奧大人今朝早起 食完早餐 之後又搞 le 搞 lu 所以佢話想瞓番陣覺 咁我就可以同媽咪家姐飲茶 飲到 3 點幾 之後上媽咪屋企拎嘢就走喇 ~
滷水牛展
順德煎魚餅
薑蔥牛柏葉
山竹牛肉
蠔油叉燒包
腐乳通菜
陪里奧大人去大快活食 tea 佢超勁想買 MARK III 所以就出旺角喇 ~
出到旺角即睇相機啦 再格價 之後比里奧大人冷靜考慮一下先 咁就陪我去信和買麵粉就最好 佢有佢諗 我有我買 ~
都差唔多 6 點 里奧大人仲心大心細 咁好啦 食嘢先啦 咁我想食辣菜甫 所以就去大家食喇 ~
里奧大人真係好鍾意 MARK III 我話鍾意咪買囉 貴買平用 用番 10 年都抵啦 里奧大人話用一世添呀 我話用一世就更加要買啦 ~
今次一袋二袋 真係要坐 van 仔喇 去埋商務買本天書就番屋企喇 ~
番到屋企飲湯 之後沖涼 里奧大人就第一時間拎部相機出黎玩 又睇天書又睇說明書 今晚佢肯定夜瞓呀 ~


text:
2015年5月3日 星期日
Lunch buffet @ Hyatt again
27 則留言:
坐月的日子唔會"冇啖好食", 淨係補品都好多, 反而你擔心"冇覺好瞓"多啲, 我應該持續有七八年唔夠瞓 :((回覆刪除回覆
果然個個大肚臨入產房前都會大拆特拆~~回覆刪除
其實影呢種大肚相已經非常夠~~宜家坊間果d露肚相我覺得太浮誇太造作啦(自己收埋睇就無所謂)回覆
其實我胃口一般,唔係食得好多野架咋,只不過懷孕初期至中期都唔食得生冷野,之後坐月一樣要戒口,仲唔趁臨生可以食涼野呢段時間 (得一個月左右) 乘機食番餐先咩 ! 其實我比其他人寒底,奶奶到呢一刻都叫我唔好飲凍野同食西瓜的,但我都忍唔住偷食少少 :P刪除
影大肚相o既野各有喜好啦,我見同事影果o的都唔係露肚的,但對我o黎講我都係唔習慣擺 post,只要幾張呢o的生活照做紀念就夠了 8->
我聽人講D人臨生前兩個月就開始狂食西瓜清胎毒WO~~唔食西瓜咁食MUD清胎毒?!刪除
奶奶都係怕我涼唔受得,但呢兩個星期佢有煲o的唔知叫咩o既糖水我飲的,今日佢聽人講話食得西瓜,就打電話o黎話食得喇喎 ^_____^'"刪除
其實我覺得人地話臨生前兩個月就開始食西瓜清胎毒,如果擔心o既咪自己延遲少少,臨生前兩三個星期先食,或者食少o的囉,又唔洗完全唔食o既
嗰啲糖水好似叫做白蓮鬚,據講食咗會易啲生.刪除
不過食糖水又好西瓜又好,要注意唔好食得糖份過多,因為陀BB體質係會有變化.
o的糖水好似係呢個名喇,o的作用都係咁上下啦.刪除
你話陀BB體質會有變化,係指 bb 體質還是媽媽體質呢 ? 我只知道糖份過多媽媽容易有妊娠糖尿咋 :-/
梗係媽媽啦,同埋坐月真係要聽老人家話唔好冷親呀,都係講緊媽媽.刪除
收到 ! ;;)刪除
真好介紹呀,今個月我會試試,我吾識睇仔定女,但係你陀得好輕盈,手腳仍然好幼,重左幾多磅呢?回覆刪除回覆
如果就到平日去,真係要去食番次呀,人唔多,平得來又高質素 :-bd刪除
我其實係過瘦的,一直想增肥,以為陀 b 可以乘機增肥,但結果除了塊臉長o左少少肉之外,其他都冇肥到 … 唔係話晒命,只不過我過瘦o既話都好擔心夠唔夠營養俾到個 b,幸好今次阿 b 生性自己吸收多o的營養,我而家重o左 25 磅,全部重晒落佢度 :D
原來你食得唔多,唔怪得唔覺你肥喇,只要長胎就得,生完好快就可以變番以前咁回覆刪除
咁啱我阿仔都係5月出世,夏天坐月係辛苦D,忍一個月喇,不過如果你餵人奶的話,食嘢都要留意下回覆
平時一個餐的份量我一定係食唔晒的,我一直想增肥,所以一直期待好似同事咁講「食極唔飽」,點知我反而係覺得個肚成日頂住個胃,唔識肚餓咁 ^__^"刪除
就係知道餵人奶要戒口,所以長遠o黎講應該都會飲奶粉的多 :P
恭喜CK鼠母女平安,齊齊歡渡母親節 :-bd回覆刪除回覆
啱啱响隔離台睇到BB女,恭喜恭喜!回覆刪除
恭喜恭喜Ck,祝BB快高長大~回覆刪除
原來CK鼠也是得天獨厚的肥B唔肥媽!^^回覆刪除回覆
B 女自己生性,肯努力吸收媽媽的營養,咁我都安樂o的 :D刪除


text:
「今年畀多一個月糧你!」相信大家喺呢個金融風暴後嘅世界,聽到老闆講呢 句話,都應該高興.高興嘅原因,不單止因有額外嘅錢到手,亦係因你嘅工作表現被老闆肯定.所以噚日,我上網聽財政司司長唐英年嘅財政預算案時,聽到唐司長 話,政府會用納稅人嘅錢,向攞綜援同福利嘅人,畀多一個月嘅bonus.
孫柏文講咗句: 「唔係話?」我諗唐司長講嘅時候,漏咗話:「畀多一個月嘅bonus,係為咗鼓勵大家繼續努力失業,越失業越得到政府用金錢獎賞.不過,為咗確保攞 bonus嘅人,對失業大軍呢個團隊有忠誠,所以亦同時間宣布失業少過一年嘅人,唔可以攞.如果你做咗失業大軍嘅「二五仔」,喺幾個月之內搵到工,就冇 份.」
有乜值得驕傲孫柏文建議唐司長,企喺勞工處職業介紹所出面,同每一個想行入去搵工嘅人解釋點樣攞呢個bonus.最後,我明白現今政府最鍾意學孫柏文之 流,出嚟認屎認屁,例如乜乜政策「製造」幾多幾多就業職位,或者物物政策之下有幾多幾多人「受惠」.不過,唐司長講呢個鼓勵繼續失業嘅「攞綜bonus」 時,話會有100萬人攞到,佢真係覺得係一個achievement咩?
我哋特區有100萬人攞福利,真係咁值得驕傲?
唔通,唐司長知道呢個「攞綜 bonus」會減少攞福利嘅人數?


text:
南華 1-3 寧平
今年南華終於重返亞洲賽場,即使南華喺機會有黃豆咁大嘅亞冠附加賽第二場出局,仍有個亞協盃參賽資格,早幾年每逢南華出戰亞協盃場面都幾熱鬧,特別係打入亞協盃4強後,南華成功吸引一班生客(主要係喺亞協盃先會入場),南華打亞協盃理應係一件『萬眾期待』嘅事,因為南華確係全港最多人認識嘅本土足球隊,呢個係事實,連我老母咁Out都知道南華好似係一隊足球隊而唔係洗潔精牌子名,但今年南華似乎對亞協盃嘅宣傳上冇以往咁積極,加上近期戰績一般,或許影響到部分球迷嘅心情,快到亞協盃首仗比賽嘅前幾日,市面上依然充斥一股WFC味道,所以大部分球迷賽前都估計入場人數比較理想嘅都係3-4千到.
而我呢個keyboarder雖然榮幸入選2007年三粒睪丸討論區反南人士暗殺名單之一(但至今仲未俾人暗殺),而我嘅入選更引起其他活躍反南人士之嚴重不滿,認為連我呢啲小混都入選係陀衰佢嘅身分,搞到佢地喺睪丸抗議,更試圖推翻結果,要求重新進行公投.但本地賽歸本地,亞洲賽終歸亞洲,喺本地賽有咩不滿都應該暫時拋諸腦後共同殺敵,出到去亞洲,南華就係香港嘅代表,正如上年嘅晨曦(即係部分球迷所指嘅XX或者嘟嘟),就算在參差都係香港嘅代表,即使你唔認同,亦改變唔到呢個事實,呢啲比賽對於我而言入場嘅原因只有一個,就係支持吓香港嘅代表,你估我真係入去為咗睇佩斯寶12勇士續一戰死沙場,入去為咗睇仰光聯球員隻手紋咗啲咩圖案,入去為咗睇馬爾代夫球王射穿網咩?如果出戰嘅唔係香港嘅代表我真係寧願用呢60蚊買多包煙隊吓加快肺癌效果好過喇.
入場支持南華出擊亞協盃,毒自一人太單調,所以我誠邀咗一名曾經效力英格蘭水晶子宮嘅退役球員作顧問,大佬佢真係識波嘛有乜唔明梗係要問吓佢啦,正所謂活到老學到老,我呢啲keyboarder識條春足球咩,梗係要一個高手喺我隔離榜住先得嘛.
5點幾奴動完畢,專登去藍球場跟咗陣隊扮翁金驊等到6點幾先喺粉嶺上火車出銅鑼灣,點解唔早啲到呢?唔怕火車又壞咩?當然有我嘅原因啦,早幾年南華打亞協盃,每到7點後,坐地窿都會見到一堆堆紅衫,有啲已經急不及待喺到高談闊論緊場比賽,我係專登等到呢個尷尬時間去撞吓呢班紅衫人,如果呢個尷尬時間都仲可以見到一堆堆紅衫喺地窿,即係代表場比賽少人入場極有個譜.
但係,沿途真係唔多覺,睇黎場比賽真係WFC邊撚個得閒理?到現場後,目測連3千人都可能冇,雖然今次南華喺宣傳上係冇以往咁積極,而且對手係一支大家都陌生嘅越南球隊,又收80蚊比平時甲組貴20,但南華本身應該累積咗一定支持者,加上亞洲級比賽或可吸引一啲生客入場,不過結果都係得2千5人都冇,由於大球場大,更顯冷清,雖然預咗入場人數有限,但見到呢個場面,點都有少少失望,喂,收多你20蚊啫,宣傳少咗啲啫,近期成積一般啫,咁就搞到少咗咁多人入場?幾年前主場對佩西普拉有9,558人入場,今日呢隊南華雖然冇國際級球星,但都有唔少本地Top 1球員喺到,外援又有上季波斯尼亞超聯射入15球嘅卡古特,咁就搞到少咗咁多人入場?今場嘅入場人數係南華參加亞協盃咁多年來最少人入場嘅第一場主場比賽,點解會咁?不如問問大家點解會咁仲好啦.
講返場比賽,主隊南華嘅陣容大部分球迷都估到,而寧平凱撒水泥前中嘅排陣都與我想像嘅差唔多,後面就與我想像唔一樣,入籍嘅尼日利亞中堅黃凱撒後備,全越班後防,最高個位只不過係178cm,寧平喺越南就係出名有前冇後,排出咁嘅防線真係令我對南華突然信心大增.
不過事實與『以為』及幻想往往相反,由卡古特錯失大好機會後,南華情況急轉直下,實力成疑嘅寧平慢慢地展示佢地嘅功力,不論於個人把握,個人技術及組織性上,寧平都係好一啲,只要執一執後防及守門員,肯定唔會搞到好似上季咁差少少降班.比賽嘅過程唔多講,隔離個位前水晶宮球員睇到擰晒頭,坐喺我後面個班西裝友由起初屌柒寧平到最後反支持寧平180度嘅轉變分分鐘仲精彩過場比賽.
1比3,雖然早有心理準備南華有機會輸波,但南華嘅表現其實係可以好啲,寧平嘅後防真係好弱吓,但南華依然冇咩板爹,老老實實真係打得幾差吓,亦要謝天謝地,南華可以唔洗輸多幾球,夠運.
今場南華嘅問題就唔講咁多喇,去佢地個專頁睇吓仲好啦大把專家已經分析晒,不如講吓個畸形旁証同寧平好過啦.寧平嘅羅馬尼亞前鋒禾尼亞今場展現功架,好多時南華球員要兩至三個埋去先搞得佢掂,佢亦係寧平贏波關鍵球員,呢位前鋒冇喺越職出過場,佢只係寧平專登為咗亞協盃而註冊嘅外援,事關越職只可以註冊3個外援,所以被稱為『秘密武器』,秘密到寧平球迷都唔多知佢乜料.而呢位球員之前踢過意大利丁組,但冇咩表現,喺CV上睇係一般,但CV還CV,實用永遠才是王道.
而另一入籍咗越南嘅巴西中場丁大文,越南國家隊應該要諗吓呢位球員,佢係值得入選,如果咁辛苦叫人入籍而最終目的只係希望呢位球員喺越職中不計外援,實在太浪費,越南足總內部有高層依然保守,「越南國家隊應該由越南人承擔」,呢句搞到教練選人都要就住,又何必呢?如果係對國家有幫助,點解唔選佢?如果越南肯行呢招,分分鐘亞洲杯預賽中局面會改寫.
至於守門員阮文董今仗就非常蝦碌,接高空波多次判斷失誤,又玩牛油手,幸好南華嘅射門中龍次數唔多,難怪上季寧平差啲降班,喺隔離人見人愛車見車載隻眼拳頭咁大嘅晨曦大眼妹話呢位董生3月5日會代表越南國家隊對香港隊,我當然立刻糾正,大眼妹呢鋪真係眼大睇過龍,今日嘅越南可能選個U19都唔選佢,但其實今次又真係我錯,今次阮文董確係有入選越南國家隊,但我相信陳阮強或陳寶玉先係正選,如果阮文董真係到時嘅正選,以佢對南華嘅表現黎睇,香港隊唔係冇機會.
至於個畸形旁証,我懷疑係咪有個精神病人衝入球證更衣室打暈旁証在著佢啲衫扮出黎?分分鐘仲衰過丙丁組嘅實習球證.
下場對吉蘭丹,非常關鍵.


text:
唯有改撘遲半個鐘的班次
趁有時間, 去 counter 買 pass 同訂之後幾日的車飛
訂完車飛就去搵食
東京車站好大, 搵0左一陣先見到有0野食賣
時間唔容許坐低食,唯有外帶上車
由於太肚餓的關係, 食住一串頂住先
(其實係兩串, 不過另一串無影)
牛肉便當就同蝸牛先生上車 share
淺草金半, 東京好出名的
味道唔差, 不過唔夠我地上次0係九州買到0個個咁正
(片段重溫)
出發啦, 呢條連接東京同富山, 金沢 的北陸新幹線 係今年三月先開通
只需要兩個半鐘就可以由東京去到金沢
去到金沢已經 12:30
下一站會去近江町市場
先去搵 locker 放低 d 行李
點知車站入面的 locker 已經 full 哂
最後要行入百番街先搵到, 好狼狽
(百番街入面有幾個位都有 locker, 不過當日要街到好入先至有位)
放低完行裝都已經成一點
由於今日三點又要出發去溫泉酒店
所以我地時間無多
蝸牛先生決定唔花時間去搵巴士
車站坐的士去近江町, 9xx yen
(巴士, 200 yen/位)
一落的士就見到有燒魚的攤檔, 好似好有風味
我地唔執輸都返條試
好多骨, 不過味道幾好
之後就入市場啦
街市入面好多0野食, 魚生, 鰻魚, 生果
生果好平好靚
本來想食呢度出名的金箔海鮮丼
不過好長龍呀, 我地無時間排
最後唯有改食其他
先掃熟食, 排隊時見到有烏繩飛來飛去, 即時無哂胃口
有D 似 IKEA 肉丸, 不過呢個好咸
好乾, 唔好食
呢碟好似好少少, 但都唔係好突出
我地早到, 不過一出站就有旅館的人迎接我地
之後上車等齊人先開車
成車有幾組客人, 但唔知點解全部都係男人
成車得我一個係女人咋
臨上車前買0左盒牛奶, 蝸牛先生話好好飲


text:
23.10.07
地區球隊
果一刻, 真係有諗過落車走去了解個明白.
咁啱友人P係參與與足球有關既事務, 上星期六肥龍就提起呢件事八卦一下. 原來, 肥龍之前見到既, 應該係南區U19 (19 歲以下)既代表隊操練. 後來P再講, 其實南區仲有球隊打緊丙B聯賽, 而當中仲有其他地區球隊同組比賽.
講開地區球隊, 唔可以唔提大埔和富, 肥龍亦有睇佢本(足可圓夢). 上屆大埔和富雖然只係踼得麻麻, 但以首屆踢甲組聯賽而言, 已經算係交足功課. 而且就好似好多唔同媒介報導咁講, 大埔和富除咗成績之外, 帶出既係其他非地區球隊無既歸屬感同喺既凝聚力, 亦為地區球隊帶黎營運發展既啟示. 同時, 藉大埔和富模式既成功, 更可以刺激一下香港足球界(足總)既運作及氣氛.
畢竟, 香港足總及球會既管理及作風真係不敢恭維. 遠既唔講, 但就上屆南華留班同今屆東方升班既理據及安排, 無不為旁觀者汗顏. 同時, 現今香港甲組球隊及球員水平(特別係體力上) 距離現今職業聯賽水平, 仲有一段明顯既距離而需要提升. 肥龍已經唔止一次見到有球員踢到七十分鐘(全埸九十分鐘)已經無哂氣, 唔掂!
香港唔係倫敦, 以球員供應及資金關係, 加上聯賽水平及制度而言, 唔可能同時擁有幾隊英超球隊 (車路士, 阿仙奴, 熱刺等). 而當肥龍上個月旅行曾到訪車路士及阿仙奴主場球場參觀時, 於眼所見, 除咗係可以坐四五萬觀眾既球場外, 亦見到優良管理策略及引以自豪既球會歷史. 而當中既阿仙奴主場球場, 更係肥龍誠意推介. 因為喺果度見到既, 並唔係單單一個好靚好大既球場或一支擁有球星既球隊, 而係一項一絲不苟, 非常專業, 一環緊扣一環既產業模式, 並且利用呢啲優勢再去發展擴充.
唔同既係, 喺歐洲頂級聯賽及球隊, 球隊可以有好多收入既來源(轉播權及每場廣告等), 門券既收入只係雞肋(不過如果一百英鎊一張時另當別論), 反而球場可容納既球迷愈多, 代表更多埸內商機, 小如場內飲食(四五萬觀眾喎!)到球隊紀念品, 可以話財源滾滾來. 又當球隊可以參加歐洲賽如歐冠盃, 出場費及獎金亦非常鉅額. 相比本地聯賽, 基本上如果唔係有有心人一直不問付出咁俾錢去營運球隊的話, 好多球隊根本上連收支平衡都有困難. 除咗外隊及一啲亞洲賽, 打黎打去都係果幾隊, 而比賽場次亦有限, 可以發展既空間非常狹窄.
一項產業要成功, 要發展, 絕對需要優良既管理及遠景去吸引更多人參與 (職/ 球員, 球星) 及引來資金到來投資, 然後再成為獨有既模式 (包括青訓及球探). 相反就唔一定係單靠每年辨吓外隊, 攪吓網頁, 攪吓公關就可以攪到出黎. 況且, 好多野其實都係以推動本地足球為名, 實質係賺(本)錢項目. 始終, 任何活動, 都要交出成績及提供娛樂性, 先可以吸引更多球迷參與.
喺本地聯賽, 肥龍真係好難想像自己會擁戴一支現時既甲組球隊, 更枉然話會薪火相傳, 帶同下一代一齊走入球場觀賞本地賽事. 有時諗, 依照現有情況, 不如攪業餘聯賽好過, 起碼可以更多人參與及更普及. 到適當有足夠水平及規模時, 再重新引人職業聯賽制度. 但又咁講, 當有日有一隊代表南區既球隊出賽甲組聯賽的話, 唔駛諗, 肥龍一定會全心支持, 到場打氣! 因為南區球隊呀嘛... ^^
2 則留言:
- Old Cake 說...
-
我細嗰時都有去大球瑒睇波過喎. 嗰時D人鍾意睇南華, 個球市都好好架! 而家仲有冇人睇香港"職業"足球架話實? 真係悲哀...
- 2007年10月24日 上午11:40
- 南區肥龍 說...
-
Old cake,
唔怕話你知, 除咗個別球賽, 就電視畫面所見, 有時你可能以為係閉門作賽呀!
- 2007年10月24日 下午1:19


text:
筷子
筷子(Chopsticks),或者淨係叫筷,係種食嘢嘅工具.一對筷子共有兩支,可用嚟夾嘢食或者耙飯,但係有啲人鍾意用筷子嚟篤嘢食.
筷子係東亞四國:中日韓越嘅主要食具.泰國都有用,不過淨係用來飲湯水同食麵.
目錄
名[編輯]
喺古代嘅中國,筷子原本叫做箸,由於廣東話嘅「箸」字同個「住」字同音,「住」即係停喺度噉解,唔係好吉利嘅,所以改成快,即係快啲,後來創咗個「筷」字,同個「快」字同音.
揸法[編輯]
筷子嘅標準揸法係:上支用姆,食,中三隻手指彎彎咁鉗住,好似揸鉛筆咁;下支用姆指同食指之間嘅虎口夾住,再用無名指承住.夾食物時,下支基本上唔郁,靠鉗住上支嘅三隻手指用力嚟夾實嚿嘢.
由於力點嘅食指距離支點嘅姆指好近,而重點嘅嗰嚿嘢就遠好多,所以話筷子係一種嘥力嘅槓桿.
禮儀[編輯]
中國人用筷子食飯夾餸係由遠古流傳落嚟嘅,上至皇室貴冑,下至平民百姓都會用,所以日常生活當中對筷子嘅運用有佢非常講究嘅一套.揸法固之然要正宗,以前重指明要用右手嚟揸,而且筷子嘅兩端一定要對齊.喺食飯前,對筷子一定要整齊平排咁放喺飯碗嘅右邊,而食完飯之後就要將對筷子整齊咁擺喺正中.
禮儀上有規定點樣用筷子,以下就列舉出「用筷子衰十一」嘅十一種禁忌[未記出處或無根據]:
用筷子衰十一[編輯]
- (三長兩短):意思即係話喺用餐前或者用餐嘅過程入面,將筷子前後唔齊咁放喺檯度,認為係極之唔吉利.三長兩短代表死,有話係因為棺材喺未冚蓋之前,係由側邊底下三塊長木板同上下兩塊短木板組成,而且棺材係畀屍體,所以成為用筷子嘅禁忌之一.
- (仙人指路):呢種揸法係唔可以接受兼且極度冇禮貌,佢意思係上支剩係用大姆指加中指嚟做力點,而食指就向住外面指.北方人叫呢啲做「鬧街」,而食飯時有隻手指伸咗出嚟指指貢,就好似喺度指鬧緊邊個咁,係好冇禮貌嘅做法.另外重有一種仙人指路,就係一路同人講嘢一路用筷子指人,如果噉做都一樣好冇禮貌又好乞人憎,唔可以噉做.
- (品箸留聲):呢一種做法亦係好討厭嘅,意思係將筷子嘅一端含喺嘴度,用個嘴來回咁啜,重周時發出噝噝聲.佢被視為係下等做法,因為喺食飯時用嘴啜筷子,本身就已經係一種冇禮貌嘅行為,再配上核突嘅聲音,重更加令人討厭,又畀人以為冇家教.
- (擊盞敲盅):即係喺食飯時用筷子去敲啲碗碗碟碟,呢種行為就好似乞兒搵人要飯食咁.喺以前,啲行乞嘅人為咗想吸引人注意,就會一路敲住個碗砵一路依依哦哦咁哀求,希望路過嘅人可以施捨啖飯或者一個幾毫.所以食飯時敲碗碟係被視為下等唔要自尊嘅做法,俾人睇小.
- (執箸巡城):即係手拎住筷子,又唔理有冇人想食,就喺碟餸上面氹氹轉好似巡邏咁款,唔知想喺邊度落筷子夾嘢.呢種典型冇乜家教嘅表現,加上目中無人嘅態度,令人極之反感.
- (迷箸刨墳):意思即係拎住筷子係咁喺碟餸上面摷,想搵到自己嘅獵物,就好似啲盜墓者係咁用嘢刨人哋個山墳咁款;咁做實會畀人鬧:「咁樣翻亂晒點過晒,人哋重使食嘅?」,係比起執箸巡城重更加畀人以為冇家教又乞人憎嘅行為.
- (飛象過河):即係夾嘢時,明明對住自己嘅一邊碟都有,但係就要喺碟餸嘅最遠嗰邊夾起.呢個行為會畀人以為冇家教.
- (淚箸遺珠):有啲餸會有汁料湯水伴埋,夾嘅時候如果唔用個碗或者器冊兜住,啲汁好容易會喺運送嘅過程中滴到周圍都係;尤其係隔住幾碟餸嘅時候,重會將啲滴汁撈咗落去第二啲餸度,極之令人反感,屬於嚴重失禮嘅行為.
- (顛倒乾坤):即係話倒轉筷子嚟用都唔理,照夾可也.呢種做法係會俾人睇低,因為搞到好似餓狼搶食,連面都唔顧,連筷子倒轉都唔理最緊要食咗先咁款.
- (定海神針):意思係話喺食飯嘅時候用一隻筷子去插碟入面嘅食物餸菜,咁做被認為係對同檯食飯嘅人嘅一種侮辱,就好似用中指指人一樣,係極之冇禮貌嘅行為.
- (當眾晉香):有啲人出於一片好心諗住幫人裝飯,點知順手就將對筷子插落啲飯度遞畀人,呢樣亦都係極之侮辱同埋不敬;因為呢一吓同插香嘅款一樣,而只有死人先會食香,所以係絕對唔可以接受嘅做法.


text:
Tuesday, May 31, 2016
想食住環球?無綫反食惡果 網絡平台所有歌須下架
(玩死自己)想食住環球?無綫反食惡果
「香港依家唔係得一個電視台,其他平台都可以宣傳.」此理不難明,亦是千真萬確的事實.當局者迷,不明此理嘅,可能係無綫.環球同無綫一度因為版稅問題反面,好不容易先至拉番埋一齊再合作,但最近環球同無綫傾網絡使用權續約,又再反面收場,原因係無綫提出添加一項條項,就係:即使雙方唔再續約,無綫都可以永久使用環球歌手嘅歌曲網上播放,甚至包括埋海外嘅使用權!呢件事都好荒謬,環球總經理譚先生接受《蘋果》電話訪問時,亦表明難以接受.理由如下;1.網絡使用權合約,一直都係每三年再簽一次.今年何哲圖同環球傾嘅時候,提出加添呢條不平等條款,要求可以永久性喺無綫網絡平台用環球歌手嘅歌,包括海外嘅使用權.咁以後仲使傾續約嘅?2.環球唱片係國際公司,公司嘅原則,就算其他網上平台合作一樣,都唔會有永久性,合約完咗要重新再傾.無綫憑甚麼覺得可以有特權?3.藝人嘅表演係公司最大財產,冇可能合約完咗之後,仲可以永久性擺喺佢哋網上平台再用,因為呢個都係影響唱片公司收入.份 約傾唔掂,環球要求無綫喺合約到期後,將公司歌手所有歌曲下架,問題係,雙方份約,喺今年5月1日已經完咗,如前所述,因為份約係三年renew一次,換 言之,今年4月30號之前出咗街嘅節目,嚟緊仲有三年期限可以喺網上播.至於2013年5月1號之前嘅節目,就全失效.簡單嚟講就 係,2013年5月1號之前,無綫網絡平台上,用過環球嘅歌,包括劇集主題曲,插曲,都要全部下架,包括myTV SUPER,myTV等等收費或者免費網絡頻道.試想像一下,一套劇有二十集,每集有主題曲同插曲,集集都要抽番起喎,工程浩大.仲有,環球已收購 EMI(百代唱片公司)同新藝寶,而環球前身,係寶麗金.即係話,寶麗金,環球,EMI,新藝寶喺無綫網絡平台所有歌曲,都要下架.電視頻道則不受影響.就咁講大家可能唔明,舉啲例子你就明,例如《天師執位》主題曲,阿倫唱嘅《誰可改變》,喺TVB網絡平台要下架.許冠傑,陳百強,張國榮,王菲,Beyond,張學友,陳慧琳,陳奕迅,李克勤等歌手嘅歌,亦需要下架.無 綫原本諗住,如果環球再扭計唔續約的話,尚且可以永久繼續喺網上平台用環球旗下歌手嘅歌,依家得不償失仲要下架,你話無綫/何哲圖係叻得滯定笨得滯?
方丈份人真係.....本報收到消息,繼版稅問題風波之後,最近環球同無綫又反面!事緣早排環球同無綫傾網絡使用權續約,無綫竟提出添加一項條項,就算雙 方唔再續約,冇咗合約嘅關係,無綫都可以永久使用環球歌手嘅歌曲網上播放,甚至包括埋海外嘅使用權!嘩!邊有咁大隻蛤乸隨街跳㗎,環球又唔係蠢豬,梗係唔 應承啦!呢件事都好荒謬,記者致電向環球總經理譚先生求證,問到係咪同無綫反面?譚先生話:「我哋有個網絡使用權合約,一直都係每 三年再簽一次,今年何哲圖同我哋公司傾呢個續約,但佢想加一個條款,想環球旗下歌手嘅歌曲,可以永久性用喺佢哋網絡平台度,最主要針對萬一唔再續約,都可 以永久性將環球歌手嘅內容擺喺佢哋平台,包括海外嘅使用權.」由於呢個條款無理兼苛刻,譚先生坦言公司唔接受:「環球達成唔到佢嘅條款,所以要求無綫喺合約到期後,將公司歌手所有歌曲下架.香港依家唔係得一個電視台,其他平台都可以宣傳.」係 咪覺得無綫好霸道?譚先生話:「每間公司都有自己規矩,環球唱片係國際公司,要堅持番公司嘅原則,就算其他網上平台合作一樣,都唔會有永久性,合約完咗要 重新再傾.公司接受唔到呢個條款,因為藝人嘅表演係公司最大財產,冇可能合約完咗之後,可以永久性擺喺佢哋網上平台再用,因為呢個都係影響唱片公司收 入.」以後唔再同無綫合作?譚先生話:「唔係合唔合作問題,呢個網絡使用權佢哋用唔到,可能佢哋都要計數,會唔會再用我哋歌手,如果佢哋搵 我哋做,呢個原則下無任歡迎.」會唔會同其他電視台合作?佢話:「喺呢個年代,其實我哋同每個平台都有合作,幫到歌手都會做,之前盧冠廷做毛記台慶表演, 最近佢都同ViuTV拍咗音樂特輯,據我所知係Viu第一個音樂特輯,接住Gin Lee都會做特輯,其實我哋好開放,只要合符原則之下都會做.」自 從大台成立星夢娛樂唱片公司之後,力捧旗下嘅吳若希,許廷鏗,鄭俊弘等「大歌手」,同其他唱片公司關係越嚟越差,搞到近年嘅「十大勁歌金曲頒獎典禮」星光 暗淡,尤其擁有張學友,陳奕迅,譚詠麟,李克勤,陳慧琳,陳慧嫻,盧冠廷,吳雨霏,Gin Lee嘅環球唱片,都寧願唔玩勁歌頒獎禮,費事做暗星陪襯,依家雙方再次擘面,大台以後嘅大型綜藝,籌款節目,真係冇眼睇!
(霸權再現)10蚊買斷實體播放版權2016年05月30
環球同無綫喺網絡使用權合約上傾唔掂數,大台今晚開始重播黎明劇《人在邊緣》挽收視,聲稱可以喺網上平台照播黎明唱嘅主題曲《人在邊緣》同插曲《如果這是 情》,環球唱片連日同法律部開會研究,總經理譚先生接受《蘋果》電話訪問無奈表示,當年環球嘅前身寶麗金同無綫簽條款,以港幣10蚊買斷呢兩首歌嘅實體播 放版權,無綫喺灰色地帶之下,可以喺網上播呢兩首歌.譚先生解釋:「公司已經check咗,環球系列包括寶麗金,新藝寶,正東, EMI,大約有200幾首無綫電視劇嘅主題曲同插曲,當年寶麗金嘅高層同無綫簽條款,講明無綫以每首港幣10蚊,可以買斷用喺實體播放電視出街,包括推出 VCD同DVD,因為當年冇網上平台新媒體,所以衍生好多灰色地帶,無綫到呢刻都可以攞嚟播,環球都冇辦法.」即係話,大台可以繼續佢嘅霸權喎!問 到覺得大台係咪好霸道?譚先生話:「呢個係以前年代簽署,以前冇新媒體,但0依家年代唔同,平台係開放,全方位宣傳,唔會再係以前咁一台獨大.」之前何哲 圖代表無綫同環球傾網絡使用權合約,提出要加簽永久性使用條款,所以環球就拒絕咗,譚先生話:「因為前車可鑑,所以公司唔肯簽,唔想再有呢啲情況出現,呢 啲條款唔可以再簽.」所以,除咗劇集歌曲之外,其他屬於環球系列嘅歌曲,無綫網上平台全部要下架.
Labels: 香港發展


text:
有時真係唔明點解有啲人可以做人做到咁心不在焉,假若有一日條街得番佢哋自己一個,我諗佢哋生存唔到幾耐...
任務一
喺較高樓層要落G/F.
事發經過
架𨋢落到嚟,入面已經企咗一條友喺度.望下個button panel,冇撳過掣嘅,但入面嗰條友又唔係喺我嗰層出架喎!
魂遊指數
zzz zzz zzz
任務二
架𨋢擠滿人,須要閂門.
事發經過
啲人入晒去,但係企喺button panel前面嗰條友完全無意撳閂門掣,嚴重啲試過係左右都有button panel,兩邊各棟咗一條友喺前面,但都冇人撳閂門掣!即使兩條友都唔係玩緊電話,兩條友都係雙目無神咁等道門自己閂!
魂遊指數
zzz zzz zzz zzz zzz zzz zzz
任務三
前往較高樓層.
事發經過
譬如我要上28樓,另外有條友撳咗18樓.叮,已到18樓,但嗰條友原來對部𨋢有所留戀,又或者係只顧忘我聽歌同埋/或者撳電話(喺𨋢仲收到咩?),到閂門一刻先如夢初醒原來已經到站!
魂遊指數
zzz zzz zzz zzz zzz
終極任務
要去Time’s Square Page One (9/F).
事發經過
要上9/F的話,必須先搭扶手電梯到2/F,再轉搭𨋢先去到9/F,換句話講,2/F即係𨋢嘅最低層.
某日,我同幾個路人喺2/F耐心等候.
𨋢到,開門,成架𨋢企滿人(我諗有八,九個).
冇人出,我同其他路人你眼望我眼.
真係冇人出!架𨋢自動閂門!
此時,企喺較後位置嘅一個男人話要出𨋢,入面有人撳番開門掣,門再次打開.
個男人成功出𨋢,之後成𨋢人陸續出晒嚟...
魂遊指數
z z z z z z z z z z z z z z z z z z z z z z z z z z z z z z z z z z z z z z z z z z z z z z z z z z z z z z


text:
上年整過汽球柱,大成功!而且又覺得其實都唔難整,所以今年都決定要整汽球柱做場地佈置.
本來search左美國online shop有成個系列嘅Batman主題嘅birthday party supplies,真係幾靚同估唔到有咁集中嘅Batman產品,仲要唔貴,所以都花左幾日時間睇左一輪,但當真係要計運費時,就發覺原來運費所佔嘅比例真係好多,分分鐘多過貨價,而且距離生日又只有約一個月嘅時間,唔知道係咪可以响生日前順利送到香港,左諗右諗之下,都係放棄了!
之後,當然又回歸淘寶啦,响淘寶search過一輪,好好彩,可以搵到Batman嘅鋁汽球,而且仲見到有美國online shop嘅款式,不過由於近年人民幣不斷上升,運費又貴左,其實計落條數,淘寶都唔係平得好多,只係美國網買多d至free 美國本土delivery,變相又要買多d野至抵,但最後國際運費都會以重量計,買得多就重d又貴d囉,所以都係淘寶抵d嘅!鋁汽球除左買Batman,仲買左幾個四歲式樣嘅,同埋最緊要就係門口果個大party signage嘅汽球.上年臨開始party前至爆左大Mickey頭,又無spare,搞到媽咪極度心灰意冷,今年吸取教訓,order Batman鋁汽球時都訂多一個以防萬一,尤其係用作汽球柱頂嘅大Batman.
由於上年整汽球柱時唔係好識,所以訂左好多橡膠汽球以防萬一,以致有好多汽球用剩.又咁啱,今年以Batman做主題,汽球都會以黑色為主,上年有剩嘅黑色汽球就可以攞返黎用.經粗略點算上年用剩之汽球後,再估算吓今年需要幾多,增補左唔夠嘅數量,今年橡膠汽球算係買少左,target係唔好用剩太多!
生日會早上就舉行,汽球柱又唔可以一早就整定,即係話一係之前果晚整(應該無咁靚),一係就早上晨早爬起身整,要媽咪夜瞓就容易,但要媽咪早起就好有難度!怕太早吹汽球效果唔靚,媽咪再前一日吹左一個汽球出黎,試試看放上一整日之後嘅效果,呢個動作,媽咪後悔唔早少少做,如果真係效果唔差,其實早d知道就可以早d開始整丫麻!汽球放左十幾廿個鐘之後,原本媽咪最怕表面會變啞色哂,唔知係咪因為汽球係黑色嘅關係,又唔太覺有大問題.有見及此,媽咪決定响生日前一日黃昏開始整喇!
上年第一年整汽球柱,原本好緊張好擔心,結果出奇地易整同順利,基本上無遇到任何阻滯,所以今年信心爆棚,亦因為唔想俾自己咁大壓力,無好似上年咁勁煲you tube去溫吓點整,完全憑上年果一次嘅經驗同記憶,就咁開始.一開始時,媽咪先整左簡單d嘅小座先,一路吹汽球,一路都仲諗緊,會唔會太早整左第二日無咁靚呢?點知,都未開始紮小座,d汽球竟然係咁爆,爆完再吹,吹左一係紮緊時爆,一係就擺响度一陣就爆,媽咪極之沮喪!點解咁嘅呢?係咪因為d汽球已經放左成年,d膠脆左?但明明order左新嘅落去,因為mix埋左,都唔確定邊d新邊d舊?!媽咪呢個時候就開始擔心,之前實在太大安旨意,咩都無理直至生日前一日至著手處理汽球佈置,完全無諗過會有咁嘅問題.汽球數量之前已經係預計左,之前無預會有咁多爆,如果一路咁爆落去,其實係會唔夠汽球,至慘係就算即時仆出去買,市面上其實唔會有單賣一色嘅汽球,而黑色汽球更加唔會有!點好呢?如果唔出去買定spare番黎,萬一真係係咁爆,整唔到架喎?!最後媽咪都係決定食完晚飯即時仆出去,咩色都好啦,都要買定,in case黑色汽球真係無哂,都仲有彩色丫麻!
出去買汽球,本來鎖定左十二蚊店,上年媽咪都有去呢度買過,都ok.飛車過到去後,竟然揾唔到!問店員又話有,仲話有好多架喎,點知叫佢帶去搵嘅時候,真係無哂!無法子,即時又飛車過市中心,target係大眾同反斗城.兩間都係無淨色汽球買,只有雜色,而大眾賣嘅汽球就有標明尺寸,所以雖然貴d,都幫襯大眾啦,已經唔可以再搏丫麻!
返到屋企,繼續吹波紮波,繼續爆波,唉,真係唔知係媽咪今年吹得大左定係d汽球質素差左,總之真係超級唔順利!即使連吹大眾買嘅汽球,明明已寫明9寸,但吹到唔係太大時,已明顯感覺到個波已經拉衡了,唔敢再吹大,就即時綁好備用,唔夠五分鐘,再爆!真係人都顛呀!
除左爆波,仲有漏氣問題,有d已經吹好紮好嘅波,見無爆就擺埋一邊,點知過多一排,就見有漏氣跡象,都已經紮好哂,又要再拆過整番漏氣果個波出黎,呢次嘅場地佈置製作過程,真係極度艱辛沮喪!
其實如果d汽球唔爆唔漏,根據上年嘅經驗,要整汽球柱同小座,都唔會要太耐時間,媽咪一直都想拖到夜多少少至整,等第二日d波都可以keep靚d,所以十二點前都係慢慢整.但之後,開始加速時,實在太多不順利,令到媽咪真係好懷疑,今年嘅汽球柱會唔會面世呢?!兩點鐘,又眼瞓,又氣餒,終於都係忍唔住要去瞓覺,打算第二日起身再整.
呢一覺,明明較左鬧鐘,唔知點解無響過,原本打算六點起身再整,點知瞓到八點幾!真係極度驚嚇!衝左出去睇吓整落左嘅小柱,發覺部分彩色汽球表面已經無左d光澤,唉!都唔理得太多,早餐都唔食,開始埋首重點整汽球柱!汽球柱配合Batman主題,以黑黃籃三色組成,所以之前亦有訂同size嘅黃,藍色汽球,但吹時又發現,唔知點解,黑色嘅汽球係可以吹得大d,彈性係好d,而黃,藍色汽球相對係細d,再吹大d就已經覺得可能會爆.原打算黑色汽球置頂,但吹完出黎再發現,由於黃,藍色汽球較黑色細,當要紮成柱時,就有d上重下輕,有d企唔穩嘅感覺!為左唔好再有不必要嘅意外情況,媽咪無時間再冒險去搏了,決定將黑色汽球置底紮了便算.接下來就係將大嘅Batman鋁汽球嘗試綁上,但發現汽球本身底部較尖,成個汽球較高身,綁在柱頂上很難固定唔下墜(因為無氦氣),勉強紮上去都可能唔係果回事,d汽球又咁易爆,整唔好又再整爆汽球更加係得不償失,於是即時決定放棄以大Batman鋁汽球做柱頂,改以其他較細嘅Batman鋁汽球就算!大Batman鋁汽球就直接貼在牆上好了!
整完一個汽球柱,其實已經係九點多了,party十點開始,真係無時間再糾纏在整汽球呢部份了!所以決定,唔再整了,要著手執拾其他野了!
總括今年嘅場地佈置,除左兩條banner係比較滿意嘅,其他其實真係覺得好失敗!所有嘅汽球小座因為之前一晚整,已經有d漏氣兼失去光澤!最奇怪嘅係明明所有置頂嘅鋁汽球都係朝早再充氣至脹滿才紮上小座上,仲要原本鋁汽球其實無需綁實都唔會漏氣,但媽咪仍然紮好左至搬去活動室,但當搬到落去時竟然見有幾個已經開始漏了無之前咁脹,真係好唔開心囉!汽球高柱已經改左唔係用大Batman鋁汽球做柱頂,已經好遺憾,仲要其實唔知點解今年呢個好似唔多紮實咁,每每行過有風都好易跌倒咁,失敗!如果下年仍然會整的話,真係要好好再溫書了!今年實在太過信心爆棚,有恃無恐了!


text:
之前去新加坡為Ambrose介紹過史力加,唔知點解Ambrose好似好鍾意史力加喎,一見到史力加就笑哂,屋企有隻史力加卡通片又嚷住要睇!不過史力加响香港又唔係好common,無咩產品出.尋日爹爹行街竟然見到有史力加好似lego咁嘅樣嘅公仔,忍唔住買左俾Ambrose,咁啱呢期Ambrose玩lego好鍾意拿住d人仔玩,媽咪有見及此又走去買多左幾盒lego俾佢儲人仔.雖然史力加唔可以砌落lego底板度,但size同而家lego人仔差唔多,啱哂手形,Ambrose不知幾鍾意!而家Ambrose人仔倉除左有爹爹,媽咪,爺爺,嫲嫲,重有姨婆,丈公以及姑姐一家(史力加各人組成),而佢自己由原先唔識行嘅bb,經媽咪一番物色之後,買左一盒有個男仔造形嘅俾佢升level,可以行喇,哈哈!
2011年8月31日 星期三
2011年8月30日 星期二
家中釣魚樂
繼之前响屋企玩水水撈魚魚之後,媽咪又有新搞作,就係家中釣魚喇!媽咪之前download左魚仔造形,油好顏色,又响雜誌剪左d魚仔海洋生物公仔圖出黎,全部過埋膠,再自製釣魚竿諗住俾Ambrose釣魚!
今晚媽咪就將魚仔撒滿一地,要Ambrose釣魚.Ambrose好興奮咁試釣,不過原來都幾有難度,因為魚竿條繩會搖晃,Ambrose要揸定左之後再磁向有字夾果邊先可釣到魚上黎,當中嘅手眼協調同專注力都唔少.開頭Ambrose都好樂於慢慢釣,不過玩到咁上下,佢奸茅,自己蹲低身,用手將個磁石直接磁去條魚度,自己都偷笑呀!哈哈!不過媽咪諗緊條魚竿繩會唔會太長,suppose釣魚高度最好係要佢半蹲身去釣,順便訓練埋下肢肌肉,媽咪見佢蹲身幅度好似都唔係好夠咁,而且佢都好似好難控定條繩,所以索性出茅招?下次倒落一盤水度釣,會唔會好玩d呢?不過d魚會浮浮游游,可能重難控定黎釣,媽咪要再諗吓改良吓至得!
2011年8月29日 星期一
捉住爹爹講故事
今日爹爹放假,媽咪放工返屋企已經聽見爹爹話今日Ambrose捉住佢,要睇圖書館借番黎嘅故事書,爹爹又係講左N咁多次,真係口水都乾埋,哈哈!其中一本書係叫“我要洗手”,入面提到小公主唔洗手,食左好多細菌入個肚裡面,攪到佢肚仔痛要叫醫生黎,經過咁樣密集式講故事之後,Ambrose已經識講細菌呢個字喇,問佢畫完畫畫,手上面有咩野,佢會答細菌,真係好攪笑!
2011年8月28日 星期日
捉住媽咪講故事
今日同Ambrose去左圖書館借書,之後去左婆婆度同表哥玩,返到屋企,病緊嘅媽咪都散哂咁濟,要麻煩嫲嫲幫Ambrose沖涼,媽咪真係投降喇!
沖完涼玩左一陣,一等媽咪都沖完涼出黎,Ambrose就捉住媽咪要媽咪同佢講今日圖書館借嘅書,真係估唔到Ambrose重記得,同埋真係會好肉緊要媽咪同佢睇,見到Ambrose咁積極,媽咪幾攰,都一定同佢講故事啦!
而家媽咪同Ambrose有個故事角,但凡睇書,必定坐响白板前排排坐住睇,如果個位有玩具擺左响度,佢重會一路整走佢地一路講“唔該借借”,睇完後擺番d書去書櫃,如果d書擺得太密佢唔識推開少少放書,佢又係會講“唔該借借”企圖塞本書入番書櫃,真係超攪笑呀!
幼兒樂園第九及第十堂
幼兒樂園第九堂,Ambrose發燒病左,迫於無奈無返.
幼兒樂園第十堂,最後一堂喇,奈何爹爹要返工,重要係返完夜再返夜,無人車媽咪同Ambrose返學,晨早十點去到山林道,爹爹怕媽咪同Ambrose辛苦搭車,所以極力勸媽咪唔好返,就係咁,最後一堂,應該可以攞番份portfolio,無得返學,呢期嘅幼兒樂園真係貴喇,一共無返三堂!
亦都係咁,Ambrose嘅playgroup生活無聲無息告一段落,九月開學之後再睇情況,先至同佢搵興趣班上啦!
第一張圖書證
呢排Ambrose愛上左睇書,每晚都捉住媽咪同佢講故事,一晚可以共讀六至十本之多,而有時喜歡嘅故事,Ambrose聽完都重要媽咪又再講多一次至得,雖然媽咪講故事講到口水都乾埋,但見Ambrose咁熱愛聽故事睇書,媽咪幾辛苦都會講俾佢聽,務求Ambrose對書有興趣,培養佢睇書嘅習慣.不過媽咪發覺如果以Ambrose呢個睇書嘅進度,真係買幾多書都唔夠,而且亦都無咁嘅地方容納越黎越多嘅書同玩具,所以媽咪諗,都係要去圖書館借書至得喇!
今日趁住爹爹返夜早上返黎瞓覺,媽咪就決家帶Ambrose出去市中心圖書館做圖書證,方便日後借書.Ambrose歲幾嘅時候,媽咪曾經帶佢去圖書館,不過因為時間嘅關係,加上當時Ambrose都重係只會攞左本書出黎,媽咪講左少少未講完,佢又走左去,又或者唔睇再攞過本,去左幾次之後,媽咪覺得未係好適合同Ambrose去,所以再無去過喇!估唔到再黎嘅時候,Ambrose已經兩歲喇!
媽咪之前已經準備好哂文件,去到排隊做證,原來圖書證係即申請即有,真係幾方便.做完圖書證,當然要上去兒童圖書館行吓順便借埋書走啦!星期日嘅圖書館都幾多人,所以就算Ambrose一見到圖書館入面有得意動物公仔而叫左出聲,都唔算好過份,無造成騷擾,感覺真係幾好幾自在!Ambrose見到圖書館有咁多書,當然已經自動自覺走去攞,再俾媽咪講故事啦!一本接一本咁講,媽咪根本都無時間去挑選圖書借走.後來,Ambrose攞起左兩本一樣嘅書,點都唔肯放低一本,又好積極去搵地方坐住睇書,媽咪看在眼裡真係覺得Ambrose好可愛!原來果兩本書都係“豬”,重要係屋企都有,媽咪點勸佢都唔放低本書,要用巧妙嘅方法攞走其中一本,所以媽咪一定要幫Ambrose借走呢本書啦!
响圖書館逗留左個幾鐘,重病緊嘅媽咪講故事都講到口乾又攰,所以忍唔住都要同Ambrose講要走喇,最後Ambrose一共借左四本書,希望Ambrose鍾意睇書嘅熱情唔會係三分鐘熱度啦!媽咪都要努力喇,希望可以盡量同Ambrose每晚都講到故事,同埋希望可以每星期或者隔星期帶Ambrose去一次圖書館,真係要堅持呀!
2011年8月27日 星期六
米奇音樂嘉年華
兩個月前買飛嘅米奇音樂嘉年華終於都到左喇!媽咪又係超級期待!不過今日媽咪病左,個人好似wing wing哋咁,又耳塞塞流鼻水,人又攰,媽咪曾經有一刻想放棄唔去架喇,不過知道Ambrose鍾意米奇,呢個周末周日都係媽咪一個人湊Ambrose,唔出街留响屋企又唔見得可以真係休息到,所以都係頂硬上啦!
今次Ambrose瞓飽飽食飽飽先出發,不過由於今晚爹爹返夜,所以要勞煩浠爸車我地出去.爹爹返工前拆左Ambrose個car seat,等浠爸揸車過來時安裝上車,咁樣一來Ambrose安全d,二來媽咪又舒服d,三來就係Ambrose第一次坐其他人嘅車,有自己car seat應該會有多d安全感!就响浠爸停車,爹爹準備過對面馬路裝car seat嘅時候,Ambrose唔知點解未見到浠爸已經扯住媽咪向相反方向,到浠爸落埋車,Ambrose見到佢時,媽咪想拖Ambrose過埋馬路睇裝car seat,Ambrose已經死命咁扯媽咪走人,大力程度係媽咪都扯埋走!真係唔明點解Ambrose咁怕見到浠爸,對上果次浠浠生日就已經喊到死咁濟,又唔肯玩發哂呆咁!爹爹好快攪掂左car seat,之後就走番過黎抱起Ambrose上車,再同Ambrose講爹爹返工,要聽媽咪話,唔淮喊,跟手再講bye bye走人.爹爹走左一陣之後,媽咪都唔記得講左/做左d咩野,甚至乎好似都無講無做任何野,Ambrose無啦啦忍唔住喊,個樣慘到呢....哈哈!好彩,喊左一陣,浠浠同Ellen姨姨都到埋,呢幾日病左嘅Ambrose已經日日夜夜提住浠浠,好似好掛住浠浠咁,所以浠浠一黎到,Ambrose都止到喊.不過由於兩個人嘅car seat安裝响一左一右,媽咪要坐响兩個小朋友嘅中間,加上浠浠張car seat微斜,佢自己又好難坐起,變相佢地兩個都唔係好睇到對方,所以浠爸一開車,Ambrose可能平時坐慣係爹爹或者姑丈揸車,唔見爹爹只有浠爸,佢喊哂搵爹爹呀,真係陰公!媽咪為左鎮定佢情緒,迫不得已都要俾個奶咀佢食,等佢多番d安全感!
一直去到九展,Ambrose都係擰埋塊面望出車外無出過聲.由於以媽咪同Ellen姨姨習慣唔會父母同買飛睇show,所以浠爸只係負責車我地出去,唔會一齊入場.呢個Ambrose一落車就不停問叔叔去邊,媽咪話叔叔泊車唔同我地一齊,之後佢就開始生猛番哂,真係服哂佢呀!見時間尚早,媽咪同Ellen姨姨去左保齡球場附屬嘅餐廳食少少野先入場.
Ambrose知道黎九展係睇米奇,佢响屋企已經成日話搵Goofy同Donald,所以佢黎到之後非常興奮,經常笑住又彈又跳又跑咁,不枉媽咪病住都堅持同佢黎睇.媽咪以為一切都順利,瞓飽食飽,加上米奇嘅吸引力,入場應該無問題.點知就係响收左飛尾後未入到會場嘅時侯,Ambrose唔知點解又扯媽咪走,佢大力到扯埋媽咪出左去,Ellen姨姨唯有自己行先,媽咪真係頭都大埋!究竟點解Ambrose响會場入口先至開始唔肯呢?之前一直都好地地好期待好興奮架喎!係唔係因為佢見到入面好多人呢?照計入面超光猛未熄燈,唔似上次波波show咁暗,應該唔係光線問題丫!真係唔明!不過媽咪最後同Ambrose講媽咪抱佢入去好麻,好彩今次Ambrose又肯,就係咁,都比上次順利好多入到場!
雖然個音樂劇話係七點鐘開始,不過坐低左好耐之後都重有好多人陸續入場,成個show都遲左開始,媽咪都不知幾擔心Ambrose由肯坐到等到唔肯呀!不過米奇吸引力都算夠,一開始熄哂燈攪左一輪後就已經見到大大隻Goofy,Donald,Minnie同Mickey公仔走出黎又唱又跳,Ambrose都係咁手指指!
不過可能媽咪都無點睇過廸士尼卡通電影,所以之後不斷做嘅廸士尼卡通電影片斷,又阿拉丁,又唔知咩人魚,好多都唔識,Ambrose又點會識丫,哈哈!可幸係Ambrose都留神睇,又唔係話好興奮好有興趣,不過又無扭計咁啦!再加上Minnie同Mickey等大公仔中間穿插走出黎,Ambrose都有耐性睇!
對於好似媽咪呢d無咩耐性又驚Ambrose無咩專注力嘅人黎講,最唔好嘅係有中場休息時間,睇得好地地,中間又休息,真係好驚Ambrose又扯媽咪走囉!媽咪同Ellen姨姨趁中場時間走落樓下平台位置俾兩個小朋友郁動吓玩吓,不過因為平台前面其實係玻璃牆,會場保安一見小朋友去掂去摸去挨住塊玻璃就阻止,媽咪想話影張相都好難,唯有坐吓樓梯食吓餅仔就算啦!
下半場再開始,仍然係人魚同海底大合唱,再做左d唔記得係咩之後,就到toy story喇!Ambrose同浠浠見到胡廸都精神為之一振,哈哈!浠浠由入場講巴斯講到真係有toy story,終於都俾佢恨到啦!巴斯出埋場,當然係全場最high嘅時候,唔明點解咁多小朋友都鍾意巴斯,呵呵!
音樂劇七點開始,遲左成十至十五分鐘開始,加上有中場休息,完場時已經近九點喇!媽咪臨走時問Ambrose好唔好睇,佢話好睇,又真係估唔到Ambrose可以坐咁耐同埋真係鍾意睇喎!下年再有時,一定要買飛同佢睇至得!今次媽咪買$100飛,兩歲以下小朋友唔使錢入場,即係$ 100兩個人睇場show,簡直係超抵啦!之前有人話坐山頂位不如唔好去睇,媽咪又覺得無咩野,可能媽咪選左對正台嘅山頂位,其實都睇得好清楚,反而坐得前媽咪有擔心Ambrose會驚果d大公仔,而家真係perfect!
2011年8月25日 星期四
轉讓近全新成長繪本(一套六本精裝硬皮書) (已售)
呢set公主王子成長繪本,媽咪鍾意佢主題貼近生活,所以專登訂番黎俾Ambrose.但由一歲開始放响Ambrose書櫃到而家兩歲,Ambrose攞出黎要睇嘅次數真係超少,有時攞左出黎,都只係揭左 一兩 頁,當媽咪要講時佢就話要收番埋唔睇,次次都係咁,所以媽咪覺得Ambrose似乎對呢套書興趣一般.有見Ambrose書本同玩具都日漸増多,媽咪為左騰空多d空間俾Ambrose擺放佢有興趣嘅玩具同書本,雖然有d唔捨得,媽咪決定出讓呢套書!呢套書一共六本,每本26.6 x 25.7 c m大,每本三十二頁.香港有書店出售呢套書,不過全部都係細本同埋只係平裝書(即唔係硬皮書),價錢好似大約三十元一本.媽咪唔太記得呢套書買返黎連運費幾錢,呢套書雖然一直放左出黎俾Ambrose自行取閱,不過因為佢真係超少攞出黎睇,所以近全新,完全同其他甩頭甩骨嘅書成強烈對比,近全新二手價$180一套六本,由於書重,郵費一定貴,所以媽咪只作屯門/灣仔面交,有興趣請私人留言給我!
本系列繪本以教導孩子對於成長過程中,會遇到的問題與品德學習,以豐富的畫面與趣味簡潔的文字,讓孩子能在故事中潛移默化,培養良好品性與德育.
2011年8月24日 星期三
轉讓二手串珠/穿線/繞珠玩具(已售)
親子共讀嘅魔力
最近Ambrose鍾意睇書,媽咪一放工返黎,佢就扯住媽咪入書房想攞書睇(平時媽咪講嘅書會收入書房,睇時先攞出黎,Ambrose唔可以隨意攞到)!唔知係因為攞唔到嘅書,所以佢先至鍾意睇,定係媽咪真係搵啱主題佢先至鍾意睇呢?平時書櫃嘅書佢可以自由攞出黎睇,反而又唔覺佢鍾意睇,真係好奇怪!
Ambrose呢排病左唔係幾肯食藥,就算氹到佢食,佢都係食完一枝藥就唔肯,其他果d都要迫住灌佢食,真係好慘!今晚媽咪又要氹Ambrose食藥,又係自己食左一枝之後唔肯再食,但媽咪一定無力抱起大力掙扎嘅Ambrose灌藥,所以媽咪唯有盡力氹Ambrose,但佢完全唔理媽咪!直到媽咪好隨意講左一句:「你唔食藥今晚媽咪唔同你睇書書架!」Ambrose聽到之後終於抬起頭望一吓媽咪,然後緊緊張張跑埋媽咪度,自動自覺攞藥水食,超叻仔呀!原來睇書嘅魔力,係連唔鍾意食藥都可以克服到!媽咪真係唔知道呢一句說話嘅威力咁大,真係有d意外!希望Ambrose鍾意睇書唔會係三分鐘熱度啦!
今晚Ambrose唔再睇“沙灘樂趣多”同埋“Sport Goes to School”,佢要睇“上學的第一天”,“看醫生”同埋“交朋友”,真係貪新忘舊呀!不過見佢好專心聽哂三本書,又會揭前揭後指住d圖畫好似想問“呢個係咩黎架?”媽咪又覺得佢真係有興趣睇.為左獎勵Ambrose咁叻,肯自己食藥,媽咪再攞左oxford reading tree set播碟俾佢聽,不過由於本書每頁得一句,而每本又得幾頁,真係超快讀完一本,Ambrose好似都唔知發生咩事咁,哈哈!超快完成左呢set書之後,Ambrose又想媽咪攞新書讀俾佢聽,今次媽咪攞左之前响台灣訂番黎,東西出版嘅“小手忙翻天”,呢set書訂左番黎成年都未開始用,今晚就攞出黎試吓先!又係播碟聽左首歌仔,再聽埋每種動物嘅相關短句,之後就去到小手翻書果part,Ambrose翻左幾翻,開始無興趣,望住媽咪擰頭,似乎呢set書真係未係時候玩喇,除左因為係國語之外,媽咪諗Ambrose其實係想聽故事而唔係讀句!最後,媽咪問Ambrose係咪想媽咪講故事而唔係聽碟,佢話係!媽咪即時再攞埋“我自己會讀”其中三本書出黎準備講俾佢聽!爹爹見媽咪忙左成晚,佢提議由佢講,點知Ambrose睇書係有特定人選架,睇DWE就一定要爹爹,媽咪行埋去一齊聽都推走媽咪;講故事就係搵媽咪,今次爹爹話由佢講,Ambrose係都唔肯喊哂口咁推走爹爹,真係服左佢!不過媽咪成功游說Ambrose俾爹爹講,聽吓爹爹講故事好唔好聽,結果係爹爹講完第一個故事之後,Ambrose雙手推走爹爹,由媽咪從新講左呢三個故事俾Ambrose聽,聽完之後,Ambrose終於都捨得去瞓,哈哈!今晚早教時段,全部都係聽故事,無其他喇!
2011年8月22日 星期一
講故事
前排媽咪見Ambrose開始抽起書架上面某d書要求媽咪同佢講故事,媽咪一一答應,一個晚上可能會講上五六本書,呢d書,都係之前媽咪買落嘅幼兒生活習慣書,內容都係講洗白白,沖涼,刷牙,痾臭臭等嘅書,媽咪諗,呢d書可能比較貼近生活,主題好直接,所以Ambrose似乎都幾鍾意聽!因為咁,媽咪較早前就住Ambrose唔鍾意玩沙同埋應付佢將會開學,買左“沙灘樂趣多”同埋“Sport Goes to School”,估唔到呢排佢真係晚晚都要媽咪同佢睇至安樂.相比起基礎漢字500,睇過一次之後,每當媽咪一攞出黎佢就耍手擰頭唔睇,媽咪開始感覺到Ambrose應該係對一d貼近生活嘅短故事有興趣,而唔鍾意單純為認字學句嘅書!
見Ambrose每晚都捉住媽咪要媽咪同佢講書書,似乎呢個小朋友開始鍾意聽故事喎!又見近期Ambrose睇醫生喊,加上快將開學,同埋時有唔合群嘅表現,媽咪特登去書局買左三本書,分別係“看醫生”,“上學的第一天”以及“交朋友”,趁Ambrose有興趣聽故事俾佢聽多d令佢唔好怕!今晚同佢講呢三本書,佢都好專心聽.其中“看醫生”同埋“上學的第一天”重要求媽咪重講,希望呢d書對佢起到作用啦!
2011年8月21日 星期日
2011年8月21日
今日Ambrose都重係發燒,所以返唔到幼兒樂園喇!不過起左身之後,都有同Ambrose出街!因為今日姑婆間改衫店開張,爹爹媽咪循例都要去一去致賀.
今日出街時Ambrose比平時出得多汗,一頭濕哂,估計佢可能身體要散熱,爹爹話出吓汗好呀,燒會快d退喎!
去完姑婆新店再返屋企,想話俾Ambrose抖吓,不過食左藥嘅佢好似唔係好瞓到咁,點氹佢都唔瞓,你要佢瞓就扭計喊,真係攪著爹爹媽咪,因為佢唔瞓我地都無得抖架麻!
結果,都係同佢去探一探表姐啦,三表姐弟見面又係好開心,不過玩左一輪又要走喇!原來表姐下星期二要去海洋公園呀,為左唔好傳染佢地病左去唔成,都係快快走人!
今次返左屋企之後,真係要捉Ambrose瞓覺,因為七點喇,佢成日都未瞓過,實在太得人驚喇!爹爹同Ambrose瞓時,媽咪就落左去買餸整粉俾Ambrose食;媽咪買完返屋企,Ambrose終於瞓著左!趁Ambrose瞓著左,爹爹媽咪即刻開餐食之前買左嘅外賣壽司.時間啱啱好,食完壽司,媽咪都未開始煮粉俾Ambrose,佢就已經起左身喇,前後都瞓唔夠一個鐘,瞓得好少呀!
媽咪見Ambrose起左身又即刻去整粉俾佢食.見佢無咩胃口,媽咪買左蕃茄洋蔥煮粉,諗住酸味味,開胃d!點知Ambrose掛住食蕃茄同洋蔥,好識食咁只“不”餸唔要粉,叻到佢丫!睇黎佢都幾唔舒服,平時佢係唔偏食,有野就一定要食,呢幾日佢都唔係食太多,有包都唔食,而家重要挑餸食!唉!快d好番啦!
可喜係Ambrose真係退到燒喇!出左一身汗果然真係退到燒呀!
2011年8月20日 星期六
麥當奴叔叔生日會
今日係Ambrose朋友仔雅雯嘅生日,佢地响麥當奴開生日會.不過由於Ambrose一直都唔退燒,媽咪遲遲決定唔到同唔同Ambrose去生日會好.生日一年一次,而且今次重係Ambrose第一次去朋友仔嘅生日會,唔去好似好可惜咁!去嘅話,又好似明知咁多小朋友响度,怕佢惹埋其他人又或者其他人唔鍾意,真係兩難!
不過見Ambrose都只係有燒,無咩其他嚴重病徵,爹爹決定去啦,最多到時發覺真係太多人我地先走啦!結果,人唔多,地方亦濶落,我地坐埋一個隔開得遠少少嘅位,都ok啦!加上Ambrose一出到街一向都唔合群,基本上全部小朋友走左出去玩,佢就要拖實爹爹媽咪一路向後行,唔同人地一齊玩,唉!真係唔明佢係唔知點同人玩定唔鍾意同人玩,媽咪希望開左學之後,佢返多左學,同多d同學仔相處過,會變得合群一d啦!
成程生日會,有好幾個小遊戲,媽咪只係半推住Ambrose去玩左其中一個,其他果d,佢都唔肯行出去,推都唔郁呀!一直都係坐响位度食栗米同望人玩咋!媽咪見佢反正都病,唔好同其他人玩太埋喇,今次唔迫佢啦!
生日會大約個半鐘,臨完前Ambrose飲水唔小心倒濕左條褲,爹爹趁勢叫走先,等Ambrose早d返去沖涼食藥抖吓!
2011年8月19日 星期五
兩歲生日
今日係Ambrose兩歲生日,媽咪特登攞左一日假諗住同佢入去廸士尼玩.一早起身,Ambrose已經叫住要出街街,去廸士尼,媽咪同佢換好衫之後就開始執野,期間Ambrose不斷催促我地,要我地同佢著鞋出街,真係服左佢呀!執到咁上下嘅時侯,爹爹無啦啦攞左個探熱器出黎同Ambrose探熱,一探之下,原來Ambrose發燒呀,即刻邊度都唔使去!Ambrose繼續扭想快d出門口,不過已經明知佢發燒,我地都唔諗住去廸士尼喇,費時佢出左去曬多一曬重病呀!氹左Ambrose一陣,可能又加上扭左一排攰啦,同埋可能佢真係病,媽咪俾左個奶咀佢,問佢瞓唔瞓,佢又乖乖地話好就入房好快瞓左!十二點幾醫生果邊排到佢,爹爹先車出去睇醫生.
其實睇醫生嘅時候,Ambrose都退左燒,不過係邊緣狀態,爹爹都有問退左燒去唔去廸士尼好,不過媽咪都係驚佢出去曬好易再燒過,所以生日流流,無得去廸士尼玩,重要食藥留在家中,Ambrose今年兩歲生日真係好慘慘呀!媽咪應承Ambrose好番再同佢去過啦!
2011年8月17日 星期三
恐龍
今日爹爹同Ambrose去左Mega Box行街街,Ambrose嘅收獲係兩隻恐龍,好大隻呀!上次同佢去時佢已經唔捨得放手架喇,今次媽咪無一齊去,爹爹即刻買左俾Ambrose,睇佢又摸又鍚隻恐龍就知佢有幾鍾意啦!真係唔明點解Ambrose會咁鍾意動物,好典型嘅男仔呀!
Lego House
星期日幫Ambrose開左個生日會,都未到正日生日,份Lego House已經拆左出黎玩喇!第一晚Ambrose超攰都唔捨得瞓,就係為左玩呢間屋,之後重要攞住“媽咪”一齊入房瞓,哈哈!媽咪果晚已經幫Ambrose砌好間三層嘅屋,諗住三層比平面兩層較開放,方便Ambrose小手伸入去攞同砌人或物.點知,奶奶話第二朝佢未返到去已經俾Ambrose拆左間屋,散哂!真係激親媽咪呀!斯文少少都唔得嘅!
之後媽咪收起左少少配件,諗住都係唔好一次過放哂出黎俾Ambrose玩,點知,奶奶又砌番哂出黎,不過佢好勁,自創砌一層嘅屋,一層屋,前花園可以好大,放哂所有配件入去又唔係好怕高空發展帶黎嘅拆屋後果!雖然無間隔可言,張床就响前花園度,隔離係爐頭同煲,哈哈,不過Ambrose照玩可也,只係投入d角色做d咩,完全未明白理性同實際上嘅不可能,那管他吧!相信當佢再大一點嘅時候,再慢慢糾正返同佢再起過間屋,應該無問題吧!
Ambrose呢間屋果然last到好幾日都未散,哈哈!見佢好似都幾鍾意攞起入面嘅人仔玩,媽咪好開心!最攪笑係奶奶話佢呢幾日唔知做咩成日講up & down,媽咪不以為意,但見佢成日攞住“媽咪”行間屋嘅樓梯,媽咪諗緊佢係咪諗起DWE教上落樓梯果課提到up & down,見有條樓梯所以成日同人仔行樓梯同講up & down!
2011年8月14日 星期日
兩歲生日會
Ambrose就快兩歲喇!因為生日正日係星期五嘅關係,媽咪諗住同小部份較為親密嘅親友一齊食餐飯同切蛋糕,所以提早到今日(八月十四日)同Ambrose攪個小小兩歲生日會!
不過因為之前成日都未諗定會唔會同其他人一齊慶祝,定係一家三口出去玩吓就算,遲遲都未落實有無生日會,到落實會有個小小生日會時,又到爹爹誤會左係過左生日之後果個星期日攪,到媽咪發覺大家攪錯左嘅時候已經係昨日嘅事,所以都無咩預備d咩,蛋糕都無訂到,臨時臨急先約人加買野,不過因為响屋企攪,同埋都係叫外賣,所以雖然急,但都無太大問題!
尋晚已經去左超市入定飲品零食同埋啫喱涼粉配料,原本應該由媽咪整嘅,不過因為陪Ambrose瞓,加上媽咪尋日太攰嘅關係,陪到媽咪都瞓著左,哈哈!所以整啫喱就由爹爹代勞喇!生日banner用番上年媽咪自製果條,只係今年兩歲,所以媽咪之前已經再印好改過個數字就ok,都係今日放左學返屋企先掛嘅!
今日Ambrose放左學後我地就打道回府,接埋表姐返屋企一齊玩,Ambrose只係响車程中瞓左大半個鐘左右,算係差吓電咁啦!返到去,因為爹爹同媽咪未食過野又未買蛋糕,所以近近地去左卓爾居食午飯加買蛋糕.超失望地,蛋糕無咩款式,全部都係朱古力味“黑忟忟”嘅蛋糕,一係就迷你天使魔鬼蛋糕,同埋一個叫夏日天使嘅天使蛋糕面加少少berries.由於上年Ambrose生日都係買左個好plain嘅牛乳蛋糕,今年實在唔太想又整個咁plain嘅天使蛋糕,所以媽咪超唔開心,但奈何已經無咩時間又撲出去市中心買,所以媽咪最終都選左個藍莓脆脆蛋糕,都係“黑忟忟”!就要俾錢時多口問個店員係咪得咁多蛋糕,原來佢話唔係,俾左本書我地睇,多左幾款咁上下啦!不過全部都唔吸引,係得一個變型金剛又係朱古力味“黑忟忟”蛋糕,都叫有少少噱頭,雖然都只不過係一個柯柏文樣嘅一大塊朱古力面放上個朱古力蛋糕上面咁行貨,不過都話哂係變型金剛系列嘅蛋糕丫,都比較貼近同小朋友慶祝生日啦,所以媽咪二話不說就改要呢個蛋糕!經過今日一役,媽咪決定下年Ambrose生日,真係要好好好同佢訂番個蛋糕至得喇!今年佢都重未識太多野,有得食已經開心麻,下年媽咪相信唔可以咁求其喇!
買完蛋糕返到屋企,發現舅父同表哥已經自己上左黎,舅父重去左反斗城買左一桶三架嘅巴斯光年車仔俾Ambrose,都未等切蛋糕就已經拆左出黎玩緊喇!Ambrose超鍾意呢幾個車仔,成日都一手揸住一架周圍行,唔俾人攞.一桶三架佢只可以攞住兩架,佢永遠都係攞青青地色果兩架,有架啡金色嘅佢都勉強可以借俾其他人玩!唔知係咪太鍾意d車仔呢,Ambrose玩完又會自發擺返去個桶度收好,真係好罕有,哈哈!
今日嘅生日會,只叫左姑仔一家同姨婆夫婦加小馬哥,唔算多人,不過小朋友加埋都有四個,超熱鬧!四個小朋友玩左一個下午,一時就糖痴豆,一時就水溝油.睇得出表哥真係好乖,會聽人講野,唔會搶Ambrose玩具,而且當Ambrose有d危險動作,佢都會用手護住佢,真係好抵錫!唔知Ambrose近多d表哥,會唔會學到佢一半咁乖呢?Ambrose又唔知點解好似都好鍾意表哥咁,之前表哥响四川讀書好少見,而家佢返香港讀書,媽咪又只係一星期先返去一次食飯,咁少時間之間Ambrose就咁快鍾意左表哥咁!媽咪見Ambrose有玩具玩又會俾表哥一齊玩,同表姐爭完嘅野佢又識得take turn俾表哥,之後表姐搶佢玩具佢爆喊,到攞番個玩具時又肯同表哥一齊玩,哈哈!睇黎呢個表哥嘅地位可能泊得住表姐喎!
終於都到夜晚時份,外賣pizza同壽司都攞齊返黎,加埋蛋糕,啫喱涼粉同埋其他小食,成檯都係!影左相唱左生日歌,就係禮物時間,姑仔送左一盒限量版嘅B. Duck禮盒一份,姨婆係利是,表哥份禮物已經下午拆左出黎玩喇,而爹爹媽咪當然攞埋份Lego Family House出黎啦!不過因為人太多,個個都想食野,混亂間都無咩點影太多相,對比一歲生日會,今次真係影得少喇!
每次食野表姐都扭計發脾氣,真係唔明點解,又要氹佢食飯,有時媽咪諗如果佢唔食就由得佢餓吓啦,無謂次次都好似搏鬥咁!爹爹竟然氹表姐食好飯就去拆Ambrose份禮物,媽咪聽到都有少少唔高興架,Ambrose份禮物當然係Ambrose拆架啦!表姐重要討價還價問係咩黎先至肯食飯,真係有無攪錯呀!食完飯,Ambrose好似無左件事去拆禮物,就算爹爹同佢講左好多次去拆禮物,佢都無動於衷,真係好笑!結果,爹爹又叫左表哥表姐一齊拆,媽咪雖然唔係好想,不過唔通嬲小朋友咩,無出聲由佢地啦!拆完之後,大家都好心急開埋個盒黎玩,媽咪真係驚人太多又亂,一個唔覺意唔見左d配件,不過小朋友心急要玩就無計啦!開左之後,表哥同表姐就埋首去砌,可憐Ambrose想攞一舊黎玩都俾表姐搶走!好彩媽咪出面幫佢攞返d未要砌住嘅花花同水壺,咁Ambrose先有得玩吓咋!慘慘!重要Ambrose張私家椅俾表姐坐左,表姐又完全無話要讓俾Ambrose坐,佢又唔肯坐開少少,Ambrose想玩,唯有迫埋一條隙到玩咋!
今日Ambrose除左响回程時在車上瞓左一陣之後,玩左成日佢都無瞓,好勁!等到所有人走左之後,Ambrose終於可以舒舒服服咁坐响自己張椅度玩Lego,佢不知幾鍾意呀,係咁攞住黎玩,叫極都唔肯去瞓!最後,爹爹容許佢攞住間Lego House嘅媽咪陪佢瞓,先至肯入房瞓,爹爹話佢幾乎係即時瞓著左呀!哈哈,攰到咁都掛住玩!真係傻豬呀!
就係呢個5639 (source from official lego website)
砌左三層樓個樣
幼兒樂園第八堂
上一堂嘅幼兒樂園,因為爹爹要返工,而爹爹又唔想媽咪晨早同Ambrose自己搭車去尖沙咀返學咁辛苦,所以上堂決定唔返學.今堂返番學時,發覺Miss Hui返左黎,但賢姐姐又換左另一個助手姐姐,唔知係暫時定係之後都會係咁,媽咪鍾意賢姐姐多d呀!
今日返學又係遲少少,基本上係無咩時間free play到,原本媽咪知道free play時間就黎完,都無叫Ambrose攞玩具玩,點知Ambrose自己攞左個入圖形嘅大玩具返位玩,輪輪盡盡返到埋位,只係研究點用形狀匙去扭開對應嘅門,都未真係開到,Miss Hui已經叫收拾喇!無法子啦,十點嘅班對於我地住咁遠黎講真係好早,遲唔過free play都已經好好喇!
收拾玩具之後就圍埋點名,今日Miss Hui要家長們點到自己小朋友名字時唔好提小朋友,要小朋友自己舉手話到,媽咪見有一d小朋友真係要望住叫幾次名先勉強識得舉手,有 一兩 個就好醒咁一叫就識舉手叫到,而Ambrose都叫中間,Miss Hui叫左兩次佢個名先識舉手,希望返多兩堂,佢會再有多d進步啦!不過媽咪留意到班入面兩個小女生 都對 老師嘅指示比其他小男生都要快同有反應,唔知係咪女仔真係叻d嘅呢?見到Ambrose成日都係得個望字睇字同呆樣,媽咪真係唔明點解佢唔可以好似其他小朋友咁投入自在咁玩同反應!希望呢個只係過渡期啦,希望佢明白左返學係咩一回事之後佢嘅反應會好d啦!
點完名,今日無玩響板,轉左玩沙槌,Miss Hui每次叫三個小朋友出去排隊攞,訓練小朋友識得排隊而唔係一窩蜂圍住去攞,叫到Ambrose時佢都係發呆咁,本來佢都有少少想行出去架喇,但佢又擰轉頭望吓媽咪,媽咪叫佢自己出去排隊攞,佢又想拉媽咪手一齊去,媽咪再同佢講要自己去攞架,佢都麻麻地願去咁,最後都係Miss Hui拖佢出去幫佢企好排隊攞!唔知係咪因為咁,平時唱歌一定會搖沙槌嘅Ambrose無搖到,仍然响度得個呆望,呢個仔真係好慢熱呀!
玩完沙槌,又係故事時間,今日講嘅故事主題係一齊玩,透過小魚周圍搵朋友同佢玩而帶出主題“一齊玩”嘅概念,今日呢本故事書又真係好唔錯,每頁一打開都有隻立體嘅海洋動物走出黎,好能夠吸引到小朋友!重要係中文書添,唔知點解平時媽咪又唔覺有呢d書賣喎!
講完故事,今日無手工時間,因為Miss Hui話去隔離活動室玩集體遊戲喎!過到去,原來已經準備左一張彩虹傘.Miss Hui教左家長要留意小朋友揸傘嘅手唔可以反手同用手指勾住後,唱歌仔同“fing”傘開始喇!“fing”完一輪,家長攞起彩虹傘,Miss Hui要小朋友行入傘下面,不過只有 一兩 個小朋友好開心走入去玩,其他嘅都唔郁,Ambrose就係其中一個,佢重好堅持要繼續“fing”,而有個小朋友重喊添!可能因為咁,Miss Hui改為掉熊bear bear入傘中,歌仔唱停後,傘舖在地上,叫小朋友行入傘中幫手執,咁樣小朋友又肯喎!Ambrose雖然肯攞bear bear熊俾Miss Hui,不過佢好多時候都企埋左一邊唔行埋個彩虹傘度,係之後不斷見小朋友執bear bear熊,Miss Hui無叫佢名佢都自己靜雞雞去執,令媽咪諗起有一次同佢上幼潛,佢見間房有bear bear熊,係咁想要媽咪攞俾佢,唔通Ambrose好鍾意bear bear熊?
今日唔知做咩,Miss Hui話要影相,所以為左要每一個小朋友同家長都影到,呢個彩虹傘都玩左好耐,除左單獨照重影埋大家一齊玩嘅相添!媽咪估可能最尾一堂會派番個profolio,入面可能就係夾住之前畫嘅畫同埋呢d相!
玩完彩虹傘,係時候去洗手手食茶點!今日茶點生果又係蕉,雖然Ambrose而家唔會食到吐番出黎,但佢又唔係話好鍾意食,如果無其他選擇,佢就好地地慢慢食左條蕉去;但如果有埋其他茶點,基本上佢差唔多一見到就即時塞條蕉俾媽咪想唔食!今日又係咁喇,同檯有個小朋友又係咁,媽咪keep起兩份餅乾茶點,要兩個小朋友一定要食埋先可以食,哈哈!不過過左一陣見兩個人都食到吽哂,可能半條蕉都幾飽滯吓,見都係淨番少少,都由得佢地唔食,俾佢地食餅乾提子乾同埋包包啦!
今日有d小插曲,班入面有個一向都乖巧嘅小男生,由free play到落堂都斷斷續續喊唔停,佢爹爹只係行去房入面個架攞少少野,佢已經暴喊,見到都好可憐呀!媽咪忍唔住問小男生爹爹,佢係咪已經返左學喇!結果真係,不過佢爹爹話其實只係開始左適應班咋!開頭一星期有父母陪住上三個鐘都相安無事,係 後來 老師話最尾果幾十分鐘,家長要嘗試離開課室俾小朋友自己上堂,咁樣之後小男生就變成而家咁樣成日喊,父母一離開少少都已經喊到好淒涼咁!媽咪所見,小男生唔止係爹爹離開少少但見到都喊,而係佢會本來好地地,佢爹爹都响佢身邊,但佢都會無啦啦觸動神經咁喊,睇到媽咪都心驚驚!以Ambrose平時上堂成日都要痴住媽咪,媽咪一行開佢都真係可以唔玩去搵媽咪,九月開學都唔知點算好喇!因為學校其實八月已經開學,有適應期俾小朋友返學,不過因為Ambrose開學時未夠兩歲唔返得住,所以學校要Ambrose九月先返學,但九月返學係完全無適應期,即係話Ambrose一返學就係要自己一個人入課室上三個幾鐘,媽咪本來已經夠擔心架喇,今日見到呢個小男生咁樣,媽咪同佢無關係都睇到有d眼濕濕咁,到時Ambrose真係返學,佢一定喊死呀,唔知媽咪會唔會忍唔住喊埋一份呢?Miss Hui有見呢 一兩 個月都有學生陸續開學,為左令小朋友對學校環境無咁陌生,佢建議家長可以同小朋友多著校服再帶小朋友去到學校門口,等小朋友知道原來返學係响呢度返,無咁陌生!不過Ambrose似乎唔多鍾意套校服,氹極佢都唔肯著,著左都係咁叫除衫,呢個方法好有難度!媽咪擔心Ambrose返左第一日學之後第二日未必肯著校服出門口添呀!唉!
2011年8月13日 星期六
2011年8月13日
今日爹爹朝早放工返屋企瞓覺,為左唔好嘈住爹爹,媽咪一早起身就同Ambrose梳洗換衫落樓食早餐.本來媽咪諗住行一陣十蚊店好等埋浠浠同佢爹爹食埋早餐同Ambrose一齊去公園玩,不過媽咪大頭蝦唔記得左攞電話就出左街,所以食完早餐行左萬寧買果汁俾Ambrose之後,媽咪又要同Ambrose返屋企先!
响屋企嘅Ambrose都算乖,無話好嘈,不過因為媽咪之前已經同Ambrose講左會同浠浠一齊玩,所以佢返到屋企之後不斷叫住浠浠個名,可能佢覺得奇怪點解又要返屋企唔係去玩咩?!等浠浠期間,Ambrose又攞左佢近期至愛嘅Day & Night積木黎玩,之前媽咪見Ambrose未能夠對住圖黎入好份積木有d失望,以為都係好簡單嘅事,點知Ambrose對極都入錯,媽咪逐個逐個同佢睇同形容佢知先至勉強入得好,自己玩就一定亂哂.不過媽咪今日先坐定定睇份guidebook,先至發現睇圖入積木要成三歲先開始挑戰,由Day去Night咁上,而三歲而下原來只係俾佢地隨意入,訓練手眼協調.媽咪實在太心急喇!
玩左陣Day & Night積木之後,Ambrose又要求玩泥膠,當然啦,佢要求到,媽咪一定陪佢玩!Ambrose未識得控制力度去碌扁泥膠,好多時都係媽咪幫手整!不過佢知道個圓形模,“吸”左落泥膠之後就可以整到一個圓形,可能呢個對於佢黎講係比較易,所以佢都樂此不疲係咁整圓形,重扮食,又請媽咪食,好得意!Ambrose今朝好好唱口,一路玩一路唱外星話歌,無停過!
玩左一輪,終於都等到浠浠喇!收到電話媽咪就同Ambrose落公園搵浠浠玩喇!今次去呢個公園,媽咪好少去,因為好僻靜,媽咪自己同Ambrose去有少少驚,所以盡量唔去,不過今次有埋Ellen姨姨一齊,唔怕!
呢個公園有條有好多一格格洞嘅橋,Ambrose就比較少玩呢類型講求平衡嘅遊樂設施,所以今日真係一個好機會俾佢試多d喇!只見Ambrose腳震震咁行落去,唔小心差左隻腳入洞度,之後佢每次行呢條橋,就一定要媽咪拖住行,再唔係就一定兩隻手都扶住側邊慢慢行,而唔會單手扶邊行過去.
估唔到Ambrose對浠浠完全唔生保,Ambrose玩親d咩都會叫住浠浠,好想佢同自己一齊玩咁!不過浠浠就成日俾檸檬Ambrose食喇,佢一時就自己玩,一時就企左响度唔玩,哈哈,都有少少似Ambrose喎!
玩左一陣之後,Ellen姨姨攞左泡泡水出黎玩,當然,Ambrose係唔會去追泡泡,佢一定係要吹果個,不過佢成日都唔識離身少少先吹,所以攪到一肚同一腳趾都係泡泡水.
都唔知玩左幾耐,見太陽越黎越猛,媽咪同Ellen姨姨都係決定行埋十蚊店就返屋企瞓覺喇!不過Ambrose可能太攰喇,行到尾聲時佢係咁要媽咪抱住,媽咪排隊俾錢時佢企响度跌一跌,唔知係咪攰到企响度都瞓著左呢,哈哈!
以為Ambrose超攰,所以一返到屋企快快手餵完粥,涼都無沖,只係除哂之前嘅污糟衫之後就同Ambrose去瞓,點知佢又唔願瞓喇,周床撻,又打媽咪,唉,真係好頑皮.結果原本諗住佢好快瞓著,可以舒舒服服食lunch,唔得啦!外賣到左佢都未瞓,一聽見門鐘響就彈起身落床,真係俾佢激死啦!咁又要一齊食野喇!而因為諗住佢瞓左先到,所以叫左d野食係唔啱Ambrose食,但我地食佢就一定要食,爹爹唯有俾包包佢食啦!
食食吓包包,呢隻豬仔就開始支持唔住係咁釣魚,對眼都合埋喇!媽咪忍唔住又影低左佢,哈哈,佢第日大個睇番一定笑死.見佢坐住high chair都釣哂魚,爹爹即時抱佢入房瞓,今次Ambrose終於真係瞓著喇!
原本諗住今日去返playgroup落樓下影特價學生相,但因為Ambrose好晏先瞓,一瞓又好林,結果返五點playgroup,四點半都未起身,要叫醒佢先得,邊度都去唔到!起左身嘅Ambrose又扭計唔肯換衫,氹左好耐先換到衫出門口,今日返學都遲左少少!今日主題係shapes,不過就只教左circle同埋square.教完生字,就响鏡上有張大畫紙,下面有唔同形狀俾小朋友用crayon trace番出黎,啱哂Ambrose啦!今日呢度係最後一堂喇,Ambrose仍然係對所唱嘅歌仔無咩大反應,只有唱bye bye歌時會跟住做動作,同埋係最尾呢幾堂開始跟老師讀生字,見nursery就開學,媽咪無再同Ambrose繼續報呢度喇,等開定左學至諗再同佢報咩學啦!
返完playgroup,又去左婆婆度,搵埋表哥攞埋籃球落樓下打波,再去埋公園玩搖搖車,氹氹轉同slide,媽咪真係超級攰,幾乎無哂力咁濟!返到去重要服侍埋Ambrose食飯飲湯善後,今日真係攰到無朋友呀!
2011年8月12日 星期五
2011年8月12日
今晚媽咪同Ambrose上左浠浠屋企玩.因為媽咪之前買左盒字母模加泥膠set,其實買果時第一時間係諗起浠浠極鍾意字母但唔鍾意泥膠,所以諗呢set泥膠可能幫到佢,但奈何得番一盒,媽咪買左都係留返俾Ambrose先,後來早兩日又見到呢set泥膠返貨,所以買左一盒送俾浠浠,媽咪急不及待要攞俾浠浠玩囉!
浠浠屋企有貓,Ellen姨姨知媽咪驚貓都會收起先,不過媽咪其實都想俾Ambrose同吓貓玩,等佢大膽d,奈何上次同今次一打開門,隻貓已經咧嘴露哂d牙出黎,攪到媽咪又驚Ambrose又驚,Ellen姨姨收埋隻貓媽咪都無力阻止,哈哈!可能媽咪同Ambrose都要d時間習慣吓先得喇!
唔知係咪俾隻貓嚇一嚇,Ambrose異常斯文咁入左屋坐上沙發玩玩具,好少落地同周圍行,無論媽咪同Ellen姨姨點樣撩佢落地同浠浠一齊玩,佢都唔係點郁,真係好奇怪,雖然話佢出去係斯文一d,同平時响屋企係兩個人黎,但今晚嘅佢又真係斯文過頭,真係莫名奇妙呀!
媽咪同Ellen姨姨難得碰頭,雞啄唔斷咁傾計,傾到興起嘅時候,Ambrose竟然出聲叫媽咪走.媽咪氹左佢玩多一陣,隔一陣佢又出聲要走,呢d情形真係好罕有.媽咪問佢係咪唔玩喇,要返屋企,Ambrose話係,見佢咁堅持要走,媽咪諗住佢可能攰,咁就唯有同佢返屋企啦!一入lift,媽咪問Ambrose返去沖奶奶俾佢飲左瞓好唔好呀?佢話唔好,真係俾佢激親呀!
返到去奶奶先話Ambrose瞓到六點九,照計就唔太眼瞓喎,但媽咪見佢有得同浠浠玩都叫走,又好似吽左咁,所以媽咪都照沖奶諗住同佢瞓.點知沖好佢又掛住玩近期新寵Day & Night積木,見到枝奶都無咩反應.媽咪等Ambrose玩完一次之後就捉左佢入房瞓喇!點知佢飲完奶响張床撻黎撻去攪左好耐都無瞓到,媽咪攰到差唔多瞓著但又要苦苦支撐唔好瞓,都唔知過左幾耐Ambrose先至瞓著左,媽咪可能都瞓著左一陣,到起身去沖涼時已經係十一點九咁夜喇!原來Ambrose答媽咪唔瞓係真係唔眼瞓囉,下次媽咪都係問左佢就要信佢喇!
2011年8月11日 星期四
2011年8月11日
今晚雅雯上左黎同Ambrose玩,又係由一開門開始,Ambrose就好似上身咁周圍彈,又叫又笑又行黎行去,精神異常亢奮咁,真係唔明,點解次次佢見到雅雯嘅反應都咁大,成隻猩猩求偶咁!
不過雖然Ambrose見到雅雯好似好high咁,但當雅雯攞佢d野玩時佢都好肉緊唔俾人玩,同平時嘅佢有d唔同!起碼平時佢都會有d玩具肯俾人掂俾人玩,而雅雯一黎佢就樣樣都唔肯!
一如以往,雅雯又係呆左咁睇住Ambrose呢d咁粗魯同霸道嘅行為,唔知雅雯其實想唔想黎嘅呢?可能佢心諗,我都唔鍾意佢咁粗魯,都唔知佢攪咩又要我黎,有得睇無得玩,哈哈!
媽咪俾左治療膠雅雯玩,估唔到佢好有興趣係咁搣,雖然佢搣到一條條絲一地都係,哈哈!玩完治療膠,媽咪開左cake set泥膠出黎玩,基本上唔見雅雯好抗拒泥膠喎,佢重好似幾有興趣添!媽咪就諗,點解Ambrose每次有唔同觸感嘅野都要花上長d時間去接受呢?媽咪見好多小朋友對顏色,泥膠同沙都好熱愛,完全唔會有接受嘅困難,但Ambrose就較抗拒,令到媽咪又再諗會唔會因為Ambrose係剖腹生產而唔係產道出世,所以佢嘅觸感刺激得唔夠,令佢對於唔同觸感嘅野比較易抗拒?不過,好彩嘅係,經媽咪努力之下,顏色,漿糊同泥膠呢三樣野,Ambrose似乎都較以前接受到,而家只差沙!
玩左泥膠一輪之後,Ambrose示意要去vivi,成功去左vivi之後,轉頭雅雯都開口講要vivi,不過佢係同一時間講同vi到一地都係!Wing姨姨抺好地同簡單清理雅雯之後,就急住要返屋企同雅雯沖涼換衫,就係咁,今晚兩個小朋友只係玩左一陣!
2011年8月9日 星期二
泥膠cake set
反斗城無,媽咪就去灣仔玩具街睇,如果只買工具就無咩選擇,亦都無有手揸位嘅碌,不過媽咪見到有set裝,一盒入面有幾盒泥膠,加少少工具同模,媽咪睇黎睇去,終於見到呢盒cake set係有想要嘅碌!價錢又唔太貴,實在太好喇!
今晚同Ambrose玩呢盒泥膠,估唔到佢已經接受到,雖然佢唔係好識玩,不過見佢會攞起個碌就去碌泥膠,又會用手搣泥膠,見媽咪用模整左d士多啤利同埋蛋撻,佢又想自己整,哈哈!媽咪真係好開心!原來要Ambrose接受新嘅質感,真係唔急得,要有耐性一步一步黎!
2011年8月7日 星期日
同浠浠一齊玩
世事真係好難料,原本媽咪同Ellen姨姨未生bb之前都耐唔時聚吓,Ellen姨姨同媽咪先後有bb,大住個肚都一齊出去行街買衫,到各自生左bb之後,Ellen姨姨重要搬埋同媽咪同一個屋苑住,媽咪重諗住Ambrose以後就可以多d同浠浠玩.不過原來住得近都無用,媽咪同Ellen姨姨時間成日都唔夾,成日想約埋一齊玩都就唔啱,結果Ambrose同浠浠一齊玩嘅次數真係唔多.
今日終於都約到Ellen姨姨同浠浠過黎玩喇!唔知點解Ambrose少見浠浠都可以同佢玩得投契,重好快咁已經識得叫浠浠同佢一齊玩!可能大家响媽咪肚入面已經打過招呼啦!哈哈!
今日Ambrose超開心!起身同媽咪落街食完早餐之後就返左屋企等浠浠黎,兩個小朋友一見面都無咩陌生.初時大家都係各自玩吓住飯仔,玩具仔,玩左一輪之後,媽咪就開壇畫水彩喇!因為Ellen姨姨之前話浠浠無玩過顏色,想話同佢試吓畫畫睇吓佢有無興趣,所以今次嘅約會,畫畫係重點啦!Ambrose畫過好多次,所以佢一見媽咪舖地下,已經知道有得畫畫,超興奮咁!攪左一輪,媽咪開哂壇,首先係攞左個jumbo stamp pad出黎玩手印先,Ambrose已經熟哂,自己印印印;浠浠好似唔想手污糟,無Ambrose咁熱衷!玩完手印就要收起喇,唔係個pad一定俾Ambrose整污糟哂都似.平時同Ambrose畫畫,因為佢會好快撈埋哂d色,所以媽咪慣左只俾三隻色佢玩,不過今日浠浠黎到,想引起佢對畫畫興趣,媽咪開哂六隻色出黎.好快,Ambrose同浠浠已經各自攞實一杯顏色,Ambrose主要用黃色而浠浠主要用粉紅色! Ambrose成日坐地下畫畫都係只畫佢前面果張畫紙,好少會畫遠d又或者行黎行去畫,所以媽咪要幫佢轉畫紙轉吓位置,而浠浠似乎對用畫筆麻麻地有興趣咁,但就對印仔有興趣,見佢攞住畫筆油落個印度想印,而唔係直接用筆去畫落畫紙度,睇黎要引佢畫畫可能都要先用印印玩起喇!玩左一輪,浠浠已經唔玩喇,但Ambrose仍然意猶未盡,係咁撩d顏色出黎,真係好浪費,見一大pad顏色整左上畫紙度咁浪費又難乾,媽咪索性用手指摔開去,Ambrose又學埋一份.玩左一餐之後,唔知係咪Ambrose發覺浠浠已經走開左,佢好罕有咁話唔畫喇,媽咪都係第一次見佢主動唔畫,而唔係媽咪叫停!
大家都洗好手腳,媽咪諗到不如攞Ambrose個浴盤出廳玩撈魚啦!因為驚有意外,所以媽咪只敢倒三小桶水落個盤度,然後就放玩具魚俾兩個小朋友玩,當然,吸水地布就放响隔離隨時stand by,地下一濕就要即抺!估唔到兩個小朋友都好鍾意撈魚,重要又爭魚網又爭大魚,Ambrose又充份表現到佢霸道嘅本色,唉!最慘係佢大力,媽咪不知幾咁擔心地下濕又“線”,佢大力同浠浠推撞會整到浠浠!不過好彩爭還爭,大致秩序都係可控制嘅!浠浠似乎都幾鍾意撈魚,因為以媽咪平時見佢玩嘅遊戲佢都唔玩得耐,今次撈魚,佢真係好專心撈左好耐,媽咪都係第一次見,哈哈!得閒真係應該再約浠浠上黎玩撈魚,等Ambrose又可以一齊開心吓!
玩玩吓,媽咪一個唔留神,唔知係咪Ambrose向前中,定太肉緊打瀉哂盤水,攪到一地都係水,佢衫褲都濕哂,好彩媽咪見佢頭面都係乾,應該唔係頭中左入水.不過都夠嚇死媽咪,第一時間係驚佢浸到,第二時間係成地水但有兩個小朋友响度,驚佢地“線”到!Ellen姨姨即時幫手湊開浠浠同Ambrose,而媽咪當然係快手快腳咁要抺乾地下啦!
玩左一輪,兩個小朋友越玩越顛,走埋上床撻黎撻去,真係唔知好嬲定好笑!等浠浠試埋校服,媽咪就同Ellen姨姨落街食午飯.食完飯又一齊去左公園玩,Ambrose今日真係開心呀,有浠浠陪佢玩左咁耐,又可以同浠浠去公園玩!
媽咪都好耐無同Ambrose去公園玩喇,而自夏天以黎,爹爹都多數同Ambrose游水多,公園真係少去.今日媽咪竟然見到Ambrose可以自行爬一個佢之前爬唔到嘅爬架,個爬架只係一個一個圈連串住,唔太密,而且係向上連接住個遊行組合,所以離地頗高,媽咪都唔知Ambrose係幾時識爬上去,睇到媽咪都目瞪口呆!Ambrose成日一路都叫住浠浠,好似好想同佢一齊玩,又或者係叫佢一齊玩,不過當佢兩個一齊時,又成日爭個軑盤黎玩,Ambrose就粗魯到推人,唉,呢個仔真係好霸道,重好惡呀!媽咪見浠浠有幾次俾Ambrose推又或者罵,都好似嚇一嚇,唔敢惹佢咁,媽咪驚第時Ambrose返學,佢嘅粗魯同霸道會令佢無朋友仔一齊玩囉!一唔係可能成日同人打架俾人投訴,唉!唔通性格真係天生嘅?
玩到三點幾四點,Ellen姨姨同媽咪都散哂喇,係時候返屋企.因為Ambrose真係太污糟喇,所以媽咪都迫於無奈同佢沖埋涼先瞓.時間關係,媽咪無好似平時咁抱佢坐住洗頭,而係企住洗,不過因為媽咪之前都未試過咁洗,搽好哂shampoo成頭泡時就諗唔到點洗好,結果媽咪諗住用花灑沖左後尾枕嘅泡先啦,點知唔小心同Ambrose照頭淋,原本好眼瞓嘅佢就一定係大喊啦,慘慘!好辛苦先洗好個頭沖埋涼,點知Ambrose由企缸行出去時可能手揸住d魚仔,佢“線”一“線”又無手balance到,佢一個頭中埋去企缸出面嘅拖地水桶度,好彩媽咪接得切,佢只係挨左埋去個桶邊,但因為佢盤骨位已經撞左埋去撞爆左少少肉,成條線咁紅哂,Ambrose喊到顛左!真係好慘!成日都係媽咪湊佢先出事咁!唉!為左氹番Ambrose等佢開心番,媽咪唯有出動果汁,果然,Ambrose見到就已經乖乖收聲,一口氣飲哂果汁之後就上床瞓覺喇!
媽咪今日陪Ambrose玩左成日都超攰呀!不過Ambrose瞓左覺媽咪都重未抖得,因為之前畫畫嘅工具同埋撈魚工具全部都未洗未處理,而家Ambrose瞓左媽咪先至可以清理咋!
攪好哂屋企嘅野,媽咪上床只係挨左一陣,又係時候叫醒Ambrose出發去婆婆度玩!結果,媽咪都無抖過,又去婆婆度,Ambrose就差夠電,去到婆婆度又同表哥表姐玩過,真係開心到暈,媽咪就攰到暈喇!
又買野喇
先去海港城,諗住睇吓反斗城有無新返欖球仔,結果行經mothercare見做緊特價,行左入去睇,嘩,好多野都有半價喎!媽咪當然唔執輸,睇吓有咩野平買定出年著啦!見到一條沙灘褲,紅色mickey公仔,乾嘅時候係紅色咩都無只有公仔,原來濕左紅色布會有mickey頭走出黎,折左只係$75,有2-3years,媽咪買左一條俾Ambrose出年去沙灘又好,游水都好啦!再見到件長袖薄衛衣,啱哂秋涼時著,只係$65,不過只有藍色,媽咪諗黎諗去,最後都係放棄左,因為藍色唔利Ambrose,都係避得就避!轉過頭又見到件灰色短袖tee,一千零一件,重要係2-3years,折左$35,媽咪都無理係咩公仔,一手攞起,三十幾蚊,粗著都抵啦!再之後就係鞋仔,媽咪諗得最耐就係鞋仔喇!見到一對似cros嘅鞋仔,折左$98,藍色,好啱Ambrose平時落街或游水著,有24碼,啱而家著,不過Ambrose已經有對addidas涼鞋仔,都係同樣落街游水著sporty衫著,再買多對又好似唔著得幾耐咁,Ambrose又就黎返學,照計呢對addidas都要著到冬天換季!不過$98又好似好抵喎,呢d方便鞋,真係必備一對架麻,媽咪唯有睇吓大 一碼25.5碼 ,不過又真係好大隻,好難想像Ambrose對腳著入去,又唔知到出年佢啱唔啱,話哂對鞋係夏天鞋,真係要等足成年先著得,都係搏唔過!行黎行去又行返去睇鞋,買鞋係媽咪嘅僻好,哈哈!今次再行埋去個鞋架,無啦啦又見到對布短靴波鞋,綠色迷彩,魔術貼,折左$105,又係好平!媽咪諗住for冬天著,即年尾至出年,而家Ambrose都有時著7碼,呢對鞋有齊7同8碼,攪到媽咪都唔知買咩碼好.而家7碼一定啱,可能都有少少鬆,因為布鞋唔同波鞋,同碼布鞋比同碼波鞋鬆,但諗住年尾先著,到時冬天又可能會著厚襪,8碼又好似穩陣d,不過8碼攞上手又好似好大對咁.媽咪問sales兩歲一般著幾碼,俾人寸到一棟都無!問左等於無問!不過sales話鞋款無得換,所以媽咪都係買8碼,買大左都係等到啱至著啫,買細左唔啱又或者迫住即刻著就唔好啦!買左三樣野,盛惠$215,好抵!
之後去左反斗城,無欖球仔之餘,連張價錢牌都無埋,可能以後都唔返貨lur!
又忍唔住行book buddies,今日係平日下午,無人行,所以媽咪行得好舒服,唔會有d大細路橫衝亂撞.媽咪好少行去最後排,今日見無人,加上之前見到後排地下放左好多set裝書,所以今日媽咪八掛行去後排蹲响地下睇.都係見識見識,無咩野睇啱.起身時發現左一本俾人求其亂放出黎嘅練習書,封面係一隻八爪魚,見佢原來係以“ocean”為主題嘅dot-to-dot練習書,所以媽咪八掛打開睇吓!媽咪發覺本書又幾好,平時dot-to-dot都係以數目字排序去連線架麻,呢本除左有數目字之外,重有英文字母排序,而且構圖簡單,將來Ambrose連完線重可以當埋colouring book油顏色,又係佢鍾意嘅動物,所以媽咪決定買呢本書喇!媽咪其實再想搵有無其他主題,但實在太多書,又唔知本身本書放响邊,見最近都買左好多唔同嘅書,都係收手啦!反正dot-to-dot嘅書屋企都有!
再行掛圖位,見到有好多唔同掛圖同埋掛袋,成三百幾四百蚊一個天氣月曆掛袋,係好靚,不過成屋都係海報都無位放喇,又唔平,都係睇左有個concept第日有時間自己整一個黎教重化算!睇吓睇吓見到有個細教學用嘅鐘仔,唔錯喎,佢入面係齒輪黎,所以撥動分針時針都會除之而郁,唔同平時果d要自己撥埋時針,同真鐘又真係幾似,細細地又可座檯,跟埋本書仔都係$89,雖然Ambrose又係未到學睇鐘嘅時候,媽咪見咁有緣見到佢,又唔貴,又係買定先!
行番前面想搵本手工書,上星期已經搵過無,不過因為果日爹爹响度費時悶親佢,加上成店都係細路行黎行去,媽咪無咩心機搵,所以今日實在啱哂,認真d搵吓先!不過都係失望而回,都係無!反而又俾媽咪見到有spot系列嘅特價書,由原先$99.9一本特價到$49.5一本.其實媽咪都唔知價,唔知$49.5一本係咪真係平左抵左,不過因為媽咪見到有一本係講返學,似乎都好啱用黎响開學前同Ambrose睇多d,等佢知返學係咩一回事,希望佢到時唔好喊得太勁,而呢本書又係一本揭揭書,媽咪估Ambrose都會鍾意揭吓攪吓,又會鍾意主角嘅狗狗,所以媽咪決定買呢本書同Ambrose一齊模擬吓返學情況.
買完之後,媽咪要趕過去Learning is Fun幫Ambrose買治療膠.本來已經有一舊架喇,但爹爹見幾好玩,又乾淨唔污糟,Ambrose而家又日日會攞出黎玩,所以爹爹想話買多舊硬身少少,同埋唔同色喎.今次媽咪買左聲稱hard嘅藍色治療膠,不過返到屋企玩時就覺得藍色都唔及Ellen姨姨買嘅綠色硬,失望!不過都好嘅,試吓林d嘅可能之後接受泥膠會易d嘅!
黎呢度買野除左係買治療膠為主目的,次目的就係買個夾俾Ambrose夾野練指力.其實之前都已經買左隻膠嘅夾for age 2,不過真係又大又實,Ambrose根本好難要對準物件之餘重協調到用力夾起,只係偶然幾次成功,但大部份時間都係唔得,所以媽咪一直想搵番個啱佢手型但無咁實嘅夾.市面上又無細同短嘅夾,唯一係夾糖送嘅夾仔,其實都應該唔錯,不過媽咪見呢隻鋼夾,放開個扣後係大開,真係要用手去控制開口大細繼而夾物件,好似又俾夾糖夾易handle同用多d虎口位同頭二指嘅力,所以雖然隻夾成二幾蚊咁貴,但搵左好耐都搵唔到啱心水,都係買番呢隻啦!
再買返之前玩爛左嘅觸感彈彈水母,見到有隻青蛙又係觸感玩具,即買!
最後就係見到之前blog友玩嘅puzzle,呢隻puzzle唔係好似平時玩果d一凹一凸咁,而係成幅圖分開一part一part,整整齊齊,媽咪之前見到時已經覺得幾好,一來真係可以train到拚砌,二來一part一part咁砌又可以响砌時教Ambrose每一part係咩黎,好分明!呢隻puzzle有分好多主題,媽咪選左個人衛生俾Ambrose,貼近生活d,同埋俾佢多d衛生概念!
唔覺唔覺又買左好多野,再行耐d真係會破產,所以媽咪決定收手,遲d再睇過啦!
2011年8月6日 星期六
有趣的文字
2011年8月6日
今日係新一代英文幼稚園嘅家長會,爹爹媽咪帶埋Ambrose一齊去,重車埋Ellen姨姨,Wing姨姨同雅雯一齊去.今日真係超多人,去到嘅時候真係位都無得坐咁濟.其實唔明點解咁多人去到先至發覺喇叭唔係好得,個個坐哂响度等佢又搬喇叭又行黎行去駁拖把,整完之後反而後排嘅我哋唔係聽得好清楚.之 後由 老師講解,有powerpoint播放,媽咪都唔係好聽到,唯有老遠望住powerpoint果d字,講完一次英文,又再黎一次中文,大佬,成鵬人响度又有細路,d聲又唔係大聲,冷氣又唔係夠,使唔使咁樣講兩次喎,重要講果d都唔係好關開學細節嘅野,似係宣傳佢哋收費嘅課外活動多,媽咪覺得呢個家長會真係唔係好得,原本對佢嘅行政混亂已經有所不滿,就更不滿喇!
講完一餐話分班,唉,真係好亂囉,聽到自己個名就出去跟老師入房喎,又唔知果度有幾迫,行出行入咁,唔明點解佢地唔索性一早張貼分班嘅list出黎等家長會一散就自行入班房囉!攪到爹爹聽錯Ambrose個名行左出去,入到班房先發覺Ambrose唔係果班囉!
去左另一班度等,好失望,Ambrose同浠浠同雅雯唔同班lur!入左班房都好混亂架,大人就企哂起度,小朋友就坐,個老師只係講左幾句話開學帶乾濕毛巾,片片同埋杯之如此類嘅野,無其他!之 後 老師派校服,叫家長同小朋友度完唔啱响出面換番.因為之前一直wait緊另一間學校,所以媽咪一直都未同Ambrose買校服,所以無咩可以做.老師派完校服就話散得,真係有無攪錯!之前打電話黎問野又話有家長會,家長會時會講,而家黎到,無野講就散得都有,真係激死人!媽咪唯有衝出去問野啦!老師都好似唔係好熟d野,媽咪問完都好似無黎過咁.唯一可以真係肯定因為Ambrose近月尾先夠兩歲,所以要九月先開學,而唔係八月中囉!而且因為八月中開學係有適應期,而Ambrose係九月先開學,變左到時Ambrose一返學就真正返學,係唔會有適應期嘅!
問完野,見個老師都流流地,都係走啦,有咩好問丫!出左去順便幫Ambrose買校服.媽咪覺得d校工好勁囉,只係問左媽咪係邊一級嘅學生,問都唔問你其他野,就响張單係咁tick要買嘅野,一套校服,一套運動服,一件外套,一個書包,重有一個生日袋同埋d咩名印呀通告袋同埋d唔知咩野,就咁就$428!重要個校工勁問媽咪有無交到名印錢,媽咪已經話老師話有印,佢都一定要媽咪攞番張單出黎,好似唔攪清楚有無交到就唔幫我開單去攞校服咁!重有就係果個生日袋,都唔知咩黎,無啦啦生日又要個唔同嘅袋,又要比錢,媽咪問佢地幾耐攪一次生日會,幾時先會用到個袋,佢地只係答媽咪到時會有通告,真係吹脹!媽咪其實個心都重响wait緊果間學校度,所以真係唔多願花咁多錢响呢間學校度!
買完校服,同Ambrose玩左一輪之後,校工話要清潔場地,叫小朋友唔好再玩,媽咪見要整嘅野都整完,又無得玩,諗住搵埋Wing姨姨同雅雯就走,點知去到佢地班房,發覺佢果班好整齊咁個個坐住,老師啱啱話半日嘅學生可以走得,全日嘅留低繼續講埋落去!嘩!點解人地果班半日都講左咁耐架?媽咪又不期然覺得呢間學校真係超亂,好想Ambrose開學前wait到另一間,咁樣Ambrose就可以同表姐一齊返學,咁佢可能易d適應!呢間嘅適應期重係一個月咁耐,媽咪覺得比較啱Ambrose一d!可惜,到而家都未有位!
攞完校服返屋企,氹極Ambrose都唔肯試,一同佢除衫就喊,唔通佢都唔鍾意呢間學校?定係藍色嘅校服真係唔利佢?
食埋野瞓一覺,又到shining garden playgroup,今堂係尾二嘅一堂喇,返埋呢兩堂,weekend終於都可以free一d,可以去遠d地方玩喇!今堂topic係The Wheels On The Bus,呢個topic相信無咩小朋友會抗拒!而學校都幾有心機,真係搵左幾個紙箱黎做巴士,好靚!今堂Ambrose做嘅worksheet係將sticker貼番落指定陰影度,雖然每個sticker媽咪都有提示Ambrose去貼,但Ambrose真係好認真用雙手去嘗試貼準個位,呢張worksheet都貼得唔錯!
返完學,又去搵表姐喇!姑仔嘅老爺响愛琴買左間兩房收租,所以表姐佢地可以有證入去會所玩.呢度個會所真係超正,又大,設施又包到軟林林,啱哂Ambrose玩,而且隔離又有個餐廳,大人真係可以食住野睇小朋友玩!除此之外,有室內外泳池,而室外重有幾個遊樂場添!同埋呢度嘅小朋友,除左本地人之外,外籍小朋友都好常見,Ambrose如果多d黎玩,都應該有d得著,哈哈!所以爹爹已叫姑丈出多一張住戶證俾我地得閒去玩,yeah!
2011年8月5日 星期五
Harry哥哥波波Show
今晚終於都去左睇Harry哥哥波波Show 喇!之前媽咪一知道有呢個show已經即時上網買飛,不過可能媽咪都比較遲知道,上網買飛只係剩番d單邊一個位,而因Ambrose都係計位嘅,所以即係根本無飛啦!媽咪非常之失望,因為個show講到明係啱一歲以上小朋友睇,而其實歡迎一歲以上小朋友嘅文娛節目真係唔多,所以媽咪會好珍惜每個啱Ambrose年齡嘅文娛節目,去得一個得一個!好彩地,呢個show因為太受歡迎,主辦單位安排加場,而其中一場重係加左去屋企附近嘅大會堂,超近!媽咪又點會放過呢個大好機會丫,開賣門票果朝一夠鐘,媽咪已經急不及待上網買飛,點知個網唔知點解上唔到,唔知係咪太多人上去買飛攪到個server down左,結果媽咪要打電話去買飛,呢個電話足足打左一個鐘頭先有人接通兼買到飛,雖然睇唔到個floor plan黎買,但confirmed買到飛果一刻真係超開心!今次買到係第四行,都幾前吓,不枉媽咪打左成朝電話!
因為個show七點半開始,媽咪放工返黎都已經要七點半,所以媽咪攞左半日假行吓街,再早少少返去接Ambrose一齊同Ellen姨姨同浠浠食埋晚飯先入場.不過今日爹爹同Ambrose去左游水,游完水之後Ambrose無瞓過覺就直接去同媽咪食晚飯,無驚無險,佢都乖乖合作食足全程.
正式入場,媽咪發覺原來坐第一行,同個台係零距離,好開心之際,Ambrose開始扭計,媽咪知佢游完水食埋飯坐低開始眼瞓先至會扭計,唯有俾個奶咀佢再攬住佢坐媽咪大脾,舒舒服服咁挨住.但媽咪又驚Ambrose坐得太舒服而一開場就瞓左,所以不斷同佢講野,講多幾講Ambrose開始喊,扭計指去後排,媽咪開頭都無理佢,只係不停同佢講陣間有得意野睇,但當Ambrose大喊左幾次有好多人都望實媽咪嘅時候,媽咪唯有抱Ambrose起身行吓,氹吓佢!唔知點解Ambrose係咁指住後排話要去,媽咪唯有抱住佢行上去,原本以為都可以氹到Ambrose,點知識講少少野嘅Ambrose竟然叫媽咪走,真係大件事呀!因為Ambrose不斷扭計喊,媽咪唯有暫時行番出去,費時阻到其他人.出左去之後,媽咪好落力咁氹Ambrose,又攬又鍚又抱又“un”都攪佢唔掂,睇場嘅姨姨同姐姐都不斷幫口氹佢,講到個show有幾好睇,佢都好堅持要走!媽咪心諗,唔係麻,咁辛苦買到飛,重要唔平嘅,都未開始就要走,好浪費啫!媽咪點都唔走,媽咪再打俾爹爹,希望Ambrose同爹爹傾完電話之後會好d,但都係無用.都唔知攪左幾耐,媽咪對手抱到無哂力,痛到痺哂,望住門口對上個電視,知道入面已經開始左,不斷叫Ambrose睇,佢都有睇,不過又係扭吓擰吓,唔肯入去!直到有個姨姨氹Ambrose,話不如你入去睇吓媽咪個袋有無唔見到啦,Ambrose突然間又肯自己行入去,媽咪不知幾緊張!
不過一入到去之後,可能又大聲又黑,Ambrose又走返轉頭,媽咪唯有抱起佢企响側邊“莊”,Ambrose其實都好奇想睇,見佢都有同媽咪一齊“莊”,不過“莊” 一兩 吓又擰頭想走.好彩個show係有關波波,而Ambrose又係好鍾意波波,媽咪見Ambrose雖然擰頭想走,但已經無之前咁大喊,所以媽咪抱住佢由側邊嘅後排慢慢“詐詐帝帝”行上前,再行上前,再行到去第一排左右,終於都可以望到成個台.台上面咁啱搵左對父女玩,父親攞住個超大超大嘅網球拍,個女就掉個波俾父親打,Ambrose都睇到好入神.不過因為媽咪個位係要橫誇成個場先可以就坐,媽咪驚一行過個台太近d演員,Ambrose扭計唔肯埋去就麻煩,所以媽咪一直抱住Ambrose响台邊睇左好耐,耐到媽咪對手真係支持唔住,耐到媽咪覺得都應該可以埋位坐,即時行快幾步閃埋位抖吓!成功地,媽咪同Ambrose歸位喇,不過Ambrose依然係坐媽咪大脾,媽咪要攬實佢先得囉!不過咁都好啦,起碼媽咪對手有得抖吓!
坐左埋位嘅Ambrose又好似無咩野咁,佢好專心睇show,有時Harry哥哥行遠左,佢都會伸個頭去追望,證明佢真係睇緊唔係發呆,哈哈!個show其實只係話個女主角唔見左個黃色波波,誤闖入蝦碌大王嘅世界(即係Harry哥哥),响搵波當中夾雜住好多表現,有好多唔同嘅波波,又有邀請在座嘅父母同小朋友一齊參與當中遊戲,如果唔係Ambrose扭計啱啱先平伏到,媽咪一定第一個舉手去玩呀,坐第一行咁方便,真係浪費哂!當中最得意係有bubbles,小朋友見到不知幾開心呀!Harry哥哥嘅bubbles,有d好大,可以成個人都笠到,好利害呀!重有識彈吓彈吓唔係咁快爆嘅bubbles,重有大bubble入面有好多個細bubbles,好勁呀!睇到媽咪自己都好開心!
無驚無險,個show大概九點先完,臨完場前Harry哥哥分別走到浠浠同Ambrose面前同佢地握手,估唔到超級眼瞓嘅Ambrose肯攞隻手仔出黎同Harry哥哥握手,叻仔!散場出到去可以排隊等Harry哥哥影相簽名同買紀念品.人好多,媽咪都諗緊排唔排好,一來知Ambrose好攰應該要返屋企抖架喇,但成個show又唔俾影相,加上見好少有得影相留念,媽咪都好想影低去,第時俾Ambrose自己睇番都好丫,所以都係決定排喇!媽咪抱住Ambrose叫佢挨住媽咪瞓陣先,佢真係好攰囉,一挨低無耐佢就瞓著左.媽咪就大件事,要抱住佢排到去簽名影相都幾耐吓!好彩,場務姨姨好好人,見媽咪已經排最尾,索性叫媽咪上番去上層攞張椅俾媽咪坐,輪到媽咪時先行過去影相,咁都唔使企住抱得咁辛苦!
不過當媽咪坐低想整理吓Ambrose手手腳腳嘅擺位時,佢就醒左,真係話都無咁快,佢好似充左電咁,可以落地喎!終於都到媽咪同Ellen姨姨,為左唔好阻住人收工,同埋為左快,媽咪同Ellen姨姨一齊同Harry哥哥影相,Ambrose都尚算合作,無話人地一行埋黎就大叫,順利合照到!Harry哥哥重讚Ambrose好叻,佢話佢留意到Ambrose全程都好專心咁望住佢喎!哈哈!媽咪同Harry哥哥講呢part係下半part,上半part嘅Ambrose係扭計到唔肯埋位囉!買埋枝bubbles水,都係時候走喇!唔知呢枝bubbles水,會唔會勁到可以有泡中泡呢?之前幼潛姨姨有同媽咪講,叫媽咪同Ambrose去d陌生地方前都要預早話佢知,媽咪真係無記性,如果今次媽咪有同Ambrose講定,唔知會唔會順利d呢?睇黎Ambrose返學都難逃暴喊架喇,媽咪都要同定佢講定返學情況至得喇!
2011年8月4日 星期四
2011年8月4日
今晚媽咪開始早教時段,睇完Pop Up Jungle,介紹左入面嘅動物中英文名,又攞埋本Pop Up Sea出黎睇,雖然入面有好幾隻海洋動物都散哂,媽咪形容佢地已經死左,哈哈,但以Ambrose記性,佢係知道原本隻動物係點嘅!
睇完Pop Up書,媽咪攞左兩張自己印嘅shape matching worksheets出黎,上面分左右兩排,每排都有唔同嘅形狀,媽咪示範左一次咩叫連線配對之後就俾左枝鉛筆Ambrose自行配對番形狀,點知Ambrose揸住枝筆亂畫,完全唔知咩叫連線,睇黎連線matching練習都未係時候開始,再要等吓先得喇!
玩完matching worksheets,媽咪攞左本colour sticker book俾Ambrose貼,不過由於媽咪之前無好好預備,只係即場打開本書要Ambrose攞指定嘅貼子出黎,完全無將同顏色先group埋一齊之後先至叫佢攞,結果係一片混亂,Ambrose只顧住想攞佢鍾意但唔係媽咪要佢攞嘅貼子,當媽咪要佢攞指定嘅貼子時,佢一係就睇唔到,一係就好想睇哂成份貼子,效果唔係幾理想.所以媽咪完成左橙色之後就要停止,唔好浪費左本貼子書喇!再等Ambrose大多少少同埋媽咪準備好少少時先至再玩過啦!
玩完貼子書,再玩SpecialLuk,今次媽咪直接俾Ambrose玩Level 2,唔再重溫Level 1喇,點知Ambrose只係肯玩兩個練習就擰哂頭,無興趣,為左唔好令佢反感,媽咪見好即收,等遲少少先同佢再玩過啦!
好緊湊,媽咪攞埋之前過好哂膠嘅大Sight Word Pictionary字咭,媽咪一早攞定五張字咭,首先同Ambrose讀每張字咭生字,再反轉字咭後面讀句型,讀哂五張,Ambrose都有跟住媽咪一個一個字讀,真係算唔話得!媽咪貪心,諗住重頭同Ambrose讀多次,點知當媽咪讀到第二張咭時,佢已經又擰頭唔讀喇!又係見好即收!
好快,媽咪再攞埋之前買嘅基礎漢字500,呢本書其實都幾悶吓,每課教一個字,每個字有單字,短句同長句子,但每課都好悶咁重覆同一個字,真係唔知Ambrose鍾唔鍾意.出奇地,Ambrose都聽左媽咪讀十二課咁多,差少少就成本睇哂架喇!讀到媽咪覺得悶到唔想再讀落去添呀,山,高山,高高的山,手,大手,大人,大人有大手,大人的手很大,嘩!真係超悶!
見差唔多要瞓覺,媽咪本來想攞之前同Ambrose睇過嘅我自己會讀系列黎睇,唔知係咪上次媽咪未睇點樣伴讀,所以講得唔好聽,今次媽咪想攞出黎時,Ambrose已經擰哂頭唔肯睇喇!唉!媽咪唯有攞本新買嘅“沙灘樂趣多”出黎同Ambrose睇,諗住多d同佢講會唔怕沙!呢本書之前已經响書展見到,但當日行完後諗住遲d行返轉頭買,點知最尾行返轉頭收書時已經唔記得左喇!所以最後係過左書展响書局買返!呢本書真係幾唔錯,故事唔長,字唔多,內頁又有家長指引,同埋又有可撕出黎嘅字咭認字玩遊戲,咁好嘅書唔知點解書局就係得一本咁多,都無第二個主題!今晚媽咪同Ambrose睇呢本書,Ambrose要求媽咪講完又講,媽咪都有應佢要求講多幾次,不過媽咪講多左幾次之後Ambrose都未滿足,係咁又重頭要媽咪再講,媽咪口水都乾埋喇!唯有同Ambrose講媽咪要去沖涼之後陪佢瞓,要佢自己睇.神奇地,Ambrose真係點頭自己睇,俾媽咪去沖涼,哈哈!呢本書,可以吸引Ambrose睇完又睇,真係買得抵!
2011年8月3日 星期三
Pop Up Book
呢排媽咪耐唔時都會上淘寶睇手工書,唔覺意見到淘寶都有呢本Pop Up Sea,重有其他主題,例如Jungle / Animals / Farm,重有較細size嘅選擇,媽咪相當興奮,因為有Ambrose至愛嘅動物,價錢又唔貴,大嘅係人仔$42,細嘅重只係人仔$13,call埋朋友仔一齊買,足足買左八本細,一本大,哈哈!大嘅當然係媽咪買啦,襯番本Pop Up Sea麻!今日收到貨,品質ok啦,同我買果本Pop Up Sea差唔多,書展買港幣$69定$79,而家計埋運費圍番$58,唔係超平,都叫平左,最重要嘅係有Jungle,Ambrose一定超鍾意啫!
Pop Up Sea & Pop Up Jungle
Pop Up Jungle內頁
Play-Doh – Numbers, Letters’ n Fun
媽咪買玩具時有奇遇,有時想買嘅玩具會無啦啦出現眼前,真係可遇不可求!今次,媽咪又見到好嘅泥膠set喇!呢套泥膠係Play-Doh,大牌子野,信得過,而且一套入面有八盒小泥膠,最重要嘅係有數字同英文字母模,一共有三十五個模咁多!玩泥膠之餘可以學埋數字同英文字母,一套都係$69,超抵!又係最後一盒俾媽咪買左!超開心!呢套泥膠,媽咪暫時未响反斗城及各大書局見過,唔知遲d會唔會有!
2011年8月2日 星期二
創意治療膠
尋日表姐同Ambrose一齊玩治療膠,爹爹話表姐教左Ambrose一個新玩法!就係用左枝泡泡槍响舊膠面扮攪拌整蛋糕,枝泡泡槍個咀有紋印左上舊膠上面,好似唧花咁,又真係幾似蛋糕喎!今晚Ambrose係咁話要整蛋糕,哈哈!
2011年8月1日 星期一
2011年8月1日
今日爹爹放假,所以尋晚叫左表姐過黎瞓,咁Ambrose又可以同表姐一齊玩喇!聽爹爹講,表姐都算乖,所以佢一個人湊兩個小朋友,雖然係攰少少,但都可以應付到!媽咪之前為爹爹預備左少少手工包,可以俾表姐同Ambrose,消磨吓時間,再加上畫畫,都幫到爹爹湊佢地無咁辛苦.出奇地,爹爹攞左治療膠俾兩表姐弟玩,媽咪以為Ambrose唔太玩,點知可能有表姐陪,佢又肯玩喎!果然有伴一齊玩,Ambrose肯接受多d野同開心好多!
今晚爹爹同媽咪因為有文件要簽,所以出左去食飯,順便行左去反斗城望吓有無之前見到但又無新貨嘅欖球仔賣,點知屯門呢間分店係連大欖球都無,唔好話細喇!好失望!不過媽咪行過Lego個架,竟然俾媽咪見到有一盒媽咪搵左好耐都唔見有得賣嘅Lego House,重以為係唔再出定點,媽咪一見到就好興奮!不過唔知點解只得一盒,媽咪呢期用左好多錢買野俾Ambrose,實在唔想又使錢買野,但得番一盒又驚下次黎會無,最後爹爹話買啦,一手攞起盒Lego House就去俾錢,媽咪勁開心呀!反正今個月Ambrose兩歲生日,呢盒Lego House就當係Ambrose生日禮物,咁媽咪個心都安樂d,哈哈!


text:
2012年7月6日 星期五
爽約
老公的辦公室下星期要搬遷了,今早約了一間「相熟」的搬運公司來報價.昨天打電話去約,之後 send 了 whatsapp 去確認哂時間地點,最終今早我地都係白等,搬運公司話而家有單半山區 order 做緊,要下午才可以來.呢個星期我同老公都有好多事要忙,今早仲係專登返去等佢黎報價,佢地明知今早有 order,做乜仲要約今朝?下午我和老公都已安排哂其他工作,等唔到下午了.搬運公司仲好大條道理,話而家行唔開,諗住2點左右黎都冇問題.呢d係咩理由呀?我唔係24小時響度 stand by 等你黎喎!昨日才約的 appointment,今天就爽約了,真係好難以接受!
講到尾我都係客,唔係話比錢大哂,但係大家都要尊重對方的時間,明知黎唔到電話都冇個,由得客人乾等,算係咩服務態度? 好在最終都搵到另一間公司報左價,搬辦公室的事終於落實了 (如果呢間到時冇爽約的話).至於呢間「相熟」的,即時被列入了黑名單.
講返上星期爽約的 agent,6月27日我點都冇辦法搵到佢,之後我搵返間公司既 HQ 自己去攪手續,到了昨日7月5日 (即係8日後) 佢先至打返電話比我.我估佢收到 HQ 的通知才來找我,不過我冇聽佢講咩,一接電話就話自己好忙,未等佢講野就 cut 左線.菲菲好唔鐘意人遲到,爽約更加係罪無可恕,呢個人我唔會再理會佢了.
2 則留言:


text:
2012年6月2日 星期六
留住客人的心
係人都話女人錢易賺,女人有太多花費的項目,買衫買鞋買手袋,化妝美容修甲整頭髮,淨係數都數到氣咳.加上每個項目都追新款,一出街就少不免要買D嘢令自己開心.女人錢的確係易賺,不過要睇你識唔識賺.菲菲雖然升呢做左師奶,但係對扮靚仍然至死不渝.今日菲菲又去左整GEL甲,不過做埋呢個 package 之後,我唔會再幫趁呢一間美甲店.
呢間美甲店係朋友開的,最初諗住反正都係比錢人賺,不如幫趁朋友啦.我由 join package 嘅第一次到而家,我嘅朋友都未同我整過一次,每一次都係搵唔同既甲師幫我整.心理上已經被待慢了.頭幾次菲菲都好熱切期待咁諗下整咩甲,點知次次都比甲師冷言相向,一係話而家唔興整咁複雜,一係話我諗得耐阻住佢.攪攪下我都冇心機諗咩款式,整黎整去都好似只係搽左指甲油咁單調.同埋每次去幫趁,D甲師都唔多願同客人傾下計,大家完全冇建立過任何關係.
女人錢我都賺過,深明女人洗錢要洗得開心之道.逗客人傾多 D 計,一黎可以瞭解客人的喜好,方便大額推銷 (在商言商,冇計啦,要搵食丫嘛!),二黎比客人覺得有歸屬感,佢地先至願意黎多D同埋介紹朋友黎.
唔好講全香港,單係旺角區都有好多美甲店,唔幫趁呢間,大可以幫趁第二間,我冇必要貼錢買難受.一眾消費者不論男女都係咁諗,所以我朋友慨嘆生意難做,問題應該要攪掂甲師既服務質素先.
可能有人覺得「比錢大哂咩!」,係呀, Cash is KING,比錢你賺果個真係大哂呀!你老細唔係老細,D客先至係老細呀!只要你夠多 die hard fans 客,老細都要買你怕.
訂閱: 張貼留言 (Atom)


text:
2015年3月24日 星期二
泡菜水餃米粉 ( 24-MAR-2015 )
( 24-MAR-2015 TUE )
里奧大人話尋晚瞓得唔好 唔知係咪驚我發燒呢 因為我次次一發燒 就成日係咁摸我 個身一慶就要我食藥 飲哂杯水 所以我都好驚發燒 哈哈 ~
但我好感恩一覺瞓天光喎 但 d 感冒藥太勁喇 所以都個人仲係 " 溫溫燉燉 " 咁呢 ~
呢個星期又凍番啦 最緊要係無咁潮濕 因為終於清哂幾機衫 我唔想又見到成堆衫等洗呀 ~
食完早餐就勁想番屋企瞓 哈哈 ~
菇場無哂大粒 勁 free 但又唔想上網 好攰咁 ~
Lunch 食糙米芝士包 慢慢食咗半條 無病食包會覺得 d 包好好味 有病食包就覺得 d 包啖茂茂 所以 8 卦叫我食粥 我話唔食架 如果一食呢 以後就覺得食粥唔好味架喇 ~
諗住 hea 啦 點知 3 點幾先黎忙 仲要係勁勁勁 urgent 果隻 終於 6 點先放工 真係人生無咩幾何 ~
好在唔駛買餸咋 如果唔係一定唔煮 哈哈 ~
今晚都有 mood 煮嘢食 咁我 7 點半自己食先 食完抖陣就沖涼 爽 ~
里奧大人 8 點 45 分先放工呀 所以煮個豬肉水餃丁麵比佢食 等佢食埋完 我先敢食藥 因為驚眼瞓唔想煮呀 今晚又係 10 點半瞓 雖然好早 但感冒最需要係瞓嘛 ~
標籤: 肥在家煮食篇
訂閱: 張貼留言 (Atom)


text:
第五日一早起身, 先去酒店附近既教堂影相, 再去嘆個海鮮早餐, 琴日問過呢度開8:00, 我地8:10去到佢未準備好呢, 唯有出去坐海邊享受埋最後一日!
睇住佢地拖住d新鮮海鮮黎, 好興奮, 佢地見到我地咁有心幫襯兩日同埋一早黎, 仲話會揀d靚既俾我地!
見係最後一餐, 雖然只係早餐, 我地都好豪呀, 揀左皇帝蟹腳, 三文魚刺身, 煎三文魚, 仲有encore琴日既魚湯
蟹腳好鮮, 不過d肉好難起, 我地食左好耐呀, 老公食得好開心呢!!
三文魚好新鮮呀, 不過刺身豉油竟然係珠江橋牌生抽, 好彩我地醒目帶左日本豉油黎
平時我唔太鍾意食熟既三文魚, 但老公鍾意同埋一場黎到北歐冇理由唔試, 所以就叫左, 一上碟好靚呀, 食落真係幾好味呢, 令我對熟三文魚改觀!!
再黎琴日既魚湯, 今日多料過琴日呀!!
食飽飽差唔多要走, 同老板娘傾左陣計, 佢係來自菲律賓架, 都幾後生, 嫁左過黎做老板娘, 仲話係去馬爾代夫honeymoon添架, 真係幸福, 而另外個員工好鬼似王敏德, 係佢話會揀靚海鮮俾我, 好nice呢, 臨走不忘影張合照!!
返酒店拎行李後就搭巴士去機場, 搭飛機返Oslo再去芬蘭Helsinki了!
由於係Bergen呢兩日好多鋪頭都冇開, 我地乜都買唔到, 唯有係機場用貴價買呢, 買左兩個magnet同幾罐蟹罐頭!!
一出Helsinki, 覺得凍過之前兩個國家, 搵架615巴士出市區, 都幾多人搭呢!!
去到火車站落車, 由於拎住行李唔方便, 我地係火車站是但搵間快餐店醫肚, 真係貴夾唔飽! 之後係呢度遊左幾個鐘, 等夠鐘上火車!
火車站都幾雜架, 咩人都有, 本身對黑人係有d驚, 黎到呢度唔例外, 仲有就係火車站出面好污糟呀, 同大陸冇分別, 地下又煙頭又痰, 好鬼核突!
九點幾上火車, 係雙層火車, 好得意, 我一早book左連廁所既房, 一架車得幾間呢隻房咋, 我好彩地book左最後一間, 隔離三間房都係日本人, 由於有小朋友, 嘈到爆炸, 係走廊不停玩玩嘈嘈好似包左成層咁!!
上車後好興奮, 因為第一次係火車上瞓, 呢度環境好好, 係間房細左d, 估唔到有毛巾同食水供應, 等我仲驚渴死買左北歐之旅既第一支水添, 成港紙廿幾蚊架!
第一次係火車沖涼洗頭, 個水制係似平時公廁咁, 按一下就出水幾秒, 結果沖個涼沖到我手都軟,成個trip唯一今晚冇風筒用, 但呢度乾既程度令我個頭乾得好快! 坐overnight火車都係幾好既經驗, 有機會再黎都想再坐火車!
沖完涼肚餓, 同老公走左落餐廳宵夜, 叫左個肉丸薯蓉, 好好味呀, 肉丸似ikea個d, 呢度既薯蓉真係好掂, 唔似香港既咁粉!